**РЕПУБЛИКА СРПСКА**

**ВЛАДА**

**НАЦРТ**

**ЗАКОН**

**О ПРЕДМЕТИМА ОД ДРАГОЦЈЕНИХ МЕТАЛА**

**У РЕПУБЛИЦИ СРПСКОЈ**

**Бања Лука, март 2025. године**

**Нацрт**

**ЗАКОН**

**О ПРЕДМЕТИМА ОД ДРАГОЦЈЕНИХ МЕТАЛА**

**У РЕПУБЛИЦИ СРПСКОЈ**

**ГЛАВА I**

**ОСНОВНЕ ОДРЕДБЕ**

**Предмет Закона**

Члан 1.

Овим законом уређују се захтјеви у погледу степена финоће, производње и увоза предмета од драгоцјених метала и њихово означавање, испитивање, жигосање и стављање на тржиште у Републици Српској, права и обавезе произвођача, односно увозника, откупљивача и трговаца предметима од драгоцјених метала, признавања иностраних жигова и ознака, откуп употријебљених предмета од драгоцјених метала, вршење надзора у области предмета од драгоцјених метала, као и друга питања од значаја за стављање на тржиште предмета од драгоцјених метала.

**Циљ Закона**

Члан 2.

Циљ овог закона је да обезбиједи:

1) производњу, увоз, стављање на тржиште, трговину и употребу предмета од драгоцјених метала који су усаглашени са техничким захтјевима и означени и жигосани на начин прописан у складу са овим законом,

2) заштиту потрошача од нелегалне производње и трговине предметима од драгоцјених метала и оних предмета који нису усаглашени са прописаним захтјевима и означени и жигосани на прописани начин,

3) слободну трговину предметима од драгоцјених метала који су у складу са овим законом,

4) подршку и развој одговарајуће инфраструктуре која омогућава примјену међународних принципа и правила у области предмета од драгоцјених метала.

**Примјена**

Члан 3.

(1) Предмет од драгоцјеног метала је накит који садржи све дијелове који га чине комплетним или било који други предмет израђен у цијелости или дијелом од платине, злата, сребра, паладијума и њихових легура, а који према одредбама овог закона има прописан степен финоће.

(2) Овај закон примјењује се на накит, украсе и друге предмете који су израђени од легура које садрже драгоцјени метал у прописаном саставу и финоћи, који се стављају на тржиште или држе припремљени ради стављања на тржиште или су изложени као узорци, а који у погледу степена финоће, означавања и жигосања испуњавају услове прописане овим законом.

(3) На питања која овим законом нису посебно уређена примјењују се одредбе Закона о општем управном поступку.

**Предмети од драгоцјених метала на које се овај закон не примјењује**

Члан 4.

Одредбе овог закона не примјењују се на:

1) предмете од драгоцјених метала намијењене извозу,

2) ковани новац од драгоцјених метала и њихових легура који служи као законско средство плаћања,

3) инвестиционо и монетарно злато у смислу прописа којима се уређује њихов промет, као ни на инвестиционо сребро, платину и паладијум,

4) предмете од драгоцјених метала старије производње који имају научну, историјску, културну и умјетничку вриједност, као ни на перца за наливпера,

5) предмете од драгоцјених метала који су у потпуности превучени емајлом, драгим каменом, бисером или другим неметалним материјалом,

6) предмете од других метала превучени драгоцјеним металима,

7) држаче (окове) за драго камење, бисере или други предмет, односно копче у којима је маса драгоцјеног метала према укупној маси предмета незнатна,

8) предмете од драгоцјених метала или њихових легура који су приватно власништво појединца,

9) предмете од драгоцјених метала који сe производе или привремено увозе као узорци за изложбе и сајмове и нису намијењени за стављање на тржиште,

10) полупроизводе од драгоцјених метала који се користе у стоматолошкој протетици и предмете који се користе у медицини, ветеринарству, те у научне и индустријске сврхе,

11) легуре за лемљење на бази платине, злата, сребра и паладијума.

**Значење појмова**

Члан 5.

(1) Поједини појмови употријебљени у овом закону имају сљедеће значење:

1) драгоцјени метали су платина, злато, сребро и паладијум,

2) легура драгоцјених метала је чврста хомогена смјеса коју чини најмање један драгоцјени метал и један или више других метала,

3) мјешовити предмет од драгоцјених метала је предмет чији су саставни дијелови од различитих драгоцјених метала, њихових легура и дијелова других метала и материјала, као и предмет чији су саставни дијелови израђени од једног драгоцјеног метала различитих финоћа,

4) мали предмет од драгоцјених метала је предмет израђен од платине, злата или паладијума масе мање од 1 грама и предмет израђен од сребра масе мање од 3 грама,

5) употријебљени предмет од драгоцјених метала је ношени, оштећени, потргани, демодирани и ломљени накит или оштећени дукати и златници,

6) превлака од драгоцјених метала је слој драгоцјеног метала који се наноси на предмет или његове дијелове хемијским, електрохемијским, механичким или неким другим поступком,

7) средство за лемљење (лем) је легура драгоцјених метала која се може користити само као везивни материјал за лемљење предмета од драгоцјених метала,

8) недрагоцјени (основни – базни) метали су сви метали осим платине, злата, сребра и паладијума,

9) полупроизводи су полуге, грануле и други облици израђени од драгоцјених метала или његових легура, намијењени за израду готових производа,

10) финоћа је маса драгоцјеног метала садржана у укупној маси легуре, изражена у хиљадитим дијеловима,

11) степен финоће је најнижи прописани садржај масе чистог драгоцјеног метала, изражен у хиљадитим дијеловима, у односу на укупну масу легуре (Х/1.000, односно ‰),

12) ознака финоће је знак прописаног садржаја, облика и димензије који представља бројчану вриједност која одговара једном од прописаних степена финоће предмета од драгоцјеног метала,

13) знак произвођача, односно знак увозника предмета од драгоцјеног метала је знак прописаног садржаја, облика и димензија којим произвођач, односно увозник означава предмете од драгоцјених метала,

14) означавање предмета од драгоцјених метала је утискивање додијељеног знака произвођача, односно знака увозника и припадајуће ознаке финоће,

15) испитивање предмета од драгоцјених метала је поступак којим се оцјењује усаглашеност предмета од драгоцјених метала са прописаним захтјевима и састоји се од идентификације предмета од драгоцјеног метала, визуелног прегледа стања предмета и прописаних ознака на њему, мјерења масе и утврђивања састава и степена финоће прописаним методама и опремом за испитивање,

16) жигосање предмета од драгоцјених метала је потврђивање усаглашености испитаног предмета у погледу састава, финоће и ознака са одредбама овог закона утискивањем републичког жига или међународног жига у складу са међународним споразумом чији је потписник БиХ, односно Република Српска,

17) републички жиг је жиг којим се потврђује исправност испитиваних предмета од драгоцјених метала у погледу врсте драгоцјених метала, финоће и ознака прописаних овим законом,

18) привредни субјект је свако привредно друштво или предузетник,

19) произвођач предмета од драгоцјених метала је привредни субјект регистрован код надлежног органа за обављање дјелатности производње и поправке предмета од драгоцјених метала и којем је у складу са овим законом додијељен знак произвођача,

20) увозник предмета од драгоцјених метала је привредни субјект регистрован код надлежног органа за обављање дјелатности увоза, а који може бити и заступник страног произвођача предмета од драгоцјених метала, којем је у складу са овим законом додијељен знак увозника,

21) трговац предметима од драгоцјених метала је привредни субјект регистрован код надлежног органа за обављање дјелатности трговине на велико и мало и који врши стављање на тржиште предмета од драгоцјених метала који су у погледу степена финоће и ознака на њима у складу са овим законом,

22) откупљивач је произвођач, односно увозник предмета од драгоцјених метала који обавља откуп употријебљених предмета од драгоцјених метала и њихових дијелова и који је уписан у регистар откупљивача код Републичког завода за стандардизацију и метрологију,

23) субјект надзора је трговац, произвођач, односно увозник предмета од драгоцјених метала, који је ставио предмет на тржиште или га држи припремљеног ради стављања на тржиште.

(2) Граматички изрази употријебљени у овом закону за означавање женског или мушког рода подразумијевају оба пола.

**Субјекти**

Члан 6.

Субјекти у области предмета од драгоцјених метала у Републици Српској су Републички завод за стандардизацију и метрологију (у даљем тексту: Завод), министарство надлежно за област привреде, произвођачи, увозници и трговци предметима од драгоцјених метала, те други субјекти који обављају послове из области предмета од драгоцјених метала.

**Завод**

Члан 7.

Завод обавља сљедеће послове:

1) припрема и доноси прописе из области предмета од драгоцјених метала,

2) додјељује знак произвођача, односно знак увозника предмета од драгоцјених метала у Републици Српској издавањем рјешења,

3) издаје рјешење o испитивању и жигосању предмета од драгоцјених метала које обавља у радним просторијама произвођача, односно увозника,

4) води регистар додијељених знакова произвођача, односно увозника у Републици Српској,

5) води регистар откупљивача предмета од драгоцјених метала у Републици Српској,

6) врши испитивање и жигосање предмета од драгоцјених метала и издаје пратеће документе,

7) води регистар издатих рјешења о знаку произвођача и знаку увозника,

8) води регистар издатих рјешења o испитивању и жигосању предмета од драгоцјених метала које обавља у радним просторијама произвођача, односно увозника,

9) води регистар о количинама жигосаних предмета од драгоцјених метала и количинама предмета који се нису могли жигосати у Републици Српској,

10) врши испитивање и експертизу драгоцјених метала и њихових легура, те издаје увјерење о усаглашености предмета од драгоцјених метала,

11) врши надзор над предметима од драгоцјених метала и сарађује са надлежним инспекцијским органима,

12) сарађује са другим надлежним органима и пружа стручну помоћ из области предмета од драгоцјених метала,

13) одлучује у управним поступцима из области предмета од драгоцјених метала,

14) пружа информације из области предмета од драгоцјених метала,

15) обавља послове издавачко-публицистичке дјелатности из области предмета од драгоцјених метала,

16) сарађује са институцијама и организацијама из области предмета од драгоцјених метала у земљи и иностранству,

17) обавља и друге послове из области предмета од драгоцјених метала у складу са овим законом.

**ГЛАВА II**

**УСЛОВИ ЗА СТАВЉАЊЕ НА ТРЖИШТЕ**

**ПРЕДМЕТА ОД ДРАГОЦЈЕНИХ МЕТАЛА**

**Услови за стављање на тржиште**

Члан 8.

Предмет од драгоцјених метала може се ставити на тржиште у Републици Српској, односно држати припремљен ради стављања на тржиште, или држати изложен као узорак ако у погледу означавања, испитивања, жигосања и пратеће документације испуњава услове прописане овим законом.

**Услови за произведене предмете**

Члан 9.

Предмет од драгоцјених метала произведен у Републици Српској може се ставити на тржиште, односно држати припремљен ради стављања на тржиште, или држати изложен као узорак ако је означен додијељеним знаком произвођача, ознаком финоће и жигосан републичким жигом.

**Услови за увезене предмете**

Члан 10.

(1) Увезени предмет од драгоцјених метала може се ставити на тржиште у Републици Српској, односно држати припремљен ради стављања на тржиште, или држати изложен као узорак ако има ознаку финоће, додијељени знак увозника и жигосан је републичким жигом.

(2) Увезени предмет од драгоцјених метала није дозвољено означити знаком произвођача из Републике Српске.

(3) Увезени предмет од драгоцјених метала који има жиг признат у Републици Српској на основу међународног или билатералног споразума чији је потписник Република Српска, односно БиХ, или жиг признат у складу са овим законом, не жигоше се републичким жигом.

**Начин држања предмета од драгоцјених метала**

**у продајном простору**

Члан 11.

(1) У продајном простору произвођача, увозника и трговца могу се налазити предмети од драгоцјених метала само уколико су усаглашени са одредбама овог закона и посебно груписани.

(2) Дио продајног простора у којем се налазе предмети од драгоцјених метала обиљежава се натписом о прописаним врстама и степену финоће драгоцјеног метала.

(3) Предмети израђени од других метала који нису драгоцјени метали у продајном простору обавезно се посебно групишу, одвајају од предмета од драгоцјених метала и обиљежавају натписом да изложени предмети нису од драгоцјеног метала.

**Обавеза трговаца, произвођача, односно увозника**

**предмета од драгоцјених метала**

Члан 12.

(1) Трговац предметима од драгоцјених метала обавезан је да у продајном простору:

1) на видном мјесту држи слику републичких жигова,

2) посједује лупу или уређај помоћу којег могу да се увећају и јасно виде ознаке и жигови на предметима од драгоцјених метала прописани овим законом,

3) посједује верификовану вагу класе тачности II,

4) на видном мјесту држи обавјештење да предмети од платине, злата и паладијума масе до 1 грама и предмети од сребра масе до 3 грама, нису обавезни бити жигосани већ само означени,

5) на видном мјесту држи обавјештење да предмети од платине, злата и паладијума масе до 0,5 грама и предмети од сребра масе до 1 грама, нису обавезни бити ни жигосани ни означени.

(2) За предмете од драгоцјених метала којима тргује, трговац је обавезан посједовати документацију из које су јасно и недвосмислено видљиви сљедећи подаци:

1) назив и количина предмета од драгоцјених метала,

2) врста драгоцјеног метала и степен финоће предмета од драгоцјеног метала,

3) пословно име произвођача, односно увозника,

4) назив државе поријекла за увезене предмете.

(3) Трговац који није произвођач, односно увозник предмета од драгоцјених метала, не може се бавити откупом употријебљених предмета од драгоцјених метала, као ни поправком и преправком предмета од драгоцјених метала.

(4) Произвођач, односно увозник предмета од драгоцјених метала, поред обавеза из става 1. овог члана, обавезан је да у продајном простору постави на видном мјесту и рјешење о знаку произвођача, односно знаку увозника предмета од драгоцјених метала.

**ГЛАВА III**

**ЗАХТЈЕВИ ЗА ПРЕДМЕТЕ ОД ДРАГОЦЈЕНИХ МЕТАЛА**

**Захтјеви у погледу степена финоће предмета од драгоцјених метала**

Члан 13.

(1) Предмети од драгоцјених метала који се стављају на тржиште обавезно испуњавају техничке захтјеве у погледу једног од сљедећих степена финоће:

1) предмети од платине:

1. 950 хиљадитих дијелова (950/1.000),

2. 900 хиљадитих дијелова (900/1.000),

3. 850 хиљадитих дијелова (850/1.000),

2) предмети од злата:

1. 950 хиљадитих дијелова (950/1.000),

2. 916 хиљадитих дијелова (916/1.000),

3. 840 хиљадитих дијелова (840/1.000),

4. 750 хиљадитих дијелова (750/1.000),

5. 585 хиљадитих дијелова (585/1.000),

3) предмети од сребра:

1. 950 хиљадитих дијелова (950/1.000),

2. 925 хиљадитих дијелова (925/1.000),

3. 800 хиљадитих дијелова (800/1.000),

4) предмети од паладијума:

1. 950 хиљадитих дијелова (950/1.000),

2. 500 хиљадитих дијелова (500/1.000).

(2) Предмети из става 1. овог члана, поред прописаних степена финоће, могу имати и финоћу 999 хиљадитих дијелова (999/1.000).

(3) Предмети од злата који су израђени ковањем (златници, спомен-плакете и сл.), поред прописаних степена финоће из става 1. тачка 2) овог члана, могу имати и финоћу 900 хиљадитих дијелова (900/1.000).

(4) Највиши степен драгоцјености у смислу овог закона има платина, затим злато, паладијум па сребро.

**Предмети који се не сматрају предметима од драгоцјених метала**

Члан 14.

Предмети који се не сматрају предметима од драгоцјених метала у смислу овог закона су:

1) предмети од платине који имају степен финоће нижи од 850 хиљадитих дијелова (850/1.000),

2) предмети од злата који имају степен финоће нижи од 585 хиљадитих дијелова (585/1.000),

3) предмети од сребра који имају степен финоће нижи од 800 хиљадитих дијелова (800/1.000),

4) предмети од паладијума који имају степен финоће нижи од 500 хиљадитих дијелова (500/1.000).

**Негативно одступање и нижи степен финоће**

Члан 15.

(1) За предмете који се стављају на тржиште није дозвољено негативно одступање њихове финоће од степена финоће који су прописани чланом 13. овог закона.

(2) Предмет који има финоћу већу од прописане за одређени степен из члана 13. овог закона, а мању од сљедећег вишег степена финоће, сматра се предметом који има финоћу нижег степена, без негативних одступања.

**Захтјеви у вези са израдом предмета од драгоцјених метала**

Члан 16.

(1) Поред захтјева у вези са степеном финоће, предмет од драгоцјених метала обавезно испуњава и захтјеве који се односе на степен финоће средстава употријебљених за лемљење, превлака од других драгоцјених метала, дијелова израђених од недрагоцјених метала и неметалних дијелова, уколико их садржи, као и друге захтјеве у вези са његовом израдом.

(2) Директор Завода, уз сагласност министра надлежног за привреду и предузетништво (у даљем тексту: министар), доноси правилник којим се за предмете од драгоцјених метала прописују захтјеви у вези са израдом из става 1. овог члана.

**Предмет превучен другим драгоцјеним металом**

Члан 17.

Предмет од драгоцјеног метала превучен другим драгоцјеним металима сматра се предметом од драгоцјеног метала од којег је израђен.

**Мјешовити предмет од драгоцјених метала**

Члан 18.

(1) Предмет од драгоцјених метала чији су саставни дијелови израђени од легура различитих драгоцјених метала међу којима нису јасно уочљиве границе или разлике, има ознаку финоће драгоцјеног метала који је саставни дио легуре и који је најмање драгоцјен.

(2) Предмет од драгоцјених метала чији су саставни дијелови израђени од легура истог драгоцјеног метала, али различитих степена финоће међу којима нису уочљиве границе или разлике, има ознаку финоће саставног дијела чији је степен финоће најнижи.

(3) Предмет од драгоцјених метала чији су саставни дијелови израђени од легура различитих драгоцјених метала међу којима је граница јасно уочљива, има ознаку финоће драгоцјеног метала на дијелу који је најмање драгоцјен, а означавање осталих дијелова тог предмета није обавезно.

(4) Ако се остали дијелови предмета из става 3. овог члана означавају, ти дијелови се означавају ознаком финоће легуре драгоцјеног метала од које су израђени.

**Мјешовити предмет од драгоцјених метала и других материјала**

Члан 19.

Предмет од драгоцјених метала који се састоји од дијелова драгоцјених метала и од дијелова других материјала обавезно има ознаку финоће на дијелу израђеном од драгоцјеног метала, а дијелови од метала који није драгоцјени метал и који су саставни дио предмета обавезно имају ознаку METAL, MET или M, у зависности од његове величине.

**ГЛАВА IV**

**ОЗНАЧАВАЊЕ ПРЕДМЕТА ОД ДРАГОЦЈЕНИХ МЕТАЛА**

**Знак финоће, знак произвођача и знак увозника**

Члан 20.

(1) Произвођач предмета од драгоцјених метала обавезно означава израђени предмет од драгоцјених метала својим додијељеним знаком произвођача и припадајућом ознаком финоће.

(2) Увозник предмета од драгоцјених метала обавезно означава увезени предмет од драгоцјених метала својим додијељеним знаком увозника.

(3) Уколико предмет из става 2. овог члана нема ознаку финоће или та ознака не одговара бројчаној вриједности степена финоће у смислу члана 13. овог закона, увозник је обавезан означити тај предмет стварном ознаком финоће.

(4) Ознака финоће из ст. 1. и 3. овог члана по бројчаној вриједности обавезно одговара једном од степена финоће прописаних чланом 13. овог закона.

(5) Произвођачу, односно увознику предмета од драгоцјених метала није дозвољено предмете од драгоцјених метала означити другим ознакама изузев ознака из ст. 1, 2. и 3. овог члана.

(6) Увозник предмета од драгоцјених метала предмет од драгоцјених метала из увоза који има жиг признат у Републици Српској на основу међународног или билатералног споразума чији је потписник Република Српска, односно БиХ, или жиг признат у складу са овим законом, не означава додатно својим знаком увозника и ознаком финоће.

(7) Директор Завода, уз сагласност министра, доноси правилник којим се прописују облик, димензије и садржај ознака финоће, знака произвођача и знака увозника предмета од драгоцјених метала, као и начин на који се предмети означавају знаком финоће и знаком произвођача, односно увозника.

**Услови за добијање знака произвођача, односно знака увозника**

Члан 21.

(1) Привредни субјект који намјерава да обавља послове производње, односно увоза предмета од драгоцјених метала, подноси Заводу захтјев за додјељивање знака произвођача, односно увозника предмета од драгоцјених метала, а уз захтјев прилаже и документацију прописану у складу са Правилником о условима, поступку и начину додјеле знака произвођача, односно знака увозника предмета од драгоцјених метала.

(2) За додјељивање знака произвођача или знака увозника привредни субјект из става 1. овог члана обавезан је да испуњава сљедеће услове:

1) да је регистрован код надлежног органа за обављање дјелатности производње и поправке предмета од драгоцјених метала, односно за обављање дјелатности увоза,

2) да има потребан радни простор, опрему за рад и запослене,

3) да има сједиште или организациону јединицу у Републици Српској.

(3) Директор Завода, уз сагласност министра, доноси правилник којим се прописују услови, поступак и начин додјеле знака произвођача, односно знака увозника предмета од драгоцјених метала, као и друга питања у вези са радом произвођача, односно увозника предмета од драгоцјених метала.

**Рјешење о знаку произвођача, односно увозника**

**предмета од драгоцјених метала**

Члан 22.

(1) Директор Завода доноси рјешење којим се додјељује знак произвођача, односно знак увозника.

(2) Произвођач, односно увозник предмета од драгоцјених метала не може ставити предмет од драгоцјених метала на тржиште без додијељеног знака произвођача, односно увозника предмета од драгоцјених метала.

(3) Рјешење из става 1. овог члана издаје се на период од пет година, коначно је и против њега се може покренути управни спор.

(4) Рјешење из става 1. овог члана објављује се на интернет страници Завода.

(5) Захтјев за обнављање важења рјешења о знаку произвођача, односно увозника предмета од драгоцјених метала подноси се најкасније 45 дана прије истека периода на који је рјешење издато.

(6) У захтјеву из става 5. овог члана произвођач, односно увозник, наводи да ли задржава претходно додијељен знак или тражи додјелу новог знака произвођача, односно увозника.

(7) Знак произвођача, односно увозника за који је истекао период на који је издато рјешење из става 1. овог члана и за који није поднесен захтјев за обнављање рјешења није дозвољено употребљавати, те се такав знак доставља Заводу у року од десет дана од дана истека важења рјешења, ради уништења.

(8) Завод води регистар о произвођачима, односно увозницима предмета од драгоцјених метала који посједују рјешење из става 1. овог члана, као и регистар додијељених знакова произвођача, односно увозника, који су доступни на интернет страници Завода.

**Укидање рјешења о знаку произвођача, односно увозника**

Члан 23.

(1) Директор Завода доноси рјешење о укидању рјешења о знаку произвођача, односно увозника предмета од драгоцјених метала, ако се утврди:

1) да произвођач, односно увозник више не испуњава прописане услове за производњу, односно увоз предмета од драгоцјених метала,

2) да је произвођач, односно увозник или одговорно лице код произвођача, односно увозника, извршило кривично дјело недозвољене трговине или кривично дјело фалсификовања знакова из области предмета од драгоцјених метала за које је правоснажно осуђен,

3) да произвођач, односно увозник предмета од драгоцјених метала није Заводу подносио предмете на испитивање и жигосање дуже од годину дана,

4) да је произвођач, односно увозник престао да обавља дјелатност која се односи на производњу, односно увоз предмета од драгоцјених метала.

(2) Рјешење из става 1. овог члана коначно је и против њега се може покренути управни спор.

(3) Знак произвођача, односно знак увозника за који је донесено рјешење о укидању није дозвољено употребљавати, те се такав знак, без одгађања, доставља Заводу ради уништења.

(4) Рјешење из става 1. овог члана објављује се на интернет страници Завода.

**Промјене код произвођача, односно увозникa**

**предмета од драгоцјених метала**

Члан 24.

(1) Произвођач, односно увозник предмета од драгоцјених метала обавезан је да обавијести Завод о свим промјенама у вези са пословањем, сједиштем или испуњеношћу прописаних услова у року од 15 дана од дана настанка промјене или обуставе пословања.

(2) Директор Завода доноси рјешење о измјени или допуни рјешења о знаку произвођача, односно увозника предмета од драгоцјених метала уколико произвођач, односно увозник и даље испуњава прописане услове за обављање послова произвођача, односно увозника предмета од драгоцјених метала.

(3) Рјешење из става 2. овог члана коначно је и против њега се може покренути управни спор.

(4) Рјешење из става 2. овог члана објављује се на интернет страници Завода.

**Израда жигова и матрице знака произвођача, односно увозника**

Члан 25.

(1) Произвођач, односно увозник предмета од драгоцјених метала израђује жиг са знаком произвођача, односно увозника који му је Завод додијелио рјешењем о знаку произвођача, односно увозника.

(2) Произвођач, односно увозник предмета од драгоцјених метала дужан је прије почетка пословања, у складу са рјешењем из става 1. овог члана, да достави Заводу додијељени знак произвођача, односно увозника, ради узимања отиска и матрицу додијељеног знака произвођача, односно увозника.

(3) Матрице знакова произвођача, односно увозника и отисци жигова чувају се у Заводу.

**ГЛАВА V**

**ИСПИТИВАЊЕ И ЖИГОСАЊЕ ПРЕДМЕТА ОД ДРАГОЦЈЕНИХ МЕТАЛА**

**Мјесто испитивања и жигосања**

Члан 26.

(1) Испитивањем и жигосањем предмета од драгоцјених метала републичким жигом Завод утврђује и гарантује степен финоће предмета и ознаке на њему у складу са овим законом.

(2) Испитивање и жигосање предмета од драгоцјених метала обавља Завод, по правилу, у службеним просторијама Завода.

(3) Изузетно од става 2. овог члана, Завод на захтјев произвођача, односно увозника предмета од драгоцјених метала обавља испитивање и жигосање у њиховим радним просторијама ако произвођач, односно увозник испуњава прописане услове за то.

**Рјешење о испитивању и жигосању предмета од драгоцјених метала у радним просторијама произвођача, односно увозника**

Члан 27.

(1) Директор Завода доноси рјешење о испитивању и жигосању предмета од драгоцјених метала у радним просторијама произвођача, односно увозника на захтјев произвођача, односно увозника који испуњава прописане услове у вези са простором, опремом и особљем.

(2) Рјешење из става 1. овог члана издаје се на период од пет година, коначно је и против њега се може покренути управни спор.

(3) Захтјев за обнављање важења рјешења из става 1. овог члана подноси се најкасније 45 дана прије истека периода на који је рјешење издато.

(4) Завод води регистар о произвођачима, односно увозницима који посједују рјешење о испитивању и жигосању предмета у радним просторијама произвођача, односно увозника.

(5) Рјешење из става 1. овог члана објављује се на интернет страници Завода.

(6) Када се испитивање и жигосање предмета од драгоцјених метала обавља код произвођача, односно увозника, произвођач, односно увозник је обавезан, без накнаде, ставити на располагање Заводу потребно особље, опрему и материјал.

(7) Директор Завода, уз сагласност министра, доноси правилник којим се прописују услови, поступак и начин испитивања и жигосања предмета од драгоцјених метала у радним просторијама произвођача, односно увозника, те садржај и образац захтјева за утврђивање услова за испитивање и жигосање предмета од драгоцјених метала.

**Укидање рјешења о испитивању и жигосању предмета од драгоцјених метала у радним просторијама произвођача, односно увозника**

Члан 28.

(1) Директор Завода доноси рјешење о укидању рјешења о о испитивању и жигосању предмета у радним просторијама произвођача, односно увозника, ако:

1) је укинуто рјешење о знаку произвођача, односно увозника предмета од драгоцјених метала,

2) се утврди да радне просторије и опрема произвођача, односно увозника предмета више не испуњавају прописане услове,

3) се утврди да произвођач, односно увозник, односно одговорно лице код произвођача, односно увозника, извршило кривично дјело за које је правоснажно осуђено,

4) произвођач, односно увозник предмета престане да обавља дјелатност која се односи на производњу, односно увоз предмета од драгоцјених метала,

5) произвођач, односно увозник који посједује рјешење о испитивању и жигосању предмета у радним просторијама произвођача, односно увозника није ставио на располагање Заводу потребно особље, опрему и материјал.

(2) Рјешење из става 1. овог члана коначно је и против њега се може покренути управни спор.

(3) Рјешење из става 1. овог члана објављује се на интернет страници Завода.

**Промјене код произвођача, односно увозника у чијим радним просторијама се обавља испитивање и жигосање предмета од драгоцјених метала**

Члан 29.

(1) Произвођач, односно увозник који посједује рјешење о испитивању и жигосању предмета од драгоцјених метала у радним просторијама обавезан је да обавијести Завод о свим промјенама у вези са пословањем, сједиштем или испуњеношћу прописаних услова у року од 15 дана од дана настанка промјене или обуставе пословања.

(2) Директор Завода доноси рјешење о измјени или допуни рјешења о испитивању и жигосању предмета у радним просторијама произвођача, односно увозника уколико произвођач, односно увозник и даље испуњава прописане услове.

(3) Рјешење из става 2. овог члана коначно је и против њега се може покренути управни спор.

(4) Рјешење из става 2. овог члана објављује се на интернет страници Завода.

**Захтјев за испитивање и жигосање**

Члан 30.

(1) Захтјев за испитивање и жигосање Заводу подноси произвођач, односно увозник предмета од драгоцјених метала који посједује рјешење о знаку произвођача, односно рјешење о знаку увозника предмета од драгоцјених метала.

(2) Предмети од драгоцјених метала који се достављају на испитивање и жигосање обавезно су означени припадајућим знаком финоће и додијељеним знаком произвођача, односно увозника предмета од драгоцјених метала подносиоца захтјева.

(3) Захтјев из става 1. овог члана садржи податке о врсти, броју комада, маси, легури драгоцјеног метала од којег је израђен и финоћи сваког предмета од драгоцјених метала који се доставља на испитивање и жигосање, као и податке о лицима која су донијела предмете у Завод.

(4) Увозник, уз захтјев за испитивање и жигосање предмета из увоза, обавезно доставља Заводу и царинску декларацију предмета која се односи на царински поступак пуштања робе на слободно тржиште.

(5) Трошкове испитивања и жигосања сноси произвођач, односно увозник предмета од драгоцјених метала у складу са прописом којим се уређују висина и начин плаћања накнада за послове у области драгоцјених метала.

**Испитивање предмета од драгоцјених метала**

Члан 31.

(1) Испитивање предмета од драгоцјених метала подразумијева идентификацију, визуелни преглед стања предмета и прописаних ознака на њему, мјерење масе и утврђивање састава и степена финоће прописаним методама и опремом за испитивање.

(2) Утврђивање састава и степена финоће током испитивања предмета од драгоцјених метала Завод обавља квалитативним методама или квантитативном хемијском анализом.

(3) Ако Завод није у могућности извршити испитивање потребном методом у својим просторијама, испитивање обавља у испитној лабораторији институција надлежних за драгоцјене метале у земљи и иностранству.

(4) О обављеном прегледу, испитивању и жигосању издаје се извјештај о прегледу и испитивању, који садржи податке о подносиоцу захтјева, прегледаним и испитаним предметима и резултатима њиховог испитивања, као и податке о лицима која су извршила испитивање и лицима која су преузела испитане предмете.

(5) Након обављеног испитивања предмета од драгоцјених метала који би се жигосањем могао оштетити или на који је из техничких разлога тешко утиснути републички жиг, Завод на посебан захтјев произвођача, односно увозника предмета од драгоцјених метала, умјесто жигосања издаје увјерење о усаглашености предмета од драгоцјених метала.

(6) Директор Завода, уз сагласност министра, доноси правилник којим се прописују начин испитивања и жигосања предмета од драгоцјених метала и њихових легура, односно услови и опрема за испитивање и жигосање, методе испитивања, врсте предмета који се жигошу и мјеста на која се утискује републички жиг, образац захтјева, извјештаја о прегледу и испитивању и увјерења о усаглашености предмета од драгоцјених метала, као и друга питања у вези са испитивањем и жигосањем предмета од драгоцјених метала.

**Жигосање предмета од драгоцјених метала**

Члан 32.

(1) Ако Завод испитивањем утврди да је предмет од драгоцјених метала усаглашен са прописаном финоћом и садржи прописане ознаке, извршиће жигосање републичким жигом.

(2) Уколико предмет од драгоцјених метала не садржи степен финоће наведен у захтјеву, није усаглашен са прописаним ознакама финоће или нема прописане ознаке, односно не испуњава друге прописане захтјеве, Завод неће извршити жигосање.

(3) Ако се не може са сигурношћу утврдити да ли предмет поднесен на испитивање и жигосање испуњава прописане захтјеве, испитаће се методом која може захтијевати његово оштећење, односно уништење, уз сагласност подносиоца захтјева.

(4) Уколико подносилац захтјева не да сагласност за испитивање које може довести до оштећења или уништења предмета, сматраће се да је одустао од захтјева за испитивање и жигосање.

(5) Трошкове испитивања сноси подносилац захтјева за испитивање и жигосање ако се испитивањем из става 3. овог члана утврди да предмет није у складу са степеном финоће наведеним у захтјеву, односно означеним знаком финоће.

(6) Завод води регистар о количини жигосаних предмета у Републици Српској и количини предмета који не испуњавају прописане захтјеве и који нису жигосани републичким жигом.

(7) Директор Завода, уз сагласност министра, доноси правилник којим се прописују облици, садржај и димензије републичких жигова, те образац цертификата о потврђивању степена финоће.

**Предмети који не подлијежу жигосању републичким жигом**

Члан 33.

(1) Жигосању републичким жигом не подлијежу:

1) полупроизводи од драгоцјених метала,

2) дијелови или некомплетни предмети,

3) предмети који су толико мали или крхки да није могуће извршити жигосање без оштећења,

4) предмети од драгоцјених метала из увоза који имају жиг признат у Републици Српској.

(2) Предмети од платине, злата и паладијума масе до 1 грама, предмети од сребра масе до 3 грама и дијелови, односно некомплетни предмети од драгоцјених метала, не подлијежу обавезном испитивању и жигосању.

(3) Предмети од платине, злата и паладијума масе до 0,5 грама и предмети од сребра масе до 1 грама, не подлијежу обавезном означавању степена финоће и знака произвођача, односно увозника.

(4) За предмете из става 1. тачка 3) овог члана степен финоће потврђује се увјерењем о усаглашености предмета од драгоцјених метала, а за предмете из става 1. тачка 4) овог члана издаје се цертификат о признавању жигова и ознака у складу са чланом 38. овог закона.

**Посебан захтјев за испитивање**

Члан 34.

(1) На посебан захтјев произвођача, односно увозника предмета од драгоцјених метала, привредног субјекта или физичког лица Завод обавља ванредно испитивање предмета, легура и полупроизвода од драгоцјених метала, о чему издаје извјештај.

(2) Ако Завод није у могућности извршити испитивање из става 1. овог члана у својим просторијама, тражено испитивање обавља у испитној лабораторији институција надлежних за драгоцјене метале у земљи и иностранству.

(3) Трошкове испитивања из става 1. овог члана сноси подносилац захтјева у складу са прописом којим се уређују висина и начин плаћања накнада за послове у области драгоцјених метала.

**Забрана преношења ознака и републичког жига,**

**дораде или прераде предмета од драгоцјених метала**

Члан 35.

(1) Није дозвољено преношење утиснутог републичког жига, ознаке финоће или ознаке произвођача, односно увозника, са једног предмета од драгоцјеног метала на други.

(2) На жигосаном предмету од драгоцјеног метала није дозвољено додавати дијелове од драгоцјених или других метала нити друге материјале који се не могу видјети или распознати.

(3) Ако се жигосани предмет од драгоцјеног метала доради или преради тако да му се промијени степен финоће, поново се подноси на испитивање и жигосање у складу са овим законом.

(4) Предметом из става 3. овог члана сматра се и предмет који је израђен прерадом употребљиваних предмета од драгоцјених метала.

**Предмети од драгоцјених метала произвођача, односно увозника**

**из Федерације БиХ**

Члан 36.

(1) Произвођач, односно увозник предмета од драгоцјених метала са подручја Федерације БиХ може да поднесе Заводу захтјев за испитивање и жигосање предмета од драгоцјених метала.

(2) Субјект из става 1. овог члана обавезно је регистрован, односно посједује рјешење о додјели знака добављача надлежне институције за област предмета од драгоцјених метала у Федерацији БиХ.

(3) Уз захтјев за испитивање и жигосање предмета од драгоцјених метала из става 1. овог члана прилаже се и копија рјешења о додјели знака добављача из става 2. овог члана.

(4) Завод и надлежна институција за област предмета од драгоцјених метала у Федерацији БиХ могу закључити споразум о међусобном признавању ознака и жигова предмета од драгоцјених метала.

**Експертиза предмета од драгоцјених метала**

Члан 37.

(1) Експертиза предмета од драгоцјених метала, у смислу овог закона, јесте службено испитивање предмета од драгоцјених метала које спроводи Завод и које служи као доказ при доношењу одлука у поступцима пред судом или другим органима управе.

(2) Испитивање предмета од драгоцјених метала у оквиру експертизе Завод спроводи на основу захтјева другог органа управе, судова или тужилаштава, а о томе издаје извјештај о испитивању који садржи податке о обављеном прегледу предмета експертизе, испитивању и околностима поступка.

(3) За потребе спровођења експертизе Завод користи сопствене капацитете или капацитете произвођача, односно увозника који посједује рјешење о испитивању и жигосању предмета у радним просторијама произвођача, односно увозника.

**Инострани жиг и ознаке**

Члан 38.

(1) У Републици Српској важе инострани жигови и ознаке на предметима од драгоцјених метала који су у складу са међународним или билатералним споразумима чији је потписник Република Српска, односно БиХ.

(2) Завод може признати важење иностраног жига и ознака на предметима од драгоцјених метала ако су издати под условима који обезбјеђују испуњеност захтјева који су у Републици Српској прописани за те предмете, те издаје цертификат о признавању жига и ознака.

(3) Трошкове признавања иностраног жига и ознака сноси подносилац захтјева у складу са прописом којим се уређују висина и начин плаћања накнада за послове у области драгоцјених метала.

(4) Директор Завода, уз сагласност министра, доноси правилник којим се прописују начин и поступак признавања иностраних жигова и ознака на предметима од драгоцјених метала и образац цертификата о признавању жига и ознака.

**Откуп употријебљених предмета од драгоцјених метала**

Члан 39.

(1)Откуп употријебљених предмета од драгоцјених метала у Републици Српској може обављати искључиво произвођач, односно увозник предмета од драгоцјених метала који је у Заводу регистрован као откупљивач предмета од драгоцјених метала.

(2) Откупљивач је обавезан да приликом откупа предмета или њихових дијелова сачини и продавцу изда исправу о откупу предмета од драгоцјених метала, односно откупни лист, који садржи сљедеће податке:

1) пословно име произвођача, односно увозника који врши откуп употријебљених предмета, адреса сједишта и ЈИБ,

2) име и презиме, пребивалиште, адреса и јединствен матични број грађанина или регистарски број из личне карте или пасоша лица које је продало предмет од драгоцјеног метала, односно пословни подаци привредног субјекта које је продало предмет од драгоцјеног метала,

3) визуелни опис предмета и постојећих ознака на предмету,

4) врста предмета од драгоцјеног метала,

5) врста и степен финоће драгоцјеног метала од којег је предмет израђен,

6) маса откупљеног предмета исказана у грамима,

7) плаћени износ за откупљени предмет,

8) датум откупа,

9) потпис лица које је продало предмет од драгоцјеног метала,

10) потпис запосленог лица које је обавило откуп предмета.

(3) Примјерак издатог откупног листа обавезно се чува заједно са издатим рачунима у складу са прописима о рачуноводству, како би био доступан надлежној инспекцији.

(4) Прије почетка откупа употријебљених предмета од драгоцјених метала, откупљивач се обавезно уписује у регистар откупљивача предмета од драгоцјених метала у Републици Српској, који води Завод.

(5) Упис у регистар из става 4. овог члана врши се на захтјев откупљивача и Завод о томе издаје потврду о упису у регистар.

(6) Регистар из става 4. овог члана и образац захтјева из става 5. овог члана доступни су на интернет страници Завода.

(7) Откупљивач се брише из регистра доношењем рјешења о укидању рјешења о знаку произвођача, односно увозника предмета од драгоцјених метала или усљед престанка обављања дјелатности откупа.

(8) Откуп употријебљених предмета од драгоцјених метала обавља се у службеном простору произвођача, односно увозника предмета од драгоцјених метала, на мјесту које је обавезно видно обиљежено таблом или наљепницом и на којем се обавезно налази копија потврде о упису у регистар откупљивача.

**ГЛАВА VI**

**НАКНАДЕ ИЗ ОБЛАСТИ ПРЕДМЕТА ОД ДРАГОЦЈЕНИХ МЕТАЛА**

**Накнаде**

Члан 40.

За спровођење поступака испитивања предмета од драгоцјених метала, жигосање, издавање извјештаја о испитивању, увјерења о усаглашености предмета од драгоцјених метала и цертификата о признавању жига и ознака, утврђивање испуњености услова за добијање знака произвођача, односно увозника предмета од драгоцјених метала и услова за испитивање и жигосање предмета од драгоцјених метала у радним просторијама произвођача, односно увозника, експертизе предмета од драгоцјених метала, као и за друге послове у области предмета од драгоцјених метала које спроводи Завод плаћају се накнаде.

**Висина и начин плаћања накнада**

Члан 41.

(1) Трошкове накнаде из члана 40. овог закона сносе подносиоци захтјева, а који могу бити произвођачи, односно увозници предмета од драгоцјених метала, привредни субјект или физичко лице који подносе захтјев у складу са овим законом.

(2) Влада доноси уредбу којом се прописују висина и начин плаћања накнада за послове у области драгоцјених метала.

**ГЛАВА VII**

**НАДЗОР**

**Надзор над примјеном Закона**

Члан 42.

(1) Управни надзор над спровођењем одредаба овог закона и прописа донесених на основу њега врше Министарство и Завод.

(2) Надзор над предметима од драгоцјених метала на тржишту и у употреби, а који подразумијева непосредни инспекцијски преглед над спровођењем овог закона и подзаконских аката донесених на основу њега, врши Завод и Републичка управа за инспекцијске послове, посредством републичког тржишног инспектора и надлежног тржишног инспектора у јединицама локалне самоуправе (у даљем тексту: тржишна инспекција).

**Предмет надзора**

Члан 43.

(1) Завод обавља надзор над:

1) предметима који су стављени на тржиште, у смислу испуњавања прописаних захтјева,

2) испуњавањем прописаних услова код произвођача, односно увозника предмета од драгоцјених метала који посједују рјешење о знаку произвођача, односно увозника,

3) испуњавањем прописаних услова у пословним просторијама код произвођача, односно увозника предмета од драгоцјених метала који посједују рјешење о испитивању и жигосању предмета од драгоцјених метала у њиховим радним просторијама,

4) испуњавањем прописаних услова у продајним просторијама код произвођача, увозника и трговца предметима од драгоцјених метала,

5) испуњавањем прописаних услова код откупа употријебљених предмета од драгоцјених метала.

(2) Тржишна инспекција врши надзор над прометом предмета од драгоцјених метала и над откупом употријебљених предмета од драгоцјених метала у складу са овим законом и прописима којима се уређују трговина и област инспекције.

**Вршење надзора**

Члан 44.

(1) Завод обавља надзор у складу са планом надзора, а посредством лица овлашћених за вршење надзора.

(2) Овлашћено лице из става 1. овог члана обавезно је да има службену легитимацију Завода, којом доказује својство овлашћеног лица, идентитет и овлашћење, а која се предочава субјекту надзора прије почетка надзора.

(3) Субјект надзора обавезан је да лицу овлашћеном за вршење надзора дозволи и омогући несметано вршење надзора, пружи потребне информације и стави на увид предмете, документе, односно податке који су потребни за вршење надзора, те обезбиједи услове неопходне за несметан рад и утврђивање чињеничног стања.

(4) Директор Завода, уз сагласност министра, доноси правилник којим се прописују поступак и начин вршења надзора над предметима од драгоцјених метала, поступање са предметима надзора, образац записника о надзору и правилник којим се прописују садржај и облик службене легитимације и начин издавања, употребе и вођења евиденције издатих службених легитимација лица овлашћених за вршење надзора.

**Права и дужности овлашћеног лица**

Члан 45.

Овлашћено лице при вршењу надзора има право и дужност да:

1) провјерава испуњеност прописаних услова код произвођача, односно увозника предмета од драгоцјених метала, у погледу опреме и радних просторија у којима се предмети производе, односно означавају,

2) провјерава испуњеност прописаних услова у погледу опреме и радних просторија код произвођача, односно увозника предмета од драгоцјених метала, код ког Завод обавља испитивање и жигосање предмета од драгоцјених метала,

3) провјерава и прегледа да ли су предмети од драгоцјених метала који су стављени на тржиште, односно који се држе припремљени ради стављања на тржиште, означени и жигосани у складу са овим законом и да ли имају пратећу документацију,

4) испитује предмете од драгоцјених метала који су стављени на тржиште, односно који се држе припремљени ради стављања на тржиште, у погледу састава и степена финоће,

5) провјерава и испитује мале предмете од драгоцјених метала који немају обавезу испитивања и жигосања, у погледу састава и степена финоће,

6) провјерава испуњеност услова прописаних чл. 11. и 12. овог закона, у погледу начина држања и продаје предмета од драгоцјених метала у продајним просторијама трговца, произвођача, односно увозника,

7) провјерава испуњеност услова прописаних чланом 39. овог закона у погледу откупа предмета од драгоцјених метала,

8) наложи да му се у одређеном року достави на увид документација од значаја за надзор, а коју није могао да прибави по службеној дужности или није била расположива током вршења надзора,

9) издвоји и повуче са тржишта предмете од драгоцјених метала који, у погледу састава и степена финоће, односно ознака и жигова, нису у складу са овим законом,

10) узима узорке предмета од драгоцјених метала и упућује их на испитивање ради утврђивања испуњености захтјева у погледу степена финоће,

11) узима писмене и усмене изјаве од одговорних и других лица у вези са подацима потребним у поступку вршења надзора,

12) сачини записник о утврђеном стању, а ако су надзором утврђене неправилности и недостаци, наложи њихово отклањање у прописаном року,

13) предузме друге мјере и радње за које је овим законом и другим прописом овлашћено.

**Обавезе и овлашћења Завода**

Члан 46.

Ако се током вршења надзора утврди да су прекршене одредбе овог закона или подзаконских аката донесених на основу њега, Завод има обавезу и овлашћење да:

1) укине додијељени знак произвођача, односно увозника предмета од драгоцјених метала,

2) укине рјешење о испитивању и жигосању предмета од драгоцјених метала код произвођача, односно увозника предмета од драгоцјених метала,

3) забрани стављање на тржиште, односно на располагање на тржишту предмета од драгоцјених метала који нису означени, односно жигосани у складу са овим законом,

4) наложи да се предмети из тачке 3) овог члана поднесу на испитивање и жигосање прије поновног стављања на тржиште, односно у продају,

5) поднесе захтјев за покретање прекршајног поступка,

6) предузме друге мјере и радње за које је овлашћен овим законом и другим прописом.

**Провјера испуњености прописаних услова код произвођача, односно увозника**

Члан 47.

(1) Ако се у вршењу надзора из члана 45. т. 1), 2), 3) и 6) овог закона утврди да нису испуњени прописани услови у погледу опреме, радних просторија, ознака и жигова, овлашћено лице Завода записнички налаже отклањање утврђених неправилности и недостатака у року који не може бити дужи од 30 дана.

(2) Ако се утврђени недостаци не отклоне у року из става 1. овог члана, директор Завода доноси рјешење о укидању рјешења о знаку произвођача, односно увозника предмета од драгоцјених метала и рјешења о испитивању и жигосању предмета од драгоцјених метала у радним просторијама произвођача, односно увозника.

(3) Рјешења из става 2. овог члана коначна су и против њих се може покренути управни спор.

**Повлачење предмета са тржишта**

Члан 48.

(1) Ако се током надзора из члана 45. т. 3) и 5) овог закона утврди да предмети од драгоцјених метала стављени на тржиште или који се држе припремљени ради стављања на тржиште не испуњавају прописане захтјеве, овлашћено лице Завода записнички налаже отклањање утврђених неправилности и недостатака у року који не може бити дужи од 30 дана.

(2) Предмети од драгоцјених метала из става 1. овог члана обавезно се одмах повлаче са тржишта, одвајају се, евидентирају, пакују и пломбирају на начин како је дефинисано подзаконским актом из члана 44. став 4. овог закона и одлажу до њиховог жигосања на безбједно мјесто код субјекта надзора.

(3) Произвођач, односно увозник предмета од драгоцјених метала, предмете из става 2. овог члана доставља Заводу на испитивање и жигосање уз копију записника о обављеном надзору.

(4) Трговац предметима од драгоцјених метала предмете из става 2. овог члана враћа произвођачу, односно увознику предмета од драгоцјених метала од ког их је набавио, уз копију записника о обављеном надзору, да би били достављени Заводу на испитивање и жигосање у складу са овим законом.

(5) Ако се утврђени недостаци не отклоне у року из става 1. овог члана, директор Завода доноси рјешење о забрани стављања утврђених предмета на тржиште.

(6) Рјешење из става 5. овог члана коначно је и против њега се може покренути управни спор.

**Лабораторијско испитивање предмета надзора**

Члан 49.

(1) Ако овлашћено лице Завода током надзора над предметом од драгоцјених метала не може са сигурношћу утврдити да предмет испуњава прописане захтјеве у погледу врсте и финоће, поступа у складу са чланом 48. став 2. овог закона и налаже произвођачу, увознику или трговцу да предмет достави Заводу на лабораторијско испитивање.

(2) Ако се лабораторијским испитивањем утврди да предмет од драгоцјених метала нема ни најнижи степен финоће из члана 13. овог закона, односно има више од 200 хиљадитих дијелова драгоцјеног метала у легури, предмет се, на начин како је дефинисано подзаконским актом из члана 44. став 4. овог закона, чини неподобним за стављање на тржиште и враћа се власнику.

(3) Трошкове испитивања предмета из става 1. овог члана сноси произвођач, увозник или трговац које је ставио предмет на тржиште ако се утврди да предмет не испуњава прописане захтјеве.

**Тржишна инспекција**

Члан 50.

(1) Ако тржишна инспекција утврди да предмети од драгоцјених метала који су на тржишту нису означени и жигосани према одредбама овог закона, доноси рјешење о забрани стављања на тржиште тих предмета.

(2) Примјерак рјешења из става 1. овог члана доставља се Заводу.

(3) Предмети од драгоцјених метала за која се донесе рјешење из става 1. овог члана, прије поновног жигосања у складу са овим законом, повлаче се са тржишта на начин прописан у члану 48. став 2. овог закона.

(4) Жалба против рјешења из става 1. овог члана не одлаже извршење рјешења.

**ГЛАВА VIII**

**КАЗНЕНЕ ОДРЕДБЕ**

**Новчане казне за теже прекршаје**

Члан 51.

(1) Новчаном казном у износу од 3.000 КМ до 9.000 КМ казниће се за прекршај правно лице ако:

1) стави на тржиште или држи припремљене ради стављања на тржиште или држи изложене као узорке предмете од драгоцјених метала који нису на прописан начин означени, испитани и жигосани (чл. 8, 9. и 10),

2) не посједује вагу класе тачности II прописно верификовану (члан 12. став 1. тачка 3),

3) не посједује документацију за предмете од драгоцјених метала (члан 12. став 2),

4) трговац врши откуп употријебљених предмета од драгоцјених метала и бави се поправком и преправком предмета од драгоцјених метала (члан 12. став 3),

5) стави на тржиште или држи припремљене ради стављања на тржиште или држи изложене као узорке предмете од драгоцјених метала који не испуњавају услове у погледу састава и степена финоће (чл. 13, 14, 15, 16, 17. и 18),

6) дијелови од недрагоцјених метала нису означени одговарајућом ознаком (члан 19),

7) произвођач предмета од драгоцјених метала није означио предмет својим додијељеним знаком произвођача, односно предмет није означио припадајућом ознаком финоће (члан 20. став 1),

8) увозник није увезени предмет означио својим додијељеним знаком увозника (члан 20. став 2),

9) увозник није увезени предмет означио са стварно припадајућом ознаком финоће (члан 20. став 3),

10) ставља на тржиште предмете од драгоцјених метала без додијељеног знака произвођача, односно увозника предмета од драгоцјених метала (члан 22. став 2),

11) употребљава знак произвођача, односно увозника за који је донесено рјешење о укидању рјешења о знаку произвођача, односно увозника (члан 23. став 3),

12) je утиснути републички жиг пренесен на други предмет од драгоцјеног метала (члан 35. став 1),

13) су жигосаном предмету додани дијелови од драгоцјених или других метала, или други материјали који се не могу видјети или распознати (члан 35. став 2),

14) прије стављања на тржиште не поднесе на поновно испитивање и жигосање предмете од драгоцјених метала који су измијењени или прерађени (члан 35. ст. 3. и 4),

15) приликом откупа предмета од драгоцјених метала или њихових дијелова није издао исправу, тј. откупни лист о откупу предмета од драгоцјених метала, односно ако откупни лист не садржи све прописане податке (члан 39. став 2),

16) обавља откуп предмета од драгоцјених метала, а није уписан у регистар откупљивача предмета од драгоцјених метала у Републици Српској (члан 39. став 4),

17) је овлашћеном лицу онемогућио вршење надзора (члан 44. став 3),

18) се утврђени недостаци у погледу опреме, радних просторија, ознака и жигова не отклоне у одређеном року (члан 47. став 2),

19) стави на тржиште предмете од драгоцјених метала који су повучени са тржишта и пломбирани, односно за које је је донесено рјешење о забрани стављања на тржиште (чл. 48. ст. 2 и 5. и 50. став 1).

(2) За прекршај из става 1. овог члана казниће се и одговорно лице у правном лицу, новчаном казном од 500 КМ до 1.500 КМ.

(3) За прекршај из става 1. овог члана казниће се и предузетник, новчаном казном од 1.000 КМ до 3.000 КМ.

**Новчане казне за лакше прекршаје**

Члан 52.

(1) Новчаном казном у износу од 1.000 КМ до 3.000 КМ казниће се за прекршај правно лице ако:

1) у продајним просторијама предмете од драгоцјених метала не држи посебно груписано од осталих предмета и тај дио простора није обиљежен натписом о прописаној врсти и степену финоће драгоцјеног метала (члан 11. ст. 1. и 2),

2) предмете израђене од других метала који се налазе у продајном простору не држи посебно груписане и тај дио продајног простора није обиљежен натписом да предмети нису од драгоцјеног метала (члан 11. став 3),

3) у продајним просторијама на видном месту не држи слике републичких жигова (члан 12. став 1. тачка 1),

4) не посједује лупу помоћу које могу да се увећају ознаке и жигови на предметима од драгоцјених метала (члан 12. став 1. тачка 2),

5) на видном мјесту не држи обавјештење да предмети од платине, злата и паладијума масе до 1 грама и предмети од сребра масе до 3 грама не морају бити жигосани већ само означени (члан 12. став 1. тачка 4),

6) на видном мјесту не држи обавјештење да предмети од платине, злата и паладијума масе до 0,5 грама и предмети од сребра масе до 1 грама, не морају бити ни жигосани ни означени (члан 12. став 1. тачка 5),

7) у продајном простору на видном мјесту не истакне рјешење о знаку произвођача, односно увозника предмета од драгоцјених метала (члан 12. став 4),

8) употребљава знак произвођача, односно увозника за који је истекао период на који је издато рјешење и не достави га Заводу ради уништавања (члан 22. став 7),

9) произвођач, односно увозник не обавијести Завод о свим промјенама у вези са обављањем своје дјелатности (члан 24. став 1),

10) произвођач, односно увозник предмета од драгоцјених метала не достави Заводу знак произвођача, односно увозника, ради узимања отиска и матрицу знака произвођача, односно увозника (члан 25. став 2),

11) произвођач, односно увозник предмета од драгоцјених метала који посједује рјешење да се испитивање и жигосање предмета може обављати у радним просторијама произвођача, односно увозника, не обавијести Завод о свим промјенама у вези са обављањем своје дјелатности (члан 29. став 1),

12) се примјерци издатих откупних листова о откупу предмета од драгоцјених метала и њихових дијелова не чувају у складу са прописима о рачуноводству (члан 39. став 3),

13) у службеном простору откупљивача није видно обиљежено мјесто откупа, односно на мјесту откупа не налази се копија потврде о упису у регистар откупљивача (члан 39. став 8).

(2) За прекршај из става 1. овог члана казниће се и одговорно лице у правном лицу, новчаном казном од 400 КМ до 1.200 КМ.

(3) За прекршај из става 1. овог члана казниће се и предузетник, новчаном казном од 500 КМ до 1.500 КМ.

**ГЛАВА IX**

**ПРЕЛАЗНЕ И ЗАВРШНЕ ОДРЕДБЕ**

**Раније издата рјешења и други документи**

Члан 53.

Рјешења и други документи донесени до дана ступања на снагу овог закона остају на снази до истека рока на који су донесени.

**Окончање раније започетих поступака**

Члан 54.

Поступци покренути према одредбама раније важећег закона, а који нису окончани до дана ступања на снагу овог закона, довршиће се према одредбама тог закона.

**Доношење подзаконских аката**

Члан 55.

(1) Влада, у року од шест мјесеци од дана ступања на снагу овог закона, доноси Уредбу о накнадама за обављање послова из области предмета од драгоцјених метала (члан 41. став 2).

(2) Директор Завода, уз сагласност министра, у року од годину дана од дана ступања на снагу овог закона доноси сљедеће подзаконске акте:

1) Правилник о захтјевима у вези са израдом предмета од драгоцјених метала (члан 16. став 2),

2) Правилник о знаку произвођача, односно увозника предмета од драгоцјених метала и ознаци финоће предмета од драгоцјених метала (члан 20. став 7),

3) Правилник о додјели знака произвођача, односно увозника предмета од драгоцјених метала (члан 21. став 3),

4) Правилник о условима за обављање испитивања и жигосања предмета од драгоцјених метала у радним просторијама произвођача, односно увозника (члан 27. став 7),

5) Правилник о начину испитивања и жигосања предмета од драгоцјених метала и њихових легура (члан 31. став 6),

6) Правилник о републичким жиговима за предмете од драгоцјених метала (члан 32. став 7),

7) Правилник о признавању иностраних жигова на предметима од драгоцјених метала (члан 38. став 4),

8) Правилник о начину поступања приликом вршења надзора над предметима од драгоцјених метала (члан 44. став 4),

9) Правилник о службеној легитимацији овлашћених лица о вршењу надзора (члан 44. став 4).

(3) До доношења подзаконских аката из ст. 1. и 2. овог члана примјењиваће се подзаконски акти који су важили до дана ступања на снагу овог закона, ако нису са њим у супротности.

**Престанак важења ранијег Закона**

Члан 56.

Ступањем на снагу овог закона престаје да важи Закон о контроли предмета од драгоцјених метала у Републици Српској („Службени гласник Републике Српске“, бр. 13/02 и 100/11).

**Ступање на снагу Закона**

Члан 57.

Овај закон ступа на снагу осмог дана од дана објављивања у „Службеном гласнику Републике Српске“.

Број: ПРЕДСЈЕДНИК

Датум: НАРОДНЕ СКУПШТИНЕ

Ненад Стевандић

**ОБРАЗЛОЖЕЊЕ**

**НАЦРТА ЗАКОНА О ПРЕДМЕТИМА ОД ДРАГОЦЈЕНИХ МЕТАЛА**

**У РЕПУБЛИЦИ СРПСКОЈ**

**I УСТАВНИ ОСНОВ**

Уставни основ садржан је у Амандману XXXII на члан 68. т. 6. и 8. Устава Републике Српске, према којима, између осталог, Република Српска уређује и обезбјеђује својинске и облигационе односе и заштиту свих облика својине, правни положај предузећа и других организација, основне циљеве и правце привредног развоја, те политику и мјере за усмјеравање развоја, као и у члану 70. став 2. Устава Републике Српске, којим је утврђено да Народна скупштина Републике Српске доноси законе, друге прописе и опште акте.

**II УСКЛAЂEНOСT СA УСTAВOM, ПРAВНИM СИСTEMOM И ПРАВИЛИМА НOРMATИВНOПРAВНE TEХНИКE**

Према Мишљењу Републичког секретаријата за законодавство број: 22.03-020-2558/24 од 20. новембра 2024. године, уставни основ за доношење овог закона садржан је у Амандману XXXII на члан 68. т. 6. и 8. Устава Републике Српске, према којима, између осталог, Република Српска уређује и обезбјеђује својинске и облигационе односе и заштиту свих облика својине, правни положај предузећа и других организација, основне циљеве и правце привредног развоја, те политику и мјере за усмјеравање развоја. Такође, према члану 70. Устава, Народна скупштина доноси законе, друге прописе и опште акте.

Ова материја до сада је била уређена Законом о контроли предмета од драгоцјених метала у Републици Српској („Службени гласник Републике Српске“, бр. 13/02 и 100/11) и подзаконским актима донесеним на основу њега.

С обзиром на то да је потребно прецизније уређење појединих одредаба овог закона, али и усклађивање са Законом о републичкој управи („Службени гласник Републике Српске“, бр. 115/18, 111/21, 15/22, 56/22, 132/22 и 90/23), Законом о инспекцијама Републике Српске („Службени гласник Републике Српске“, број 18/20) и Законом о прекршајима Републике Српске („Службени гласник Републике Српске“, бр. 63/14, 36/15 – Одлука Уставног суда Републике Српске, 110/16, 100/17, 19/21 – Одлука Уставног суда Републике Српске и 90/23) и новим законским рјешењем о самосталним предузетницима у Републици Српској, као и усаглашавање са законским рјешењима у овој области у региону, обрађивач је приступио изради новог закона.

Разлози за доношење овог закона су омогућавање праћења развоја ове области на међународном плану и преузимање нових рјешења, као и успостављање транспарентног и непристрасног начина обављања послова у области предмета од драгоцјених метала у Републици Српској, уз обезбјеђење заштите потрошача и спречавања нелегалне трговине. С тим у вези, доношењем овог закона област предмета од драгоцјених метала у Републици Српској усклађује се са савременим техничким захтјевима за предмете од драгоцјених метала и њихово обиљежавање, односно са законодавством и праксама у земљама у окружењу.

У односу на важећа рјешења, Нацрт закона прецизније и свеобухватније дефинише надлежности Републичког завода за стандардизацију и метрологију у области драгоцјених метала. Такође, смањен је рок важења рјешења о знаку произвођача, односно увозника и рјешења о испуњавању услова за испитивање и жигосање предмета од драгоцјених метала у радним просторијама произвођача, односно увозника на период од пет година, умјесто досадашњег од десет година, с циљем ефикаснијег и свеобухватнијег праћења, односно провјере и надзора над пословањем произвођача и увозника.

Дефинисано је и ко су трговци који обављају само дјелатност промета предмета од драгоцјених метала на тржишту, а који нису произвођачи, односно увозници, те услови под којима врше трговину ових производа, а прецизно је дефинисано да трговци не смију вршити откуп употребљиваних предмета од драгоцјених метала и не смију се бавити поправком и преправком предмета од драгоцјених метала, што није било дефинисано постојећим законским рјешењем. Такође, дефинисано је да откуп употријебљених предмета могу да обављају само произвођачи, односно увозници предмета од драгоцјених метала и да се откупом више не могу бавити неки други привредни субјекти без икакве сагласности надлежног органа, а да надзор над радом откупљивача по дефинисаним условима овим законом и прописима о трговини обавља тржишна инспекција. На овај начин доприноси се сузбијању „сиве економије“, јер све заинтересоване странке у поступку откупа употријебљених предмета од драгоцјених метала могу провјерити да ли је откупљивач регистрован за те активности и да ли легално послује.

С обзиром на повремене потребе институција и правосудних органа за испитивањем предмета од драгоцјених метала у оквиру поступака које воде, новина Нацрта закона је увођење експертизе предмета од драгоцјених метала, као службеног испитивања предмета које спроводи Завод и које служи као доказ при доношењу одлука у поступцима пред судом или другим органима управе.

Ново законско рјешење је и уређење питања важења иностраних жигова и докумената на територији Републике Српске, с циљем осигурања слободе кретања роба и избјегавања додатних испитивања и означавања и жигосања предмета од драгоцјених метала из иностранства, те издавање цертификата о признавању иностраних жигова.

У складу са Смјерницама за консултације у изради прописа и других општих аката („Службени гласник Републике Српске“, број 86/22), обрађивач је овај закон објавио на интернет страници Министарства, те извршио консултације са релевантним субјектима из ове области.

Обрађивачу су дате одређене сугестије које су се односиле на усклађивање са правним системом Републике, као и на побољшање, односно прецизирање формулација текста Закона, те његово усклађивање са Правилима за израду закона и других прописа Републике Српске („Службени гласник Републике Српске“, број 24/14), које је обрађивач прихватио и уградио у текст Закона.

Будући да је Републички секретаријат за законодавство утврдио да је овај нацрт усклађен са Уставом, правним системом Републике и Правилима за израду закона и других прописа Републике Српске, мишљења смо да се Нацрт закона о предметима од драгоцјених метала у Републици Српској може упутити даље на разматрање

**III УСКЛАЂЕНОСТ СА ПРАВНИМ ПОРЕТКОМ ЕВРОПСКЕ УНИЈЕ**

Према Мишљењу Министарства за европске интеграције и међународну сарадњу, број: 17.03-020-118/25 од 20. јануара 2024. године, а након увида у прописе Европске уније и анализе Нацрта закона о предметима од драгоцјених метала у Републици Српској, нису установљени обавезујући секундарни извори права релевантни за предмет уређивања достављеног нацрта. Због тога у Изјави о усклађености стоји оцјена „Непримјењиво“.

У дијелу примарних извора права Европске уније, консултоване су одредбе Уговора о функционисању[[1]](#footnote-1) које уређују забрану квантитативних ограничења између држава чланица на увоз и извоз, као и свих мјера са истим дејством.

Исто тако, у дијелу осталих међународних извора права консултована је Конвенција о контроли и жигосању предмета од драгоцјених метала[[2]](#footnote-2) из 1972. године, са измјенама из 1988. године и 2001. године, као и анекси I и II Конвенције закључно са измјенама из 2018. године.

Усвајање овог закона допринијеће испуњавању обавеза садржаних у члану 75. ССП-а[[3]](#footnote-3) који се односи на сарадњу уговорних страна у области стандардизације, метрологије, акредитације и оцјењивања усаглашености.

**IV РАЗЛОЗИ ЗА ДОНОШЕЊЕ ЗАКОНА**

Област предмета од драгоцјених метала у Републици Српској тренутно је уређена Законом о контроли предмета од драгоцјених метала у Републици Српској („Службени гласник Републике Српске“, бр. 13/02 и 100/11) и подзаконским актима донесеним на основу њега.

Републички завод за стандардизацију и метрологију је једина надлежна институција за област предмета од драгоцјених метала у Републици Српској и заједно са надлежним Министарством привреде и предузетништво уређује ову област. Предмети од драгоцјених метала могу се наћи на тржишту Републике Српске или држати ради стављања на тржиште искључиво ако су у складу са прописаним захтјевима, у смислу састава и постављене ознаке степена финоће, знака произвођача или увозника и републичког жига. Одговорност за исправност и прописано означавање предмета је на субјекту који ставља производ на тржиште, а Завод поред испитивања предмета прије њиховог жигосања и жигосања републичким жигом, врши и додјелу рјешења о знаку произвођача, односно увозника и надзор над радом тих субјеката и над исправношћу ових производа пласираних на тржиште Републике Српске.

С обзиром на то да је Закон о контроли предмета од драгоцјених метала у Републици Српској донесен прије 22 године, праћењем његове дугогодишње примјене у пракси указала се потреба за допуном или прецизнијим уређењем појединих одредаба, али и за усклађивање са савременим развојем ове области у свијету. Један од разлога за доношење Нацрта закона о предметима од драгоцјених метала у Републици Српској (у даљем тексту: Нацрт закона) је усклађивање области на коју се овај закон односи са одредбама Закона о републичкој управи („Службени гласник Републике Српске“, бр. 115/18, 111/21, 15/22, 56/22, 132/22 и 90/23), затим Законом о инспекцијама Републике Српске („Службени гласник Републике Српске“, број 18/20) и Законом о прекршајима Републике Српске („Службени гласник Републике Српске“, бр. 63/14, 36/15 – Одлука Уставног суда Републике Српске, 110/16, 100/17, 19/21 – Одлука Уставног суда Републике Српске и 90/23) и новим законским рјешењем о самосталним предузетницима у Републици Српској, као и усаглашавање са законским рјешењима у овој области у региону.

Наиме, чл. 30. и 49. Закона о републичкој управи прописано је да Министарство привреде и предузетништва обавља послове државне управе који се, поред осталог, односе и на област драгоцјених метала, као и да је Републички завод за стандардизацију и метрологију образован као републички орган управе који послује у саставу Министарства привреде и предузетништва. У том смислу Нацртом закона дефинисано је да су Републички завод за стандардизацију и метрологију и Министарство привреде и предузетништва основни субјекти ове области у Републици Српској. Нацртом закона дефинисано је да привредни субјекат у овој области може бити свако правно лице или предузетник који ће пословати у складу са новим законским рјешењем о самосталним предузетницима у Републици Српској. Када је у питању надзор над предметима од драгоцјених метала на тржишту и поступања надлежне инспекције узете су у обзир одредбе Закона о инспекцијама Републике Српске, док су прекршаји и прекршајне одредбе усклађиване са Законом о прекршајима Републике Српске.

Поред потребе усклађивања са правним системом Републике Српске, разлози за доношење Нацрта закона су и омогућавање праћења развоја ове области на међународном плану и преузимање нових рјешења у национално законодавство, као и успостављање транспарентног и непристрасног начина обављања послова у области предмета од драгоцјених метала у Републици Српској, уз обезбјеђење заштите потрошача и спречавања нелегалне трговине. С тим у вези, доношењем Нацрта закона област предмета од драгоцјених метала у Републици Српској усклађује се са савременим техничким захтјевима за предмете од драгоцјених метала и њихово обиљежавање, односно са законодавством и праксама у земљама у окружењу и земљама Европске уније.

Нови технички захтјеви за предмете од драгоцјених метала на тржишту у Републици Српској и методе и поступци испитивања, означавања и жигосања, дефинисани Нацртом закона, усклађени су са одредбама Конвенције о контроли и означавању предмета од драгоцјених метала (Convention on the control and marking of articles of precious metals – Бечка конвенција), иако БиХ још увијек није потписница овог документа. Ова међународна конвенција је добровољна и први пут је ступила на снагу још 1975. године, а посљедњи амандмани усвојени су 20. априла 2018. године. Циљ примјене ове конвенције је олакшавање међународне трговине предметима од драгоцјених метала, уз истовремену високу заштиту потрошача, која је оправдана због саме природе ових производа. Такође, усклађено регулисање техничких захтјева за предмете од драгоцјених метала, односно међународна хармонизација стандарда и техничких прописа и смјерница за методе испитивања и процедура контроле и жигосања предмета од драгоцјених метала, представља значајан допринос слободној трговини овим производима. Сматра се да ову хармонизацију треба у будућности допунити признавањем контроле и жигосања предмета од драгоцјених метала и одржавању сарадње служби за испитивање и надлежних институција земаља потписница, што је тренутно у фази договарања. Конвенција дефинише обавезу испитивања, означавања и жигосања државним жиговима и контроле предмета од драгоцјених метала унутар сваке земље, али не захтијева обавезно жигосање дефинисаним јединственим жиговима Конвенције (то је на добровољној основи). Тренутно су Конвенцију потписале 22 европске земље (посљедња је била Италија), а од земаља бивше СФРЈ потписнице су Србија, Хрватска и Словенија. Потписивање и примјена ове Конвенције захтијева, поред усклађивања домаћег законодавства у овој области, и значајна средства која се морају уложити за формирање националног испитног тијела у овој области. Са новим законом, Република Српска је спремна за примјену Конвенције, када је и Босна и Херцеговина потпише.

Такође, приликом израде Нацрта закона водило се рачуна и о процесу економске интеграције домаће привреде у јединствено економско тржиште западног Балкана, Европске уније и свјетско тржиште, што је када је у питању развој златарства као привредне гране веома значајно и олакшава слободну трговину и промет предмета од драгоцјених метала на нашем и ино тржишту. С обзиром на то да су предмети од драгоцјених метала специфични производи и производи велике вриједности, током израде закона водило се рачуна и о заштити потрошача од нелегалне трговине или трговине производима који су имитација производа од драгоцјених метала, односно производима који нису оно за шта их означава продавац, те о обавезама које проистичу из домаћег законодавног оквира и међународних обавеза у области спречавања прања новца и финансирања терористичких активности.

Нацртом закона унапређена је и терминологија у овој области, а будући да је у питању пропис који дефинише техничке захтјеве и оквир за израду, означавање предмета од драгоцјених метала и њихов промет на домаћем тржишту, Нацрт закона у свом називу више не садржи ријеч „контрола“ предмета од драгоцјених метала. Неки појмови су прецизније дефинисани (предмет од драгоцјеног метала и сл.), а појмови из важећег закона: „полупроизвод, полуга, одливци, грануле“ додатно су усклађени са именовањем робе из важеће царинске тарифе. Такође уведен је нови појам „откупљивач“ предмета од драгоцјених метала, с циљем прецизирања надлежности у дијелу надзора откупа употријебљених предмета од драгоцјених метала. Такође, новина у Нацрту закона је и да је из предмета уређивања на јасан и недвосмислен начин искључено инвестиционо злато, као и инвестиционо сребро, платина и паладијум, јер се та област уређује прописима из области порез на додатну вриједност (ПДВ), јер се ради о специфичној врсти штедње, односно новца.

У односу на важећи закон, Нацрт закона прецизније и свеобухватније дефинише надлежности Републичког завода за стандардизацију и метрологију у области драгоцјених метала, захтјеве у погледу степена финоће и захтјеве у вези са израдом предмета од драгоцјених метала, затим означавање и жигосање предмета прије стављања на тржиште, откуп употребљиваних предмета, накнаде за трошкове, услове за стављање предмета на тржиште и за продајни простор, надзор и управне мјере, казнене одредбе, прелазне и завршне одредбе.

Такође, у односу на важећи закон смањен је рок важења рјешења о знаку произвођача, односно увозника и рјешења о испитивању и жигосању предмета од драгоцјених метала у радним просторијама произвођача, односно увозника на период од пет година, умјесто досадашњег од десет година, с циљем ефикаснијег и свеобухватнијег праћења, односно провјере и надзора пословања произвођача и увозника. У Републици Српској тренутно има регистрованих 95 произвођача и 26 увозника предмета од драгоцјених метала, док два произвођача имају рјешење о верификацији предмета у њиховим просторијама. Током 2023. године Завод је испитао и жигосао републичким жигом укупно 178.959 комада предмета од драгоцјених метала, укупне масе 522,652 килограма**,** док је издао девет нових рјешења о знаку произвођача, пет рјешења увозницима предмета од драгоцјених метала, а једно рјешење је укинуто**.** Због ограничених ресурса којима Завод располаже, током 2023. године урађено је само 13 надзора у овој области на цијелој територији Републике Српске. За разлику од неких земаља у окружењу, у Републици Српској нема великих привредних субјеката који производе веће количине предмета од драгоцјених метала. С обзиром на то да Завод нема довољне ресурсе (ограничен број запослених, ограничен буџет и сл.) за редовни надзор над радом ових субјеката, који су распоређени на цијелој територији Републике Српске, велики дио произвођача и увозника не прође редовне периодичне контроле пословања, тако да смањењем рока важења рјешења Завод ће имати пуни увид у њихов рад. Како планирано смањење периода важења рјешења не би негативно утицало на пословање ових субјеката, накнаде за трошкове обнове рјешења биће смањене, а процедура доношења новог рјешења убрзана и поједностављена, што ће се уредити планираним подзаконским актима.

Новина уведена Нацртом закона је да испитивању и жигосању не подлијежу предмети од платине, злата и паладијума масе до 1 g и предмети од сребра масе до 3 g, као и дијелови, односно некомплетни предмети. Додатно за предмете од платине, злата и паладијума масе до 0,5 g и предмете од сребра масе до 1 g не постоји ни обавеза означавања.

Нацртом закона јасније је дефинисано и ко су трговци који обављају само дјелатност промета предмета од драгоцјених метала на тржишту, а који нису произвођачи, односно увозници, те услови под којима врше трговину ових производа. Такође, прецизно је дефинисано да трговци не смију вршити откуп употребљиваних предмета од драгоцјених метала и не смију се бавити поправком и преправком предмета од драгоцјених метала, што није било дефинисано постојећим законским рјешењем.

Затим, с циљем прецизирања надлежности у дијелу надзора и контроле над откупом драгоцјених метала у Републици Српској, прецизно је дефинисано да откуп употријебљених предмета могу да обављају само произвођачи, односно увозници предмета од драгоцјених метала (у даљем тексту: откупљивач) и да се откупом више не могу бавити неки други привредни субјекти, без икакве сагласности надлежног органа, а да надзор над радом откупљивача по дефинисаним условима овим законом и прописима о трговини обавља тржишна инспекција. На овај начин доприноси се сузбијању „сиве економије“, јер све заинтересоване странке у поступку откупа употријебљених предмета од драгоцјених метала могу провјерити да ли је откупљивач регистрован за те активности и да ли легално послује. Произвођачи, односно увозници који обављају и откуп употријебљених предмета од драгоцјених метала ће имати обавезу да прије почетка обављања активности откупа изврше упис у Регистар откупљивача предмета од драгоцјених метала и од Завода прибаве потврду о упису. Откупљивач је обавезан да приликом откупа предмета сачини и изда откупни лист, који мора садржати прописане податке о произвођачу, односно увознику, лицу које је продало предмет од драгоцјеног метала, о предмету који се продаје, плаћени износ за откупљени предмет и потписе произвођача, односно увозника и лица које је продало предмет од драгоцјеног метала. Затим, откупљивач је дужан да примјерке откупних листова о откупу предмета од драгоцјених метала и њихових дијелова и евиденцију о извршеном промету чува у складу са прописима о рачуноводству и промету у трговини. Овом новином у Нацрту закона стварају се услови за контролисан и надзиран откуп драгоцјених метала у Републици Српској, а сваки заинтересовани субјекат (посебно грађани) моћи ће провјерити да ли се откуп обавља у оквиру законом прописаних услова.

Такође, новина у Нацрту закона је и да произвођач, односно увозник предмета од драгоцјених метала који је већ регистрован, односно који посједује рјешење о додјели знака добављача надлежне институције са подручја Федерације БиХ, може поднијети Заводу захтјев за испитивање и жигосање предмета од драгоцјених метала, јер је до сада у пракси било доста таквих случајева, али постојеће законске одредбе то нису допуштале. Дата је и могућност потписивања споразума о међусобном признавању ознака на предметима од драгоцјених метала између надлежних институција оба ентитета, јер су за област предмета од драгоцјених метала у БиХ надлежне ентитетске институције: Републички завод за стандардизацију и метрологију у Републици Српској, Федерални завод за мјеритељство у Федерацији БиХ, док Брчко Дистрикт БиХ примјењује прописе оба ентитета.

С обзиром на повремене потребе институција и правосудних органа за испитивањем предмета од драгоцјених метала у оквиру поступака које воде, новина Нацрта закона је дефинисање „експертизе предмета од драгоцјених метала“, као службеног испитивања предмета које спроводи Завод и које служи као доказ при доношењу одлука у поступцима пред судом или другим органима управе. Ова испитивања предмета од драгоцјених метала Завод врши на захтјев других органа управе, судова или тужилаштава и о томе издаје извјештај о испитивању. Новина је могућност ванредног испитивања предмета од драгоцјених метала за које постоји сумња у врсту или степен финоће, које може да се обави у Заводу, на основу посебног захтјева произвођача и увозника или било којег другог привредног субјекта или физичког лица, о чему се издаје извјештај.

Ново законско рјешење је и уређење питања важења иностраних жигова и докумената на територији Републике Српске, с циљем осигурања слободе кретања роба и избјегавања додатних испитивања и означавања и жигосања предмета од драгоцјених метала из иностранства, те издавање цертификата о признавању иностраних жигова.

Доношењем овог закона јасније ће се дефинисати права и обавезе произвођача и увозника предмета од драгоцјених метала, као и трговаца предметима од драгоцјених метала, испитивање и жигосање предмета од драгоцјених метала који се производе и увозе и затим стављају на домаће тржиште, услови и околности дозвољеног откупа употријебљених предмета, као и надзор над предметима на тржишту и над пословањем произвођача и увозника, трговаца и откупљивача. Обезбиједиће се већи квалитет предмета од драгоцјених метала који се налазе на тржишту у Републици Српској, боља заштита интереса потрошача, произвођача и увозника предмета од драгоцјених метала, посебно у сегменту заштите од нелегалне трговина и откупа ових производа. Створиће се бољи услови за регистрацију већег броја привредних субјеката на домаћем тржишту и отварање нових радних мјеста. Доношење овог закона имаће позитивне ефекте и на даљи развој домаће производње предмета од драгоцјених метала, као привредне дјелатности, те јачање домаћег тржишта у овој области.

Дакле, доношењем оваквог закона биће побољшан и унапријеђен квалитет законодавног рјешења у области предмета од драгоцјених метала, отклоњени недостаци уочени током вишегодишње примјене постојећег законодавног оквира, те уређена нова савремена рјешења која доприносе слободи кретања роба и приступању јединственом економском тржишту региона и Европске уније.

**V ОБРАЗЛОЖЕЊЕ ПРЕДЛОЖЕНИХ РЈЕШЕЊА**

Чланом 1. прописују се предмет и садржина закона.

Чланом 2. прописује се циљ закона.

Чланом 3. утврђује се примјена овог закона.

Чланом 4. прописано је на које предмете се не односи закон, односно да се овај закон не примјењује на предмете од драгоцјених метала који су намијењени извозу; на предмете који су превучени емајлом, драгим камењем, бисером или другим неметалним материјалом; предмете од драгоцјених метала који су старије производње и који имају научну, историјску или културну вриједност, као и на предмете који су у власништву појединца и на полупроизводе од драгоцјених метала за предмете за стоматолошку протетику и предмете који се користе у медицини, ветеринарству и индустрији. С обзиром на то да је на тржишту све више присутна појава инвестиционог злата, које је по природи специфична врста штедње, односно новца, Нацртом закона је јасно искључена примјена овог закона на инвестиционо злато и да је оно дефинисано законом којим се уређује порез на додату вриједност. Такође, искључена је примјена овог закона и на инвестиционо сребро, платину и паладијум.

Чланом 5. прописује се значење кључних појмова за потребе овог закона. Неки појмови су прецизније дефинисани, а граматички изрази употријебљени у овом закону за означавања мушког или женског рода подразумијевају оба пола.

Чланом 6. дефинисани су субјекти надлежни за област предмета од драгоцјених метала.

Чланом 7. дефинисани су послови које у области предмета од драгоцјених метала обавља Завод.

Чланом 8. прописани су услови за стављање на тржиште предмета од драгоцјених метала.

Чланом 9. прописује се да произведени предмети стављени на тржиште Републике Српске морају испуњавати услове прописане овим законом, да морају бити означени знаком произвођача, ознаком финоће и жигосани републичким жигом.

Чланом 10. прописују се услови које морају испуњавати увезени предмети и да је забрањено обиљежавати их одобреним знаком произвођача из Републике Српске.

Чланом 11. прописује се начин држања и означавање предмета од драгоцјених метала и предмета израђених од других метала у продајном простору.

Чланом 12. прописује се обавеза да правна лица или предузетници (трговци) у продајном простору на видном мјесту истакну слику републичких жигова, а на захтјев заинтересованог лица, купца омогуће кориштење лупе помоћу које могу јасно видјети и распознати ознаке и жигове на предметима од драгоцјених метала прописане овим законом, као и обавјештења о томе који предмети од драгоцјених метала не подлијежу обавези жигосања, односно који не подлијежу обавези означавања и жигосања. Произвођачи, односно увозници, поред наведеног, имају и обавезу да у продајном простору на видном мјесту истакну рјешење о знаку произвођача, односно увозника предмета од драгоцјених метала. Трговци који обављају дјелатност промета предмета од драгоцјених метала, а који нису произвођачи, односно увозници, не смију вршити откуп употребљиваних предмета од драгоцјених метала и не смију се бавити поправком и преправком предмета од драгоцјених метала.

Чланом 13. дефинисано је да предмети од драгоцјених метала који се стављају на тржиште морају испуњавати захтјеве у погледу прописаних степена финоће. За предмете од злата (златници, спомен-плакете и сл.) прописано је да могу имати финоћу 900 хиљадитих дијелова изузетно од прописаних степена финоће, а за предмете степен финоће 999 хиљадитих дијелова.

Чланом 14. прописано је да се предмети који су израђени од легуре драгоцјеног метала чија је финоћа нижа од најмањег прописаног степена финоће не сматрају предметима од драгоцјеног метала у смислу овог закона.

Чланом 15. прописано је да предмети који имају финоћу већу од финоће прописане за одређени степен, а мању од наредног вишег степена, сматрају се предметима који имају финоћу тог нижег степена, без негативних одступања.

Чланом 16. наведено је да поред захтјева за степен финоће, предмети морају испуњавати и захтјеве који се односе на степен финоће средстава за лемљење, превлаку од другог драгоцјеног метала, захтјеве за дијелове од недрагоцјених метала као и друге захтјеве у погледу њихове израде. Директор Завода, уз сагласност министра, посебним прописом ближе прописује те захтјеве.

Чланом 17. прописују се захтјеви за предмете превучене другим драгоцјеним металом.

Чланом 18. прописују се захтјеви за мјешовите предмете од драгоцјених метала у погледу израде које морају испуњавати.

Чланом 19. дефинисан је начин означавања предмета који се састоје од дијелова драгоцјених метала и од дијелова других материјала.

Чланом 20. прописано је да произвођач обавезно означава предмет који је израдио својим знаком произвођача и ознаком финоће која одговара једном од степена финоће прописаних у члану 13. овог закона, а увозник обавезно означава увезени предмет знаком увозника и ознаком степена финоће, уколико увезени предмет нема ознаку финоће. Такође, предмет из увоза који посједује жиг признат у Републици Српској на основу међународног или билатералног споразума, чији је потписник Република Српска, односно БиХ, или жиг признат у складу са овим законом, не означава се знаком увозника, као ни ознаком финоће. Такође, директор Завода уз сагласност министра прописује облике, димензије и садржај ознаке финоће, знака произвођача и знака увозника предмета од драгоцјених метала и начин на који се предмети означавају знаком финоће и знаком произвођача, односно увозника.

Чланом 21. прописују се услови које мора испуњавати привредни субјект који намјерава да обавља послове производње, односно увоза предмета од драгоцјених метала и да подноси захтјев за додјељивање знака произвођача, односно увозника Заводу, а да се уз захтјев прилажу докази, односно прописана документација. Такође, овим чланом је дефинисано и да директор Завода, уз сагласност министра, прописује услове, поступак и начин додјеле знака произвођача, односно увозника, као и друга питања у вези са радом произвођача, односно увозника.

Чланом 22. прописано је да се знак произвођача, односно увозника одређује рјешењем, које на захтјев произвођача, односно увозника доноси директор Завода. Прописани рок важења тог рјешења је пет година и дефинисан је и рок подношења захтјева за обнављање рјешења прије истека периода за који је је рјешење издато, а да подносилац захтјева обавезно наводи да ли задржава преходно додијељени знак произвођача, односно увозника. Уколико захтјев за обнављање рјешења није поднесен, раније додијељени знак произвођача, односно увозника није дозвољено употребљавати. Овим чланом дефинисано је и да Завод води регистар о произвођачима, односно увозницима предмета од драгоцјених метала, односно регистар додијељених знакова произвођача, односно увозника.

Чланом 23. прописани су случајеви у којима Завод може рјешењем укинути рјешење о знаку произвођача, односно увозника, да је рјешење коначно и против њега се може покренути управни спор. Знак произвођача, односно увозника за који је укинуто рјешење не може се употребљавати, а произвођач, односно увозник је дужан знак произвођача, односно увозника доставити Заводу ради уништења. Такође, прописано је да се и ово рјешење објављује на интернет страници Завода.

Чланом 24. прописана је обавеза произвођача, односно увозника да обавијести Завод о свим промјенама у вези са пословањем, сједиштем или промјеном испуњености услова, као и о обустави пословања, и то у року од 15 дана од дана настанка промјене или обуставе пословања. У случају да су настале промјене у складу са прописаним условима за обављање послова произвођача, односно увозника предмета од драгоцјених метала, директор Завода доноси рјешење о измјени или допуни рјешења произвођача, односно увозника. Ово рјешење је коначно и против њега се може покренути управни спор, те се објављују на интернет страници Завода.

Чланом 25. дефинисано је да је произвођач, односно увозник обавезан да након добијања рјешења изради жиг произвођача, односно жиг увозника и да матрицу знака и знак произвођача, односно увозника, достави Заводу ради узимања отиска, а да се матрице знака и отисак жига чувају у Заводу.

Чланом 26. прописано је да испитивањем, а затим и жигосањем предмета од драгоцјених метала републичким жигом, утврђује и гарантује степен финоће и ознаке на њему. Такође, прописано је да испитивање и жигосање предмета обавља Завод у службеним просторијама Завода, на захтјев произвођача, односно увозника, а да се предмети могу испитивати и жигосати и у пословним просторијама произвођача, односно увозника, ако испуњавају услове за то.

Чланом 27. прописано је да произвођач, односно увозник може поднијети захтјев за утврђивање испуњености услова да се у његовим радним просторијама обавља испитивање и жигосање предмета од драгоцјених метала, након чега им се додјељује рјешење на период од пет година. Такође, прописан је рок подношења захтјева за обнављање рјешења прије истека периода за који је је рјешење издато и да Завод води регистар о произвођачима, односно увозницима који посједују рјешење о испитивању и жигосању предмета у њиховим радним просторијама, а које се објављује на интернет страници Завода. Прописано је да је произвођач, односно увозник, обавезан да без накнаде стави на располагање Заводу потребно особље, опрему и материјал, те да директор Завода, уз сагласност министра, прописује услове које морају испуњавати радне просторије и опрема за испитивање и жигосање предмета од драгоцјених метала у радним просторијама произвођача, односно увозника, као и начин додјеле рјешења.

Чланом 28. прописано је да директор Завода доноси рјешење о укидању рјешења да се испитивање и жигосање предмета од драгоцјених метала може обављати у радним просторијама произвођача, односно увозника, а прописани су случајеви у којима Завод може рјешењем укинути наведено рјешења и да је то рјешење коначно, те да се против њега може покренути управни спор и да се објављује на интернет страници Завода.

Чланом 29. прописана је обавеза произвођача, односно увозника који посједује рјешење да се испитивање и жигосање предмета од драгоцјених метала може обављати у радним просторијама да обавијести Завод о свим промјенама у вези са пословањем, сједиштем или промјеном испуњености услова, као и о обустави пословања, у року од 15 дана од дана настанка промјене или обуставе пословања, а да директор Завода доноси рјешење о измјени или допуни рјешења о испитивању и жигосању, које је коначно и против њега се може покренути управни спор. И ово рјешења се објављује на интернет страници Завода.

Чланом 30. прописано је да произвођач, односно увозник, уз предмете доставља попуњен захтјев, а да достављени предмети од драгоцјених метала су обавезно означени припадајућом ознаком финоће и додијељеним знаком произвођача, односно увозника. Дефинисано је шта садржи захтјев за испитивање и жигосање и да увозник уз захтјев обавезно доставља и царинску деклерацију која се односи на достављене предмете у царинском поступку пуштања робе на слободно тржиште. Такође, прописано је ко сноси трошкове предметног испитивања и жигосања.

Чланом 31. прописује се да поступак испитивања предмета од драгоцјених метала Завод обавља прописаним методама и да се о томе издаје и извјештај о испитивању. Такође, прописана је и могућност испитивања у испитним лабораторијама неких од институција надлежних за драгоцјене метале, те да након обављеног испитивања предмета од драгоцјених метала који би се жигосањем могао оштетити или на који је из техничких разлога тешко утиснути републички жиг, Завод на посебан захтјев произвођача, односно увозника предмета од драгоцјених метала, умјесто жигосања издаје увјерење о усаглашености предмета од драгоцјених метала. Прописује се и да директор Завода уз сагласност министра прописује начин испитивања и жигосања предмета, драгоцјених метала и њихових легура, услове и опрему за испитивање и жигосање предмета, методе испитивања, врсте предмета који се жигошу и мјеста на која се утискује републички жиг, образац захтјева и извјештаја о испитивању, као и друга питања у вези са испитивањем и жигосањем предмета од драгоцјених метала.

Чланом 32. прописано је да када Завод испитивањем утврди да предмет испуњава прописане захтјеве обавља жигосање тог предмета, а ако не испуњава прописане захтјеве, неће се извршити жигосање. Када Завод не може са сигурношћу да утврди да ли је предмет испуњава прописане захтјеве, испитаће тај предмет на начин који може захтијевати његово оштећење, односно уништење уз сагласност подносиоца захтјева. Уколико подносилац захтјева не да сагласност да се предмет испита на начин који може довести до оштећења, односно до уништења тог предмета, сматраће се да је одустао од жигосања. Такође, овим чланом прописано је и ко сноси трошкове испитивања, да Завод води регистар о количинама жигосаних предмета и предмета који не задовољавају прописане захтјеве, те да директор Завода уз сагласност министра прописује врсте, изглед, облике, садржај и димензије републичких жигова, те изглед и садржај цертификата о жигосању.

Чланом 33. прописано је на које се предмете од драгоцјених метала не односи обавеза жигосања.

Чланом 34. прописано да се ванредно испитивање предмета од драгоцјених метала, легура и полупроизвода може обављати и на захтјев произвођача, односно увозника, привредних субјеката или физичких лица, гдје се може извршити испитивање, те ко сноси трошкове испитивања.

Чланом 35. прописано је да се жигосаном предмету не смију додавати дијелови од драгоцјених метала или других метала, као и други материјали који се не могу распознати и да је забрањено преношење утиснутог жига на други предмет. Такође, прописано је да уколико се жигосани предмет од драгоцјеног метала измијени или преради тако да му се промијени степен финоће, мора се поново поднијети на испитивање и жигосање.

Чланом 36. прописано је да произвођачи, односно увозници предмета са подручја Федерације БиХ могу Заводу поднијети захтјев за испитивање и жигосање предмета од драгоцјених метала, који на себи имају степен финоће и знак добављача, односно увозника регистрованог у Федерацији БиХ. Прописано је да Завод и надлежна институција за област од драгоцјених метала у Федерацији БиХ могу закључити споразум о међусобном признавању ознака и жигова.

Чланом 37. прописује се испитивање предмета од драгоцјених метала на захтјев других органа управе, судова или тужилаштава у оквиру експертизе и да се о томе издаје извјештај о испитивању. Такође, прописано је ко спроводи експертизу и гдје се обавља експертиза.

Чланом 38. уређује се питање признавања иностраних жигова и ознака у складу са међународним или билатералним споразумима чији је потписник Република Српска, односно БиХ, те да директор Завода може признати важење иностраних жигова на предметима који обезбјеђују испуњеност захтјева који су у Републици Српској прописани за те предмете, а да трошкове сноси подносилац захтјева. Прописано је и да директор Завода, уз сагласност министра, ближе прописује начин признавања иностраних жигова.

Чланом 39. прописано је да откуп употријебљених предмета или њихових дијелова врши искључиво регистровани произвођач, односно увозник предмета од драгоцјених метала. Произвођач, односно увозник је дужан приликом откупа предмета или његових дијелова да изда откупни лист, дефинисано је које податке мора да садржи откупни лист, а примјерци издатих откупних листова о откупу предмета од драгоцјених метала и њихових дијелова морају се чувати у складу са прописима о рачуноводству. Такође, произвођачи, односно увозници који врше откуп предмета од драгоцјених метала дужни су прије почетка откупа да се упишу у регистар откупљивача, који води Завод. Прописан је услов за брисање откупљивача из регистра откупљивача, као и услови означавања мјеста откупа и доступности копије потврде о упису у регистар откупљивача.

Чланом 40. прописују се накнаде за спровођење испитивања и жигосања предмета од драгоцјених метала, вршење хемијских анализа, утврђивање испуњености услова за доношење рјешења о знаку произвођача, односно увозника, утврђивање испуњености услова за доношење рјешења о испитивању и жигосању предмета од драгоцјених метала у пословним просторијама произвођача, односно увозника, као и за друге послове у вези са испитивањем и жигосањем предмета.

Чланом 41. прописује се да трошкове накнада сносе подносиоци захтјева, односно произвођачи, увозници и други субјекти који су поднијели захтјев Заводу и да Влада Републике Српске доноси уредбу којом се прописују висина и начин плаћања накнада за послове у области драгоцјених метала.

Члан 42. прописује да управни надзор над примјеном закона и других прописа у области предмета од драгоцјених метала врше Министарство привреде и предузетништва и Завод, а надзор над предметима од драгоцјених метала обавља Завод и Републичка управа за инспекцијске послове.

Чланом 43. прописује се да Завод врши надзор над предметима који су стављени на тржиште, прописаним условима код произвођача, односно увозника предмета од драгоцјених метала којима је издато рјешење о знаку произвођача, односно увозника и прописаним условима у пословним просторијама код произвођача или увозника предмета од драгоцјених метала којима је издато рјешење о испитивању и жигосању предмета од драгоцјених метала у његовим радним просторијама, затим испуњавањем услова у продајним просторијама произвођача, односно увозника и трговца прописаним условима код откупа употријебљених предмета од драгоцјених метала. Такође, прописано је да и тржишна инспекција врши надзор над прометом предмета од драгоцјених метала и откупом употријебљених предмета од драгоцјених метала, у складу са овим законом, као и прописима којима се уређују трговина и тржишни надзор.

Чланом 44. прописано је да Завод врши надзор преко лица овлашћених за вршење надзора којима се издаје службена легитимација, да субјект надзора мора да дозволи и омогући несметено вршење надзора и да директор Завода, уз сагласност министра, прописује поступање и начин вршења надзора, затим садржај и облик службене легитимације, начин издавања, употребе и вођења евиденције издатих службених легитимација лица овлашћених за вршење надзора.

Чланом 45. дефинисани су права и дужности овлашћеног лица за вршење надзора код произвођача, односно увозника који производи предмете, односно увози, те код произвођача, односно увозника, код којих Завод обавља испитивање и жигосање предмета од драгоцјених метала и код откупљивача и трговаца.

Чланом 46. прописане су обавезе и овлашћења Завода када се утврде прекршаји дефинисани овим законом.

Члан 47. дефинише отклањање неправилности и недостатака у датим роковима, ако нису испуњени прописани услови у погледу опреме и радних просторија при вршењу надзора код произвођача, односно увозника који производе, односно увозе предмете од драгоцјених метала или да се у њиховим радним просторијама обавља испитивање и жигосање предмета. Прописано је да ако се утврђени недостаци не отклоне у датом року, доноси се рјешење о укидању, које је коначно и против којег се може покренути управни спор.

Чланом 48. прописани су услови под којим се предмети од драгоцјених метала повлаче са тржишта када не испуњавају прописане захтјеве и поступање произвођача, односно увозника или трговца у том случају. Прописано је да ако се недостаци не отклоне у датом року Завод доноси рјешење о забрани стављања предмета на тржиште, које је коначно и против којег се може покренути управни спор.

Чланом 49. прописано је да уколико овлашћено лице за вршење надзора у току вршења надзора не може са сигурношћу утврдити да ли предмет од драгоцјених метала испуњава прописане захтјеве, налаже произвођачу, увознику или другом привредном субјекту да предмет достави Заводу на испитивање, а ако се утврди да предмет нема ни најнижи прописани степен финоће, односно има више од 200 хиљадитих дијелова драгоцјеног метала у легури, на прописан начин се учини неподобним за стављање на тржиште и враћа се власнику. Такође, прописано је и ко сноси трошкове испитивања предмета.

Чланом 50. прописано је да надзор над предметима од драгоцјених метала обавља и тржишна инспекција и ако утврди да предмети који су на тржишту нису означени према овом закону, доноси рјешење о забрани стављања на тржиште тих предмета, а ти предмети се не смију ставити на тржиште прије поновног жигосања, повлаче се са тржишта у складу са овим законом.

Чланом 51. прописују се казнене одредбе којим су предвиђене новчане казне за теже прекршаје у складу са законом о прекршајима.

Чланом 52. прописује се казнене одредбе којим су предвиђене новчане казне за лакше прекршаје у складу са законом о прекршајима.

Чланом 53. дефинисано је да сва рјешења и други документи донесени до дана ступања овог закона остају на снази до истека рока.

Чланом 54. дефинисано је да се сви раније започети поступци завршавају према одредбама раније важећег закона.

Чланом 55. прописан је рок за доношење подзаконских аката за спровођење овог закона, као и да ће се до доношења тих аката примјењивати подзаконски акти који су важили до дана ступања на снагу овог закона, ако нису у супротности са овим законом.

Чланом 56. прописано је да даном ступања на снагу овог закона престаје да важи Закон о контроли предмета од драгоцјених метала („Службени гласник Републике Српске“, бр. 13/02 и 100/11)

Чланом 57. прописано је ступање на снагу овог закона.

**VI ПРОЦЈЕНА УТИЦАЈА ЗАКОНА, ДРУГИХ ПРОПИСА И ОПШТИХ АКАТА НА УВОЂЕЊУ НОВИХ, ИЗМЈЕНУ ИЛИ УКИДАЊЕ ПОСТОЈЕЋИХ ФОРМАЛНОСТИ КОЈЕ ОПТЕРЕЋУЈУ ПРИВРЕДНО ПОСЛОВАЊЕ**

Министарство привреде и предузетништва, као обрађивач Нацрта Закона о предметима од драгоцјених метала у Републици Српској, у поступку израде Нацрта овог закона попуњавањем Обрасца 1. процјене утицаја нацрта/приједлога закона спровело је сљедеће методолошке кораке процјене утицаја прописа:

Нацрт закона предвиђен је Програмом рада Владе и Народне скупштине Републике Српске за 2024. годину. Нацрт закона усаглашен је са Циљевима одрживог развоја Агенде УН 2030, тачније са осмим циљем – „Достојанствен рад и економски раст“, те потциљем 8.3.

Област предмета од драгоцјених метала уређена је Законом о контроли предмета од драгоцјених метала у Републици Српској („Службени гласник Републике Српске“, бр. 13/02 и 100/11) и подзаконским актима који су донесени на основу важећег закона, те је неопходно усклађивање ове области са правним системом Републике Српске (Законом о републичкој управи, Законом о самосталним предузетницима, Законом о инспекцијама Републике Српске и Законом о прекршајима Републике Српске). Нацртом закона уређује се предметна област на начин који ће омогућити праћење развоја у међународном плану и преузимање нових рјешења, као и успостављање транспарентног и непристрасног начина обављања послова у области предмета од драгоцјених метала у Републици Српској, уз обезбјеђење заштите потрошача и нелегалне трговине. Нацртом закона се први пут прецизира да обавези испитивања, жигосања и означавања не подлијежу предмети од драгоцјених метала одређене масе. Такође, Нацртом закона се јасно прописује да „инвестиционо злато“ није предмет овог законског рјешења чиме се рјешавају недоумице у вези тумачења истог у важећем закону. Поред наведеног, Нацртом закона другачије је дефинисан и дјелокруг рада Републичког завода за стандардизацију и метрологију (у даљем тексту: Завод) у одређеним сегментима из области драгоцјених метала, као и савремени технички захтјеви у погледу степена финоће, затим означавање и жигосање, откуп употребљаваних предмета, накнада за трошкове, услови за стављање предмета на тржиште и продајни простор за предмете од драгоцјених метала, инспекцијски надзор и управне мјере, те казнене одредбе. Да би се се спријечило да се откупом употријебљених предмета баве привредни субјекти без сагласности и надзора надлежног органа, неопходно је да се дефинише да откуп могу обављати само регистровани произвођачи, односно увозници предмета од драгоцјених метала, а да ће надзор над њиховим радом обављати тржишна инспекција. У претходном периоду Завод је добијао захтјеве за стручна испитивања и тумачења у вези са предметима од драгоцјених метала у поступку. Важећим законом није било регулисано ово питање, те из тог разлога постоји потреба да се дефинише поступање Завода у овим случајевима.

Циљ доношења закона је развој и унапређење пословања у области драгоцјених метала, већа заштита потрошача и купаца предмета од драгоцјених метала, заштита интереса произвођача и увозника и спречавање нелегалне трговине.

Код утврђивања опција за постизање циљева и њихове анализе, утврђено је да се циљ може постићи једино регулаторном мјером.

У вези са утицајем на јавне буџете, Нацрт закона имаће позитиван утицај на приходе у Буџету Републике Српске јер ће омогућити пословање већег броја субјеката у области предмета од драгоцјених метала те већи број донесених рјешења којима се омогућава њихов рад као и уплата накнада за добијање тих рјешења, а тиме и већи број предмета од драгоцјених метала који ће се жигосати републичким жигом. Нацртом закона биће регулисан и откуп употребљаваних предмета од драгоцјених метала, а накнада која се уплаћује за обављање тих послова представља значајан приход Буџета Републике Српске. Такође, ефикаснијим инспекцијским надзором може се очекивати повећање броја испитаних и жигосаних предмета за што се плаћа накнада која ће бити прописана уредбом Владе Републике Српске.

Када је у питању утицај на пословање, Нацрт закона имаће позитиван утицај на произвођаче и увознике предмета од драгоцјених метала чему ће допринијети јасније утврђени услови пословања, усаглашеност са савременим трендовима, већа заштита од нелегалне трговине и откупа вриједних производа на домаћем тржишту, јаснији услови контроле и надзора, усаглашеност са међународним оквирима за ову врсту производа и условима слободног кретања робе. Нацрт закона имаће највише утицаја на самосталне предузетнике јер највећи број регистрованих произвођача чине управо предузетници. Свеукупно уређење производње и начин стављања на тржиште ове врсте производа може имати позитиван утицај на академска, умјетничка и индустријска истраживања и развој као и на увођење нових технологија и метода производње.

Нацртом закона прописано је увођење нове формалности: Потврда о упису у регистар откупљивача предмета од драгоцјених метала у Републици Српској. Сврха формалности је контролисано откупљивање употријебљених предмета од драгоцјених метала, што ће допринијети сузбијању „сиве економије“ и нелегалне трговине вриједним производима. Такође, Нацртом закона прописане су измјене у формалностима: Рјешење о знаку произвођача односно увозника предмета од драгоцјених метала и Рјешење о испуњености услова да се испитивање и жигосање предмета од драгоцјених метала може обављати у радним просторијама произвођача односно увозника. Измјене се односе на скраћење периода важења рјешења са 10 на 5 година. С обзиром да Завод нема довољне ресурсе за редовни надзор над радом ових субјеката, велики број произвођача и увозника током 10 година не пролази редовне контроле пословања, па ће Завод током провјере за обнову рјешења на сваких 5 година имати бољи увид у њихов рад. Наведене формалности ће бити разрађене подзаконским актима и поједностављене на сљедећи начин: електронски доступан образац захтјева, могућност подношења захтјева електронским путем, коришћење постојећих база података, смањена накнада трошкова обнове рјешења те достављање скениране уплатнице.

У погледу социјалних утицаја, може се очекивати повећање броја запослених јер се Нацртом закона стварају бољи услови за улазак нових привредних субјеката на тржиште. Омогућава се и специфично усавршавање за рад у области израде предмета од драгоцјених метала (специфично занатство). Ново законско рјешење нема директног утицаја на јавно здравље. Међутим, контролом хемијског састава предмета од драгоцјених метала, који се користе као накит који је у директном контакту с кожом и контролом трговине овим предметима на домаћем тржишту, доприноси се заштити здравља потрошача.

У вези са утицајем на животну средину, Нацрт закона нема директних утицаја.

У погледу процеса консултација, Нацрт закона израђен је у сарадњи са организационим цјелинама Завода и хемијском лабораторијом „Орао“ а.д. Бијељина. Текст Нацрта закона достављен је на мишљење надлежним републичким органима управе и свим регистрованим произвођачима и увозницима предмета од драгоцјених метала. Радна верзија Нацрта закона била је објављена на интернет страници Завода. Оправдане примједбе уграђене су у текст.

Када је у питању праћење спровођења прописа, за примјену закона одговорни су Министарство привреде и предузетништва и Завод. Завод издаје рјешења и води евиденцију привредних субјеката који посједују знак произвођача, односно знак увозника предмета од драгоцјених метала. Такође, Завод има податке о произвођачима или увозницима који испуњавају прописане услове да се у њиховим радним просторијама може спровести испитивање и жигосање. Завод води евиденцију о броју жигосаних предмета и обавља надзор над предметима на тржишту. Ефекти примјене закона вредноваће се на основу броја пристиглих захтјева и броја рјешења о знаку произвођача односно знаку увозника, броја захтјева за испитивање и жигосање предмета, те броја обављених надзора.

Министарство привреде и предузетништва је, приликом спровођења процјене утицаја прописа, поступило у складу са Одлуком о процјени утицаја прописа („Службени гласник Републике Српске“, број 08/23).

**VII УЧЕШЋЕ ЈАВНОСТИ И КОНСУЛТАЦИЈЕ У ИЗРАДИ ЗАКОНА**

У складу са чланом 36. став 1. тачка 9) Пословника о раду Владе Републике Српске („Службени гласник Републике Српске“, број 123/18) и Смјерницама за консултације у изради прописа и других општих аката („Службени гласник Републике Српске“, број 86/22), обрађивач нацрта утврдио је да је овај закон од интереса за јавност.

Нацрт закона објављен је на интернет страници Републичког завода за стандардизацију и метрологију да би био доступан широј јавности ради давања евентуалних примједаба и коментара са роком од петнаест дана. Такође, текст Нацрта закона је достављен на мишљење и републичким органима управе и свим регистрованим произвођачима и увозницима предмета од драгоцјених метала, а одржан је већи број консултација са одјељењима за верификацију Завода.

Након достављених мишљења (примједби) и приједлога заинтересованих страна прихваћени су и уграђени у текст нацрта закона сви оправдани приједлози који нису у супротности са цјелином правног система Републике Српске, као и правилима Свјетске трговинске организације (СТО) и ЕУ.

**VIII ФИНАНСИЈСКА СРЕДСТВА И ЕКОНОМСКА ОПРАВДАНОСТ ДОНОШЕЊА ЗАКОНА**

За спровођење овог закона нису потребна додатна средства из буџета Републике Српске.

1. *Treaty on the Functioning of the European Union, Part three - Union Policies and Internal Actions, Title II – Free Movement of Goods, Chapter 3 - Prohibition of Quantitative Restrictions between Member States, Articles 34-35* [↑](#footnote-ref-1)
2. *Convention on the Control and Hallmarking of Articles of Precious Metals, Vienna 1972, with amendments from 1988 and 2001, as well as Annexes I and II of the Convention, as amended concluding with 2018.* [↑](#footnote-ref-2)
3. Споразум о стабилизацији и придруживању између Европских заједница и њихових држава чланица с једне стране, и Босне и Херцеговине с друге стране, Глава VI – Усклађивање закона, провођење закона и правила конкуренције, члан 75. Стандардизација, метрологија, акредитација и оцјењивање усклађености. [↑](#footnote-ref-3)