**РЕПУБЛИКА СРПСКА**

**ВЛАДА**

**ПРИЈЕДЛОГ**

**(по хитном поступку)**

**ЗАКОН**

**О ИЗМЈЕНАМА И ДОПУНИ ЗАКОНА О ПРАВИМА БОРАЦА,**

**ВОЈНИХ ИНВАЛИДА И ПОРОДИЦА ПОГИНУЛИХ БОРАЦА**

**ОДБРАМБЕНО-ОТАЏБИНСКОГ РАТА РЕПУБЛИКЕ СРПСКЕ**

**Бања Лука, децембар 2024. године**

**Приједлог**

**(по хитном поступку)**

**ЗАКОН**

**О ИЗМЈЕНАМА И ДОПУНИ ЗАКОНА О ПРАВИМА БОРАЦА,**

**ВОЈНИХ ИНВАЛИДА И ПОРОДИЦА ПОГИНУЛИХ БОРАЦА**

**ОДБРАМБЕНО-ОТАЏБИНСКОГ РАТА РЕПУБЛИКЕ СРПСКЕ**

Члан 1.

У Закону о правима бораца, војних инвалида и породица погинулих бораца Одбрамбено-отаџбинског рата Републике Српске („Службени гласник Републике Српске“, бр. 134/11, 9/12, 40/12, 18/15 – Одлука Уставног суда Републике Српске и 13/24 – Одлука Уставног суда Републике Српске), у члану 16. став 3. мијења се и гласи:

„(3) Основица за обрачун примања из ст. 1. и 2. овог члана утврђује се у проценту од просјечне нето плате у Републици Српској у претходној години, према саопштењу Завода за статистику Републике Српске и исказује се и у номиналном износу.“

Послије става 3. додају се нови ст. 4, 5, 6. и 7. који гласе:

„(4) Процентуални и номинални износ основице из става 3. овог члана Влада Републике Српске (у даљем тексту: Влада) утврђује почетком сваке календарске године на основу планираних средстава у буџету на намјенским буџетским позицијама и кретања броја корисника сваког појединачног права на новчана примања у односу на одговарајућу буџетску позицију.

(5) Ако се у току године стекну услови да се у складу са расположивим средствима у буџету и бројем корисника права на новчана примања износ основице из става 4. овог члана повећа, Влада може утврдити нови износ основице.

(6) Износ основица из става 4. овог члана исказан у номиналном износу не може бити мањи у односу на номинални износ основице из претходне године.

(7) Уколико Влада из оправданих разлога не донесе одлуку из става 4. овог члана, примјењиваће се износ основице који је био утврђен у номиналном износу за претходну годину.“

Члан 2.

У члану 33. став 3. мијења се и гласи:

„(3) Новчана накнада за орден и Партизанску споменицу износи 70% од основице, а новчана накнада за медаљу износи 50% од основице.”

Послије става 3. додаје се нови став 4. који гласи:

„(4) У случају да је борац одликован са више одликовања из става 2. овог члана, право на новчану накнаду може остварити само за једно одликовање, које се исплаћује најкасније до 28. фебруара текуће године за претходну годину.”

Члан 3.

Члан 122. мијења се и гласи:

„Надзор над спровођењем одредаба чл. 36, 54, 57, 58, 59, 73, 77. и 78. овог закона врше надлежне инспекције у складу са законом којим се уређује обављање инспекцијског надзора и посебним прописима за сваку поједину област.“

Члан 4.

У члану 128. послије става 3. додаје се нови став 4. који гласи:

„(4) У поступку из ст. 1. и 2. овог члана могу се употријебити сва доказна средства утврђена законом којим се уређује управни поступак.“

Члан 5.

Овај закон ступа на снагу осмог дана од дана објављивања у „Службеном гласнику Републике Српске“.

Број: ПРЕДСЈЕДНИК

Датум: НАРОДНЕ СКУПШТИНE

Др Ненад Стевандић

**ОБРАЗЛОЖЕЊЕ**

**ПРИЈЕДЛОГА ЗАКОНА О ИЗМЈЕНАМА И ДОПУНИ ЗАКОНА О ПРАВИМА БОРАЦА, ВОЈНИХ ИНВАЛИДА И ПОРОДИЦА ПОГИНУЛИХ БОРАЦА**

**ОДБРАМБЕНО-ОТАЏБИНСКОГ РАТА РЕПУБЛИКЕ СРПСКЕ**

**(по хитном поступку)**

**I УСТАВНИ ОСНОВ** **ЗА ДОНОШЕЊЕ ЗАКОНА**

Уставни основ за доношење овог закона садржан је у Амандману XXXII тачка 12. на члан 68. Устава Републике Српске, према коме Република Српска, између осталог, уређује и обезбјеђује и борачку и инвалидску заштиту, и у члану 70. тачка 2. Устава Републике Српске, којим је прописано да Народна скупштина Републике Српске доноси законе, друге прописе и опште акте.

**II УСКЛАЂЕНОСТ СА УСТАВОМ, ПРАВНИМ СИСТЕМОМ И ПРАВИЛИМА**

**ЗА ИЗРАДУ ЗАКОНА И ДРУГИХ ПРОПИСА РЕПУБЛИКЕ СРПСКЕ**

Према Мишљењу Републичког секретаријата за законодавство број: 22.04-020-3338/24 од 18. децембра 2024. године, уставни основ за доношење овог закона садржан је у Амандману XXXII тачка 12. на члан 68. Устава Републике Српске, према којем Република Српска, између осталог, уређује и обезбјеђује борачку и инвалидску заштиту.

Уставни основ за доношење овог закона садржан је у Амандману XXXII тачка 12) на члан 68. Устава Републике Српске, према којем Република, између осталог, уређује и обезбјеђује борачку и инвалидску заштиту, и у члану 70. став 1. тачка 2. Устава Републике Српске, према којем Народна скупштина Републике Српске доноси законе друге прописе и опште акте.

Обрађивач овог закона је, у складу са чланом 41. став 1. тачка 5) и чланом 56. Правила за израду закона и других прописа Републике Српске („Службени гласник Републике Српске“, број 24/14), навео разлоге за доношење овог закона.

Према наводима Обрађивача, основни разлог за доношење измјена овог закона је неопходност измјене члана 16. важећег Закона и потреба да се дефинише да се основица за обрачун мјесечних примања борачких категорија утврђује у проценту од просјечне нето плате из претходне године, али да се исказује у номиналном износу. Допуном члана 16. важећег Закона уређује се начин утврђивања основице за обрачун мјесечних примања борачких категорија узимајући у обзир сљедеће критеријуме: планирана средства у буџету на намјенским буџетским позицијама, кретања броја корисника сваког појединачног права у односу на одговарајућу буџетску позицију, гарантовање исте висине основице у номиналном износу у односу на претходну годину, те могућност повећања висине основице почетком године у односу на претходну годину, као и могућност повећања у току текуће године већ утврђене основице, уколико се за то створе услови у вези са кретањем броја корисника и расположивих средстава. Нормирајући овакво законско рјешење у одредби члана 16. Закона гарантује се исти номинални износ основице у односу на претходну годину, те даје могућност да се почетком или у току године тај износ повећа уколико се за повећање стекну услови.

У Образложењу предложеног Закона обрађивач је, у складу са чланом 213. став 3. Пословника о раду Народне скупштине Републике Српске („Службени гласник Републике Српске“, број 66/20), као разлог за доношење закона по хитном поступку навео чињеницу да се измјенама овог закона извршава Одлука Уставног суда Републике Српске.

Будући да постоји уставни основ за доношење предметног закона, да је Закон усаглашен са Правилима за израду закона и других прописа Републике Српске, мишљење Републичког секретаријата за законодавство је да се Приједлог закона о измјенама и допуни Закона о правима бораца, војних инвалида и породица погинулих бораца Одбрамбено-отаџбинског рата Републике Српске (по хитном поступку) може упутити даље на разматрање.

**III УСКЛАЂЕНОСТ СА ПРОПИСИМА ЕВРОПСКЕ УНИЈЕ**

Према Мишљењу Министарства за европске интеграције и међународну сарадњу број: 17.03-020-3337/24 од 18. децембра 2024. године, а након увида у прописе Европске уније и анализе одредаба Приједлога закона о измјенама и допуни Закона о правима бораца, војних инвалида и породица погинулих бораца Одбрамбено-отаџбинског рата (по хитном поступку), нису установљени обавезујући секундарни извори права релевантни за предмет уређивања достављеног приједлога. Због тога у Изјави о усклађености стоји оцјена „непримјењиво“.

**IV РАЗЛОЗИ ЗА ДОНОШЕЊЕ ЗАКОНА**

Основни разлог за доношење овог закона је омогућавање извршења обавезе исплате новчаних примања свим борачким категоријама које су обухваћене Законом о правима бораца, војних инвалида и породица погинулих бораца Одбрамбено-отаџбинског рата („Службени гласник Републике Српске“, бр. 134/11, 9/12 и 40/12), (у даљем тексту: Закон) што је у општем интересу, посебно имајући у виду њихове заслуге за стварање Републике Српске и њихову бројност.

Одлуком Уставног суда Републике Српске број У-19/23 („Службени гласник Републике Српске“, број 13/24) утврђено је да члан 16. став 4. Закона, који се односи на начин утврђивања основице за обрачун примања утврђених Законом, није у складу са Уставом Републике Српске.

Сходно наведеном, доношење овог закона је неопходно да би се извршила поменута одлука Уставног суда Републике Српске у смислу дефинисања одредбе о основици за обрачун примања на другачији начин, те, у складу са том одредбом, наставила исплата новчаних примања која су овим категоријама утврђена Законом.

Такође, искориштена је прилика да се изврше измјене одредбе члана 122. Закона, која је била предмет оцјене Одлуке Уставног суда Републике Српске У-3/14 („Службени гласник Републике Српске“, број: 18/15), као и усклађивање одредбе члана 128. Закона са чланом 6. став 1. Европске конвенције за заштиту људских права и основних слобода и Законом о општем управном поступку.

Измјене се односе и на одредбу о регулисању исплате новчане накнаде за одликованог борца, ради усклађивања са препорукама Главне службе за ревизију јавног сектора Републике Српске, а у вези са периодом исплате накнаде.

**V РАЗЛОЗИ ЗА ДОНОШЕЊЕ ЗАКОНА ПО ХИТНОМ ПОСТУПКУ**

Пословником Народне скупштине Републике Српске („Службени гласник Републике Српске“, број 66/20) прописано да се, између осталог, по хитном поступку може донијети закон за који је Уставни суд Републике Српске одлуком утврдио његову неусклађеност са Уставом (члан 213. став 3. Пословника).

Имајући у виду наведено, као и чињеницу да је доношење овог закона у општем интересу, стекли су се услови за доношење закона по хитном поступку.

**VI ОБРАЗЛОЖЕЊЕ ПРЕДЛОЖЕНИХ РЈЕШЕЊА**

Члан 1. – Извршена је измјена члана 16. став 3. и допуна истог члана новим ст. 4, 5, 6. и 7, а измјеном се дефинише да се основица утврђује у проценту од просјечне нето плате из претходне године али да се исказује и у номиналном износу. Допуном члана 16. се прецизније уређује начин утврђивања основице за обрачун примања утврђених Законом узимајући у обзир сљедеће критеријуме: планирана средства у буџету на намјенским буџетским позицијама, кретање броја корисника сваког појединачног права у односу на одговарајућу буџетску позицију, гарантовање исте висине основице у номиналном износу у односу на претходну годину, те могућност повећања висине основице почетком године у односу на претходну годину, као и могућност повећања у току текуће године већ утврђене основице, уколико се за то створе услови у вези са бројем корисника и расположивих средстава.

Дакле, овако дефинисана одредба члана 16. Закона, гарантује исти номинални износ основице у односу на претходну годину, те даје могућност да се почетком или у току године тај износ повећа уколико дође до смањења броја корисника (који настаје због природног одлива или укидање права на новчана примања у поступку ревизије) или уколико дође до повећања средстава на намјенским буџетским позицијама (приликом планирања буџета или усљед ребаланса буџета).

Члан 2. – Извршена је корекција члана 33. став 3. Закона ради дефинисања на јаснији начин, и додат је нови став 4. којим је прецизније дефинисана исплата накнаде у случају посједовања два или више одликовања, те измијењен период који се односи на обавезу исплате накнаде према препоруци Главне службе за ревизију јавног сектора Републике Српске да се исплата накнаде за одликовање врши у првом кварталу текуће године за претходну (умјесто у четвртом, по садашњем законском рјешењу).

Члан 3. – Извршена је измјена члана 122. Закона, на начин којим се извршава Одлука Уставног суда Републике Српске, број: У-3/14, а којом је оспорен став 2. истог члана. Оспореном одредбом су инспектору била дата овлаштења из судске надлежности приликом инспекцијског надзора у вези са поштовањем одредбе која се односи на предност у запошљавању борачких категорија.

Члан 4. – У члану 128. Закона додат је нови став 4. на начин којим се усклађује са чланом 6. став 1. Европске конвенције за заштиту људских права и основних слобода и Законом о општем управном поступку, према којем се у односу на ранију одредбу, омогућава кориштење свих доказних средстава у поступку за доказивање чињеница из области војних евиденција, а која су утврђена законом којим се уређује управни поступак.

Члан 5. – Дефинисано је ступање на снагу овог закона, а то је осмог дана од дана објављивања у „Службеном гласнику Републике Српске“.

**VII** **ПРОЦЈЕНА УТИЦАЈА ЗАКОНА, ДРУГИХ ПРОПИСА И ОПШТИХ АКАТА НА**

**УВОЂЕЊЕ НОВИХ, ИЗМЈЕНУ ИЛИ УКИДАЊЕ ПОСТОЈЕЋИХ**

**ФОРМАЛНОСТИ КОЈЕ ОПТЕРЕЋУЈУ ПРИВРЕДНО ПОСЛОВАЊЕ**

Тачком V Одлуке о процјени утицаја прописа („Службени гласник Републике Српске“, број 8/23), процјена утицаја прописа не спроводи се на прописе који се доносе по хитном поступку.

**VIII ФИНАНСИЈСКА СРЕДСТВА И ЕКОНОМСКА ОПРАВДАНОСТ**

**ДОНОШЕЊА ЗАКОНА**

За спровођење овог закона није потребно обезбиједити додатна средства у односу на усвојени буџет за 2024. годину, уколико Влада за 2025. годину утврди исту основицу за обрачун примања утврђених Законом која је примјењивана у 2024. години.

Основица за обрачун примања утврђених Законом за 2024. годину износила је 874,30 КМ. По наведеној основици, за мјесец новембар 2024. године, извршен је обрачун личних инвалиднина за 28.560 корисника у износу од 7.879.771,17 КМ, породичних инвалиднина за 15.584 корисника у износу од 7.431.720,94 КМ, те мјесечног борачког додатка за 179.080 корисника у износу од 18.270.594,69 КМ.

Законом је дефинисан начин одређивања висине основице и могућност измјене висине основице у складу са планираним и расположивим буџетским средствима и кретањем броја корисника појединачних права, који ће опадати првенствено због природног одлива корисника, али и због укидања права у поступку ревизије.

Законом је гарантован ниво достигнутих права јер предвиђа да номинални износ основице за обрачун примања у текућој години не може бити мањи у односу на номинални износ основице из претходне године.

**IX ПРИКАЗ ОДЛУКА УСТАВНОГ СУДА РЕПУБЛИКЕ СРПСКЕ КОЈИМ ЈЕ**

**УТВРЂЕНО ДА ЗАКОН, ОДНОСНО ПОЈЕДИНЕ ЊЕГОВЕ ОДРЕДБЕ НИСУ У**

**САГЛАСНОСТИ СА УСТАВОМ РЕПУБЛИКЕ СРПСКЕ**

– Уставни суд Републике Српске је својом Одлуком број У-19/23 („Службени гласник Републике Српске“, број: 13/24) утврдио да је неуставна одредба члана 16. став 4. Закона којом је прописано да одлуку о утврђивању основице за обрачун примања утврђених тим законом доноси Влада Републике Српске почетком сваке године, у складу са висином расположивих средстава планираних у буџету за ту годину, водећи рачуна о нивоу достигнутих права. Уставни суд сматра да се наведеном одредбом излази изван оквира уставних овлаштења извршне власти, да својим општим актом, ради извршавања закона, ближе уреди поједина питања садржана у Закону, те да су два критеријума за одређивање основице прешироко постављени да би се на Владу могло пренијети овлаштење да својом одлуком утврди наведену основицу**.**

– Уставни суд Републике Српске је својом Одлуком У-3/14 („Службени гласник Републике Српске“ број: 18/15) утврдио да је неуставан члан 122. став 2. Закона, којим је дато овлаштење инспектору да поништи одлуку о пријему у радни однос ако утврди да није поштована предност при запошљавању из чл. 36, 54. и 73. Закона, те да је наведеним прописивањем нарушена гаранција о подјели власти из члана 69. Устава Републике Српске, јер је одлучивање о законитости одлуке о пријему у радни однос по својој правној природи радноправни спор, односно ријеч је о питању из судске надлежности.

**ПРИЛОГ**

**ЗАКОН О ПРАВИМА БОРАЦА,**

**ВОЈНИХ ИНВАЛИДА И ПОРОДИЦА ПОГИНУЛИХ БОРАЦА**

**ОДБРАМБЕНО-ОТАЏБИНСКОГ РАТА РЕПУБЛИКЕ СРПСКЕ**

(Текст предложених измјена и допуне уграђен у основни текст Закона)

Члан 16.

(1) Mјесечна примања по овом закону су: борачки додатак, лична инвалиднина, додатак за његу и помоћ, ортопедски додатак, допунско материјално обезбјеђење, породична инвалиднина, повећана породична инвалиднина као стечено право, увећана породична инвалиднина и посебно мјесечно примање.

(2) Годишња примања по овом закону су борачки додатак и накнада за одликовање.

**(3) Основица за обрачун примања из ст. 1. и 2. овог члана утврђује се у проценту од просјечне нето плате у Републици Српској у претходној години, према саопштењу Завода за статистику Републике Српске и исказује се и у номиналном износу.**

**(4) Процентуални и номинални износ основице из става 3. овог члана Влада Републике Српске (у даљем тексту: Влада) утврђује почетком сваке календарске године на основу планираних средстава у буџету на намјенским буџетским позицијама и кретања броја корисника сваког појединачног права на новчана примања у односу на одговарајућу буџетску позицију.**

**(5) Ако се у току године стекну услови да се у складу са расположивим средствима у буџету и бројем корисника права на новчана примања износ основице из става 4. овог члана повећа, Влада може утврдити нови износ основице.**

**(6) Износ основица из става 4. овог члана исказан у номиналном износу не може бити мањи у односу на номинални износ основице из претходне године.**

**(7) Уколико Влада из оправданих разлога не донесе одлуку из става 4. овог члана, примјењиваће се износ основице који је био утврђен у номиналном износу за претходну годину.**

Члан 33.

(1) Борци из члана 2. ст. 1, 2. и 4. овог закона одликовани највећим одликовањима за војне заслуге у оружаној борби имају право на новчану накнаду.

(2) Одликовањима, у смислу става 1. овог члана, сматрају се одликовања утврђена посебним прописима Републике Српске: Орден Немањића, Орден Карађорђева звијезда Републике Српске и Орден Милоша Обилића, Медаља мајора Милана Тепића, Медаља заслуга за народ, Златна медаља за храброст и Сребрна медаља за храброст, као и одликовања утврђена прописима бивше СФРЈ: Орден Карађорђева звијезда са мачевима, Орден белог орла са мачевима, Орден народног хероја, Златна медаља Обилића, те Партизанска споменица 1941.

**(3) Новчана накнада за орден и Партизанску споменицу износи 70% од основице, а новчана накнада за медаљу износи 50% од основице.**

**(4) У случају да је борац одликован са више одликовања из става 2. овог члана, право на новчану накнаду може остварити само за једно одликовање, које се исплаћује најкасније до 28. фебруара текуће године за претходну годину.**

Члан 122.

**Надзор над спровођењем одредаба чл. 36, 54, 57, 58, 59, 73, 77. и 78. овог закона врше надлежне инспекције у складу са законом којим се уређује обављање инспекцијског надзора и посебним прописима за сваку поједину област.**

Члан 128.

(1) Министарство рјешава о захтјеву странке за признавање војног ангажовања у рату у периоду од 17. августа 1990. до 19. јуна 1996. године, као и о захтјеву за утврђивање чињенице погибије, смрти и нестанка, односно заробљавања, рањавања, озљеђивања и повређивања припадника оружаних снага бивше СФРЈ, односно Републике Српске у том периоду.

(2) Министарство рјешава и о захтјеву странке за утврђивање чињенице погибије, смрти и нестанка, односно заробљавања, рањавања, озљеђивања и повређивања припадника оружаних снага бивше Републике Српске Крајине, као и лица из члана 11. овог закона.

(3) Захтјев са доказима подноси се путем првостепеног органа који врши претходно усаглашавање са евиденцијом Министарства.

**(4) У поступку из ст. 1. и 2. овог члана могу се употријебити сва доказна средства утврђена законом којим се уређује управни поступак.**

(5) Против рјешења из ст. 1. и 2. овог члана не може се изјавити жалба, али се може покренути управни спор.

(6) Министар доноси правилник којим се уређује садржај и начин вођења војних евиденција.