**РЕПУБЛИКА СРПСКА**

**ВЛАДА**

**ПРИЈЕДЛОГ**

**ЗАКОН**

**О ИЗМЈЕНАМА И ДОПУНАМА ЗАКОНА О**

**СУДСКОЈ ПОЛИЦИЈИ РЕПУБЛИКЕ СРПСКЕ**

**Бања Лука, фебруар 2025. године**

**Приједлог**

**ЗАКОН**

**О ИЗМЈЕНАМА И ДОПУНАМА ЗАКОНА О**

**СУДСКОЈ ПОЛИЦИЈИ РЕПУБЛИКЕ СРПСКЕ**

Члан 1.

У Закону о Судској полицији Републике Српске („Службени гласник Републике Српске“, бр. 98/11 и 57/16) у члану 1, члану 3. став 1, члану 17. ст. 1. и 2, члану 18. став 1, чл. 19, 20. и 21, члану 23, члану 24. став 1, члану 25. ст. 1, 2, 4, 6. и 7, члану 26. став 1, члану 27, члану 28. ст. 1. и 2, члану 29. ст. 1, 4. и 5, чл. 30, 31. и 32, члану 33. ст. 1. и 3, члану 34, члану 37. став 1, члану 38. став 1, члану 40. став 3, члану 41, члану 44. ст. 1. и 2, члану 46. ст. 1. и 2, члану 47. став 1, члану 48. ст. 2. и 5, члану 49. став 1, члану 50. ст. 1, 2. и 4, члану 51, члану 55, члану 56. став 1, члану 57. ст. 1. и 2, члану 58, члану 59. ст. 1. и 2, члану 60. став 1, члану 62. став 1. т. в), г) и ш), члану 63. став 1. тачка в), став 2. тачка а) и став 3, члану 64, члану 67. ст. 1, 2, 3, 4, 5. и 6, члану 68, члану 69. став 1, члану 71. став 1, члану 72. став 1, члану 73. члану 74. став 2. т. д), е), ж), и), у називу Главе IV, VI и VIII и Одјељка 1 испред ријечи: „службеник Судске полиције“ додаје се ријеч: „полицијски“ у одговарајућем падежу.

Члан 2.

У члану 2. ријечи: „Кривичног закона Републике Српске, Закона о извршењу кривичних санкција Републике Српске“ замјењују се ријечима: „Кривичног законика Републике Српске, Закона о извршењу кривичних и прекршајних санкција Републике Српске“, као и у цијелом тексту Закона у одговарајућем падежу.

Члан 3.

У члану 4. ријечи: „Закон о полицијским службеницима“ замјењују се ријечима: „Закон о полицији и унутрашњим пословима“, као и у цијелом тексту Закона у одговарајућем падежу.

Члан 4.

Члан 7. мијења се и гласи:

„Судска полиција послове и задатке утврђене овим законом врши у оквиру основних организационих јединица:

а) Управе Судске полиције и

б) окружних центара Судске полиције.“

Члан 5.

Члан 8. мијења се и гласи:

„(1) Сједиште Управе Судске полиције је у Бањој Луци.

(2) Директор Судске полиције руководи Судском полицијом и за свој рад одговара предсједнику Врховног суда.

(3) Замјеник директора Судске полиције помаже директору Судске полиције у обављању послова руковођења и за свој рад одговара директору Судске полиције, те замјењује директора Судске полиције у случају његове одсутности или спријечености за рад, када је за свој рад одговоран предсједнику Врховног суда.

(4) У Управи Судске полиције формирају се унутрашње организационе јединице:

а) Одјељење за оперативне послове и координацију,

б) Одјељење за професионалне стандарде и унутрашњу контролу,

в) Одјељење за правне, рачуноводствене и опште послове и

г) Интервентна јединица Судске полиције.“

Члан 6.

Члан 9. мијења се и гласи:

„(1) Окружни центар Судске полиције је основна организациона јединица Судске полиције која се оснива за територију једног окружног суда.

(2) У оквиру окружних центара Судске полиције оснивају се унутрашње организационе јединице и то станице Судске полиције и групе Судске полиције, у зависности од броја запослених.

(4) Станице Судске полиције имају пет или више запослених, а групе Судске полиције имају до пет запослених радника.

(5) Радом окружног центра Судске полиције руководи начелник и замјеник начелника окружног центра Судске полиције, а у раду им помаже помоћник начелника окружног центра Судске полиције и за свој рад одговорни су директору Судске полиције.

(4) Радом станице Судске полиције руководи командир станице Судске полиције, а радом групе Судске полиције руководи вођа групе Судске полиције и за свој рад одговорни су начелнику окружног центра Судске полиције.

(5) Окружни центри Судске полиције налазе се у сједиштима окружних судова, а станице и групе Судске полиције у сједиштима окружних и основних судова.

(6) Просторије за смјештај, њихово одржавање и техничке услове за рад (видео-надзорна опрема, опрема за контрадиверзиону заштиту и др.) основних и унутрашњих организационих јединица Судске полиције обезбјеђују правосудне институције у којима сe налазе јединице Судске полиције.“

Члан 7.

У члану 10. послије ријечи: „министра правде“ бришу се ријечи: „и Владе“.

Члан 8.

У члану 11. испред ријечи „Административно-правне“ додаје се број 1 у обостраној загради.

Послије става 1. додаје се нови став 2. који гласи:

„(2) Послове информационо-комуникационе технологије до успостављања одговарајуће службе Судске полиције врши Одсјек за информационо-комуникационе технологије (ИКТ) и техничке послове Врховног суда, који је у тим пословима одговоран предсједнику Врховног суда и директору Судске полиције.“

Члан 9.

У члану 13. у тачки г) ријечи: „извршење кривичних санкција“ замјењују се ријечима: „извршење кривичних и прекршајних санкција“, као и у цијелом тексту Закона у одговарајућем падежу.

Члан 10.

У члану 15. у ставу 1. испред ријечи: „тужилаштвима“ додаје се ријеч: „јавним“, као и у цијелом тексту Закона у одговарајућем падежу.

Члан 11.

У члану 38. у ставу 3. послије ријечи: „суда“ додају се ријечи: „или директору Судске полиције“.

У ставу 4. послије ријечи: „суда“ додају се ријечи: „или директор Судске полиције, на основу овлашћења из става 1. овог члана“.

Члан 12.

Члан 39. мијења се и гласи:

„Приликом запошљавања у својству полицијског службеника Судске полиције лице, поред општих услова прописаних чланом 36. овог закона мора испуњавати и сљедеће услове:

а) да има између 18 и 30 година за чин судски полицајац до чина виши наредник Судске полиције, а за чин млађи инспектор Судске полиције до 35 година и

б) да има најмање IV степен стручне спреме за чин судски полицајац до виши наредник Судске полиције, а најмање високу стручну спрему, односно завршен први циклус студија са остварених 180 ECTS бодова за чин млађи инспектор Судске полиције до чина виши инспектор Судске полиције и најмање високу стручну спрему, односно завршен први циклус студија са остварених 240 ECTS бодова за чин самостални инспектор Судске полиције до чина главни инспектор Судске полиције.“

Члан 13.

У члану 43. ст. 7. и 8. бришу се.

Члан 14.

Послије члана 43. додаје се нови члан 43а. који гласи:

„Члан 43а.

(1) Приликом пријема кандидата за приправника у Судској полицији лице, поред општих услова за приправника прописаних чланом 40. став 1. овог закона мора испуњавати и сљедеће услове:

а) да има најмање средњу стручну спрему за приправнички стаж са средњом стручном спремом, односно најмање високу стручну спрему за приправнички стаж са високом стручном спремом и

б) положен возачки испит, односно да је стекло право управљања возилом Б категорије.

(2) Поступак пријема кандидата за приправника у Судској полицији спроводи комисија за пријем кандидата за приправника, коју именује предсједник Врховног суда или директор Судске полиције, уколико га за то овласти предсједник Врховног суда.

(3) Комисију за пријем кандидата за приправника чине три полицијска службеника Судске полиције са чином самостални инспектор Судске полиције и више.

(4) Комисији за пријем кандидата за приправника предсједава полицијски службеник са највишим чином, а одлуке се доносе већином гласова свих чланова.

(5) Комисија за пријем кандидата за приправника обавља разговор/интервју са кандидатима, врши провјере физичке способности кандидата, рангира кандидате и сачињену ранг-листу доставља предсједнику Врховног суда или директору Судске полиције, у складу са Правилником из члана 43. овог закона.

(6) Предсједник Врховног суда или директор Судске полиције, по овлаштењу предсједника Врховног суда, доноси одлуку о избору кандидата, са којима ће бити потписан уговор из члана 43. став 6. овог закона.

(7) За вријеме приправничког стажа приправник у Судској полицији оспособљава се за обављање послова и задатака Судске полиције кроз обуку и практичан рад у основним организационим јединицама Судске полиције.

(8) Начин обављања приправничког стажа, права, обавезе и одговорности приправника у вези са обављањем приправничког стажа у Судској полицији прописују се Правилником о начину обављања приправничког стажа у Судској полицији Републике Српске, који доноси предсједник Врховног суда.“

Члан 15.

У члану 53. став 2. мијења се и гласи:

„(2) Основ за попуњавање упражњеног руководног радног мјеста напредовањем у служби полицијских службеника Судске полиције и намјештеника је постојање слободног радног мјеста, оцјена рада и испуњеност услова предвиђених за то радно мјесто, који су прописани Правилником о унутрашњој организацији и систематизацији радних мјеста у Судској полицији.“

Члан 16.

Члан 65. мијења се и гласи:

„(1) Дисциплински поступак због лакше повреде радне дужности покреће се наредбом за спровођење унутрашњег поступка, коју доноси предсједник Врховног суда или директор Судске полиције, а на основу иницијативе за покретање дисциплинског поступка, коју може поднијети сваки полицијски службеник Судске полиције или намјештеник по сазнању за учињену повреду радне дужности.

(2) Дисциплински поступак због теже повреде радне дужности покреће се захтјевом за покретање дисциплинског поступка, који подноси предсједник Врховног суда или директор Судске полиције, а на основу иницијативе за покретање дисциплинског поступка.

(3) Предсједник Врховног суда или директор Судске полиције ће закључком одбацити иницијативу за покретање дисциплинског поступка у сљедећим случајевима:

а) ако оцијени да је недопуштена, неблаговремена или поднесена од неовлашћеног лица,

б) ако радња описана у иницијативи за покретање дисциплинског поступка не представља повреду радне дужности,

в) ако је наступила застара за покретање дисциплинског поступка и

г) ако је полицијском службенику Судске полиције или намјештенику престао радни однос у Судској полицији.“

Члан 17.

У члану 72. у ставу 1. у тачки з) послије ријечи:„полиције“ брише се ријеч: „и“ и додаје запета.

У тачки и) послије ријечи: „полиције“ додаје се ријеч: „и“ и нова тачка ј) која гласи:

„ј) главни генерални инспектор судске полиције“.

Члан 18.

У члану 74. у тачки л) послије ријечи: „Српске“ брише се ријеч: „и“ и додаје запета.

У тачки љ) послије ријечи: „(члан 43. став 4)“ додаје се ријеч: „и“ и нова тачка м) која гласи:

„м) Правилник о начину обављања приправничког стажа у Судској полицији Републике Српске (члан 43а. став 8)“.

Члан 19.

Овај закон ступа на снагу осмог дана од дана објављивања у „Службеном гласнику Републике Српске”.

Број:

Датум: ПРЕДСЈЕДНИК

НАРОДНЕ СКУПШТИНЕ

Ненад Стевандић

**ОБРАЗЛОЖЕЊЕ**

**ПРИЈЕДЛОГА ЗАКОНА О ИЗМЈЕНАМА И ДОПУНАМА ЗАКОНА**

**О СУДСКОЈ ПОЛИЦИЈИ РЕПУБЛИКЕ СРПСКЕ**

**I УСТАВНИ ОСНОВ**

Уставни основ за доношење овог закона садржан је у одредбама Амандмана XXXII став 1. т. 2) и 10) на члан 68. Устава Републике Српске, према којем Република уређује и обезбјеђује безбједност и организацију, надлежности и рад државних органа и у члану 70. тачка 2. Устава Републике Српске којим је прописано да Народна скупштина Републике Српске доноси законе, друге прописе и опште акте.

**II УСКЛАЂЕНОСТ СА УСТАВОМ, ПРАВНИМ СИСТЕМОМ И ПРАВИЛИМА ЗА ИЗРАДУ ЗАКОНА И ДРУГИХ ПРОПИСА РЕПУБЛИКЕ СРПСКЕ**

Према Мишљењу Републичког секретаријата за законодавство број: 22.02/020-3433/24 од 31. јануара 2025. године, уставни основ за доношење овог закона садржан је у одредбама Амандмана XXXII став 1. т. 2) и 10) на члан 68. Устава Републике Српске, према којем Република уређује и обезбјеђује безбједност и организацију, надлежности и рад државних органа и у члану 70. став 1 тачка 2) Устава Републике Српске, којим је прописано да Народна скупштина Републике Српске доноси законе, друге прописе и опште акте.

Предложеним измјенама и допунама Закона о судској полицији прописане су, између осталог, измјене у организацији судске полиције кроз оснивање основних и унутрашњих организационих јединица, измијењени су одређени услови за запошљавање судских полицајаца, те је детаљно прописан начин пријема приправника у Судску полицију.

Републички секретаријат за законодавство је актом број: 22.02-020-1745/24 од 27. јуна 2024. године дао мишљење на Нацрт закона о измјенама и допунама Закона о судској полицији Републике Српске, који је разматран и усвојен на 11. редовној сједници Народне скупштине Републике Српске, одржаној 29. октобра 2024. године. Приликом разматрања текста предложеног Закона, није било примједаба нити сугестија народних посланика.

Обрађивач, у складу са чланом 41. став 2. Правила за израду закона и других прописа Републике Српске, у образложењу наводи разлике Приједлога у односу на Нацрт закона, које су резултат уважених приједлога Судске полиције Републике Српске. Тако су приједлогом измијењени услови у погледу степена стручне спреме потребне за утврђивање одређених чинова службеника судске полиције. Поред наведеног, приједлог у односу на нацрт садржи и одређене измјене номотехничке природе које су извршене с циљем унапређења текста Закона.

У складу са чланом 36. став 1. тачка 9) Пословника о раду Владе Републике Српске („Службени гласник Републике Српске“, број 123/18), обрађивач наводи да је сходно Смјерницама за консултације у изради прописа и других општих аката („Службени гласник Републике Српске“, број 86/22), текст Закона објављен на интернет страници Министарства правде са роком од 15 дана ради достављања приједлога и сугестија. На текст Закона није било примједаба и сугестија достављених тим путем.

Будући да је усаглашен са Уставом, правним системом Републике Српске и Правилима за израду закона и других прописа Републике Српске, мишљење Републичког секретаријата за законодавство је да се Приједлог закона о измјенама и допунама Закона о судској полицији може упутити у даљу процедуру.

**III УСКЛАЂЕНОСТ СА ПРАВНИМ ПОРЕТКОМ ЕВРОПСКЕ УНИЈЕ**

Према Мишљењу Министарства за европске интеграције и међународну сарадњу број: 17.03-020-3442/24 од 26. децембра 2024. године, истиче се да након увида у прописе Европске уније и анализе Приједлога закона о измјенама и допунама Закона о судској полицији Републике Српске, нису установљени обавезујући секундарни извори права релевантни за предмет уређивања достављеног акта будући да се Приједлогом мијења унутрашња организација Судске полиције, а због чега у Изјави о усклађености стоји оцјена „Непримјењиво“.

**IV РАЗЛОЗИ ЗА ДОНОШЕЊЕ ЗАКОНА**

Закон о Судској полицији Републике Српске (у даљем тексту: Закон) донесен је 21. септембра 2011. године и објављен је у „Службеном гласнику Републике Српске“, број 98/11, а Закон о измјенама и допунама Закона о Судској полицији донесен је 4. јула 2016. године и објављен је у „Службеном гласнику Републике Српске“, број 57/16.

Законом је уређена надлежност, овлашћења, дјелокруг рада и основи организације и руковођења у Судској полицији, средства за рад, дужности и права, чинови и звања запослених у Судској полицији, посебне дужности и права из радног односа, дисциплинска и материјална одговорност, јавност рада и сарадња са другим органима и организацијама и друга питања од значаја за организацију и рад Судске полиције.

Основна улога оснивања Судске полиције огледа се у пружању помоћи суду и тужилаштву и сходно томе треба бити препознатљив фактор безбједности и ефикасности рада правосудних институција, као и да ужива повјерење судија, тужилаца и самих грађана.

Након пажљиве анализе досадашњег рада и примјењујући Закон, дошло се до одређених сазнања која указују да важећи Закон треба у одређеној мјери измијенити и допунити да би се побољшала ефикасност у раду Судске полиције, а у циљу хармонизације релевантних законских прописа, техничког и стилског побољшавање нормативног текста, те постизања складности законских рјешења и обезбјеђивања њихове несметане примјене у пракси. Закључак је да се предложе одређена рјешења која ће бити оправдана у смислу функционисања Судске полиције.

Дакле, разлог за доношење ових измјена и допуна закона је потреба за измјеном организације Судске полиције, гдје се предвиђа оснивање основних и унутрашњих организационих јединица, те усклађивање одређених неусаглашених прописа, између осталог, код начина запошљавања, пријема кандидата за приправнике у Судској полицији, обуке и стручних усавршавања, напредовања у служби, дисциплинске одговорности, те отклањања одређених техничких пропуста у Закону.

Имајући у виду горе наведено, Министарство правде је као обрађивач припремило Приједлог закона о измјенама и допунама Закона о Судској полицији.

**V ОБРАЗЛОЖЕЊЕ ПРЕДЛОЖЕНИХ РЈЕШЕЊА**

Чланом 1. допуњавају се чланови, називи глава и одјељака постојећег законског рјешења гдје је регулисано да се испред ријечи службеник Судске полиције додаје ријеч полицијски. Имајући у виду да у Министарству унутрашњих послова полицијске послове обављају полицијски службеници, у установама за извршење кривичних и прекршајних санкција послове службе обезбјеђења обављају полицајци казнено-поправних установа, неопходно је дефинисати да послове Судске полиције обављају полицијски службеници Судске полиције, а посебно имајући у виду да из самог назива Судска полиција проистиче ријеч полицијски, те да су службеници Судске полиције у складу са Законом о кривичном поступку Републике Српске овлашћена службена лица.

Чланом 2. ријечи: „Кривичног закона Републике Српске, Закона о извршењу кривичних санкција Републике Српске“ замјењују се ријечима: „Кривичног законика Републике Српске, Закона о извршењу кривичних и прекршајних санкција Републике Српске“, као и у цијелом тексту Закона у одговарајућем падежу.

Чланом 3. ријечи: „Закон о полицијским службеницима“ замјењују се ријечима: „Закон о полицији и унутрашњим пословима“, као и у цијелом тексту Закона у одговарајућем падежу.

Чланом 4. мијења се члан 7. постојећег законског рјешења на начин да се дефинишу основне организационе јединице Судске полиције, а то су Управа Судске полиције и окружни центри Судске полиције.

Чланом 5. мијења се члан 8. важећег Закона на начин да се дефинише сједиште Судске полиције, те се мијења структура Управе Судске полиције тако што се формирају унутрашње организационе јединице, те се поред директора Судске полиције и Интервентне јединице Судске полиције додаје замјеник директора Судске полиције и три одјељења и то: Одјељење за оперативне послове и координацију, Одјељење за професионалне стандарде и унутрашњу контролу и Одјељење за правне, рачуноводствене и опште послове. Исти члан регулише и руковођење Судском полицијом, одговорности директора и замјеника директора Судске полиције, те замјењивост директора Судске полиције за вријеме његовог одсуства или спријечености за рад.

Чланом 6. мијења се члан 9. постојећег законског рјешења на начин да се дефинишу унутрашње организационе јединице (станице Судске полиције и групе Судске полиције), које се формирају у окружним центрима Судске полиције у зависности од броја запослених у тим центрима. Истим чланом регулишу се сједишта окружних центара Судске полиције и сједишта станица и група Судске полиције.

Чланом 7. мијења се члан 10. важећег законског рјешења којим је сада предвиђено да предсједник Врховног суда, на приједлог директора Судске полиције, приликом доношења правилника о унутрашњој организацији и систематизацији радних мјеста у Судској полицији, прибавља сагласност од министра правде.

Чланом 8. допуњава се члан 11. на начин да се додаје нови став који гласи:: „послове информационо-комуникационе технологије до успостављања одговарајуће службе Судске полиције врши Одсјек за информационо-комуникационе технологије (ИКТ) и техничке послове Врховног суда, који је у овим пословима одговоран предсједнику Врховног суда и директору Судске полиције“.

Чланом 9. мијења се члан 13. у тачки г), на начин да се ријечи: „извршење кривичних санкција“ замјењују ријечима „извршење кривичних и прекршајних санкција“.

Чланом 10. допуњава се члан 15. став 1. на начин да се испред ријечи „тужилаштвима“ додаје ријеч „јавним“.

Чланом 11. допуњен је члан 38. ст. 3. и 4. важећег закона на начин да се додају ријечи или директору Судске полиције.

Чланом 12. мијења се члан 39. важећег закона који сада прописује да приликом запошљавања у својству полицијског службеника Судске полиције лице, поред општих услова прописаних чланом 36. мора испуњавати и сљедеће услове: да има између 18 и 30 година за чин судски полицајац до чина виши наредник Судске полиције, а за чин млађи инспектор Судске полиције до 35 година и да има најмање IV степен стручне спреме за чин судски полицајац до виши наредник Судске полиције, а најмање високу стручну спрему, односно завршен први циклус студија са остварених 180 ECTS бодова за чин млађи инспектор Судске полиције до чина виши инспектор Судске полиције и најмање високу стручну спрему, односно завршен први циклус студија са остварених 240 ECTS бодова за чин самостални инспектор Судске полиције до чина главни инспектор Судске полиције.

Чланом 13. бришу се ст. 7. и 8.

Чланом 14. у члану 43. додаје се нови члан 43а. који прописује да лице приликом пријема кандидата за приправника у Судској полицији поред услова прописаних чланом 40. став 1. мора испуњавати и посебне услове који су прописани предметним чланом. Истим чланом прописује се поступак пријема кандидата за приправнике у Судској полицији, као и дужности и обавезе комисије за пријем кандидата за приправнике у Судској полицији коју именује предсједник Врховног суда или директор Судске полиције, уколико га за то овласти предсједник Врховног суда. Исто тако, овај члан прописује да предсједник Врховног суда или директор Судске полиције, по овлашћењу предсједника Врховног суда, доноси одлуку о избору кандидата за приправника у Судској полицији са којима се потписује уговор из члана 43. став 6. постојећег законског рјешења, као и да се за вријеме приправничког стажа приправник у Судској полицији оспособљава за обављање послова и задатака Судске полиције кроз обуку и практичан рад у основним организационим јединицама Судске полиције. Истим чланом предвиђа се доношење Правилника о начину обављања приправничког стажа у Судској полицији Републике Српске, који доноси предсједник Врховног суда, а који прецизно уређује начин обављања приправничког стажа, права, обавезе и одговорности приправника и друга питања у вези са обављањем приправничког стажа у Судској полицији.

Чланом 15. мијења се члан 53. став 2. који регулише напредовање полицијских службеника и намјештеника Судске полиције, гдје су прописани услови за напредовање као што су постојање слободног радног мјеста, оцјена рада и испуњеност услова предвиђених Правилником о унутрашњој организацији и систематизацији радних мјеста у Судској полицији, гдје је детаљно разрађен основ за напредовање полицијских службеника и намјештеника Судске полиције.

Чланом 16. мијења се члан 65. којим се регулише дисциплинска одговорност на начин да се дисциплински поступак због лакше повреде радне дужности покреће наредбом за спровођење унутрашњег поступка коју доноси предсједник Врховног суда или директор Судске полиције, а на основу иницијативе за покретање дисциплинског поступка коју може поднијети сваки полицијски службеник или намјештеник по сазнању за учињену повреду радне дужности. Исти члан регулише да се дисциплински поступак због теже повреде радне дужности покреће захтјевом за покретање дисциплинског поступка, који подноси предсједник Врховног суда или директор Судске полиције, а на основу иницијативе за покретање дисциплинског поступка. Исто тако, овај члан прописује у којим случајевима предсједник Врховног суда или директор Судске полиције закључком може одбацити иницијативу за покретање дисциплинског поступка.

Чланом 17. допуњава се члан 72. став 1. на начин да се уводи чин главног генералног инспектора судске полиције.

Чланом 18. допуњава се члан 74. став 2. који предвиђа доношење Правилника о начину обављања приправничког стажа у Судској полицији.

Члан 19. прописује ступање на снагу овог закона.

**VI РАЗЛИКЕ ПРИЈЕДЛОГА У ОДНОСУ НА НАЦРT ЗАКОНА**

Народна скупштина Републике Српске је на 11. редовној сједници, одржаној 29. октобра 2024. године разматрала Нацрт закона о измјенама и допуна Закона о судској полицији Републике Српске, који је и усвојила. Приликом разматрања о тексту предложеног Закона, није било примједаба нити сугестија у циљу измјене текста Нацрта закона.

Судска полиција Републике Српске, 30. јануара 2025. године, упутила је иницијативу обрађивачу Закона, ради корекције члана 39. важећег Закона о Судској полицији Републике Српске, односно члана 12. Нацрта закона, како би се стекли законски услови напредовања лицима која имају завршен циклус студија са остварених 180 ECTS бодова до чина самостални инспектор Судске полиције, те је предложено да се предметни члан мијења на начин:

„Приликом запошљавања у својству полицијског службеника Судске полиције лице поред општих услова прописаних чланом 36. овог закона мора испуњавати и сљедеће услове:

а) да има између 18 и 30 година за чин судски полицајац до чина виши наредник Судске полиције, а за чин млађи инспектор Судске полиције до 35 година и

б) да има најмање IV степен стручне спреме за чин судски полицајац до виши наредник Судске полиције, а најмање високу стручну спрему, односно завршен први циклус студија са остварених 180 ECTS бодова за чин млађи инспектор Судске полиције до чина виши инспектор Судске полиције и најмање високу стручну спрему, односно завршен први циклус студија са остварених 240 ECTS бодова за чин самостални инспектор Судске полиције до чина главни инспектор Судске полиције.“

Остале разлике Приједлога у односу на Нацрт су номотехничке природе и допринијеле су јединственој терминолошкој досљедности закона.

**VII ПРОЦЈЕНА УТИЦАЈА ЗАКОНА, ДРУГИХ ПРОПИСА И ОПШТИХ АКАТА НА УВОЂЕЊУ НОВИХ, ИЗМЈЕНУ ИЛИ УКИДАЊЕ ПОСТОЈЕЋИХ ФОРМАЛНОСТИ КОЈЕ ОПТЕРЕЋУЈУ ПРИВРЕДНО ПОСЛОВАЊЕ**

Увидом у Приједлог закона о измјенама и допунама Закона о Судској полицији Републике Српске и Образац 1. процјене утицаја закона, Министарство привреде и предузетништва у Мишљењу број: 18.06-020-3434/24 од 26. децембра 2024. године констатује да је обрађивач спровео сљедеће методолошке кораке процјене утицаја прописа:

Приједлог је планиран Програмом рада Владе Републике Српске и Програмом рада Народне скупштине Републике Српске за 2024. годину.

У вези с проблемом који се жели ријешити, обрађивач је навео да су у примјени Закона о Судској полицији Републике Српске уочени недостаци у функционисању Судске полиције, који се односе на организацију Судске полиције, услове за пријем у радни однос у Судску полицију, стручно оспособљавање и усавршавање, покретање поступка дисциплинске и материјалне одговорности, те неопходност прецизирања појединих одредаба важећег закона и техничког побољшања нормативног текста.

Циљ који се жели постићи доношењем закона је унапређење система Судске полиције Републике Српске.

Код утврђивања опција за постизање циљева и њихове анализе, утврђено је да се циљ може постићи једино регулаторном мјером.

У вези с утицајем на јавне буџете, обрађивач је навео да Приједлог не утиче на јавне буџете.

У вези с утицајем на пословање, обрађивач је навео да Приједлог не утиче на пословање. Приједлогом нису прописане формалности за грађане и пословни сектор у Републици Српској.

У вези са социјалним утицајем, обрађивач је навео да ће измјене у организационој структури Судске полиције допринијети ефикасности у њеном раду. Осим тога, Приједлогом се прецизирају услови за запошљавање полицијског службеника Судске полиције у погледу старости и стручне спреме, чиме би се могло позитивно утицати на тржиште рада, флуктуацију и расположивост радне снаге.

У вези с утицајем на животну средину, обрађивач је навео да Приједлог не утиче на животну средину.

У погледу осталих методолошких корака процјене утицаја прописа, обрађивач је навео да су обављене консултације с представницима Судске полиције, те да је Приједлог објављен на интернет страници Министарства правде.

Када је у питању спровођење прописа, обрађивач је навео да су за примјену закона одговорни Министарство правде, судови у Републици Српској и органи Судске полиције.

Министарство привреде и предузетништва утврдило је да је обрађивач, приликом спровођења процјене утицаја прописа, поступио у складу с Одлуком о процјени утицаја прописа.

**VIII УЧЕШЋЕ ЈАВНОСТИ И КОНСУЛТАЦИЈЕ У ИЗРАДИ ЗАКОНА**

У складу са Смјерницама за консултације у изради прописа и других општих аката („Службени гласник Републике Српске“, број 86/22), Министарство правде је приликом израде текста Закона о измјенама и допунама Закона о судској полицији Републике Српске објавило приједлог текста на својој интернет страници у трајању од 15 дана да би се учинио доступан широј јавности ради давања евентуалних примједаба и коментара.

На текст Закона није било примједаба нити сугестија заинтересоване јавности.

**IX ФИНАНСИЈСКА СРЕДСТВА И ЕКОНОМСКА ОПРАВДАНОСТ ДОНОШЕЊА ЗАКОНА**

За спровођење овог закона у текућој години нису потребна додатна средства из буџета Републике Српске.

**ПРИЛОГ**

**ЗАКОН О СУДСКОЈ ПОЛИЦИЈИ РЕПУБЛИКЕ СРПСКЕ**

(Текст предложених измјена и допуна уграђен у текст Закона)

Члан 1.

Овим законом уређује се надлежност, организација, дјелокруг рада и овлаштења Судске полиције Републике Српске (у даљем тексту: Судска полиција), дужности и права, посебне дужности и права из радног односа, дисциплинска и материјална одговорност, чинови, оцјена рада и унапређење **полицијских службеника** Судске полиције и друга питања од значаја за организацију и рад Судске полиције.

Члан 2.

Судска полиција у оквиру своје надлежности врши послове на основу Закона о кривичном поступку Републике Српске, **Кривичног законика Републике Српске, Закона о извршењу кривичних и прекршајних санкција Републике Српске**, Закона о судовима Републике Српске и другим прописима донесеним на основу закона, те правилима која доноси предсједник Врховног суда Републике Српске (у даљем тексту: предсједник Врховног суда) у складу са законом.

Члан 3.

1. Послове Судске полиције обављају **полицијски** службеници Судске полиције и намјештеник.
2. Састав запослених у Судској полицији треба оквирно да одражава национални састав у складу са Уставом Републике Српске.

Члан 4.

Ако овим законом није другачије прописано, на запослене у Судској полицији примјењују се Закон о раду, Закон о здравственој заштити, Закон о пензијском и инвалидском осигурању, Закон о републичкој управи, Закон о државним службеницима, Закон о **полицији и унутрашњим пословима**, те други закони и прописи.

Члан 7.

**Судска полиција послове и задатке утврђене овим законом врши у оквиру основних организационих јединица:**

**а) Управе Судске полиције и**

**б) окружних центара Судске полиције.**

Члан 8.

**(1) Сједиште Управе Судске полиције је у Бањој Луци.**

**(2) Директор Судске полиције руководи Судском полицијом и за свој рад одговара предсједнику Врховног суда.**

**(3) Замјеник директора Судске полиције помаже директору Судске полиције у обављању послова руковођења и за свој рад одговара директору Судске полиције, те замјењује директора Судске полиције у случају његове одсутности или спријечености за рад, када је за свој рад одговоран предсједнику Врховног суда.**

**(4) У Управи Судске полиције формирају се унутрашње организационе јединице:**

**а) Одјељење за оперативне послове и координацију,**

**б) Одјељење за професионалне стандарде и унутрашњу контролу,**

**в) Одјељење за правне, рачуноводствене и опште послове и**

**г) Интервентна јединица Судске полиције.**

Члан 9.

**(1) Окружни центар Судске полиције је основна организациона јединица Судске полиције која се оснива за територију једног окружног суда.**

**(2) У оквиру окружних центара Судске полиције оснивају се унутрашње организационе јединице и то станице Судске полиције и групе Судске полиције, у зависности од броја запослених.**

**(4) Станице Судске полиције имају пет или више запослених, а групе Судске полиције имају до пет запослених радника.**

**(5) Радом окружног центра Судске полиције руководи начелник и замјеник начелника окружног центра Судске полиције, а у раду им помаже помоћник начелника окружног центра Судске полиције и за свој рад одговорни су директору Судске полиције.**

**(4) Радом станице Судске полиције руководи командир станице Судске полиције, а радом групе Судске полиције руководи вођа групе Судске полиције и за свој рад одговорни су начелнику окружног центра Судске полиције.**

**(5) Окружни центри Судске полиције налазе се у сједиштима окружних судова, а станице и групе Судске полиције у сједиштима окружних и основних судова.**

**(6) Просторије за смјештај, њихово одржавање и техничке услове за рад (видео-надзорна опрема, опрема за контрадиверзиону заштиту и др.) основних и унутрашњих организационих јединица Судске полиције обезбјеђују правосудне институције у којима сe налазе јединице Судске полиције.**

Члан 10.

Организација Судске полиције уређује се правилником о унутрашњој организацији и систематизацији радних мјеста у Судској полицији који доноси предсједник Врховног суда, на приједлог директора Судске полиције, уз прибављену сагласност министра правде.

Члан 11.

**(1)** Административно-правне послове за Судску полицију врши Управа Судске полиције, а финансијске послове до успоставаљања одговарајуће службе Судске полиције врши Одсјек за рачуноводство и материјално-финансијске послове Врховног суда, који је у овим пословима одговоран предсједнику Врховног суда и директору Судске полиције.

**(2) Послове информационо-комуникационе технологије до успостављања одговарајуће службе Судске полиције врши Одсјек за информационо-комуникационе технологије (ИКТ) и техничке послове Врховног суда, који је у тим пословима одговоран предсједнику Врховног суда и директору Судске полиције.**

Члан 13.

Судска полиција у оквиру својих надлежности обавља послове и задатке за Врховни суд, окружне и основне судове и на основу судских наредби предузима сљедеће мјере и радње:

а) осигурање информација,

б) принудно довођење свједока и вјештака,

в) принудно довођење и спровођење осумњичених, оптужених и осуђених лица,

г) спровођење осуђених лица у установу за извршење кривичних **и прекршајних санкција**,

д) спровођење извршења судских одлука,

ђ) обезбјеђује судске и тужилачке зграде,

е) обезбјеђује судије и друге раднике суда и

ж) одржава ред у судници и другим судским

Члан 15.

(1) Предсједник Врховног суда, на захтјев главног републичког тужиоца, може склопити посебан споразум о пружању помоћи **јавним** тужилаштвима у Републици Српској у складу са одредбама овог закона и Закона о кривичном поступку.

(2) Предсједник Врховног суда Републике Српске може склопити споразум са предсједником Врховног суда Федерације Босне и Херцеговине о сарадњи и пружању помоћи између Судске полиције Републике Српске и Судске полиције Федерације Босне и Херцеговине.

IV ПРАВА И ДУЖНОСТИ **ПОЛИЦИЈСКИХ** СЛУЖБЕНИКА СУДСКЕ ПОЛИЦИЈЕ И НАМЈЕШТЕНИКА

Члан 17.

(1) **Полицијски** службеници Судске полиције су наоружани, једнообразно одјевени и униформисани.

(2) **Полицијски** службеници Судске полиције имају право на униформу, опрему за обављање послова и наоружање.

(3) Због специфичности природе одређених задатака и у складу са прихваћеним полицијским стандардима, одређени послови из надлежности Судске полиције могу се извршавати у цивилној одјећи или посебној службеној униформи са опремом.

(4) Правилник о изгледу униформе Судске полиције и начину обављања послова из става 3. овог члана доноси предсједник Врховног суда на приједлог директора Судске полиције.

Члан 18.

(1) **Полицијски** службеници Судске полиције имају службену легитимацију и полицијску значку која им служи за доказивање својства овлаштеног службеног лица Судске полиције.

(2) Службену легитимацију издаје предсједник Врховног суда.

(3) Правилник о изгледу значке и службене легитимације доноси предсједник Врховног суда на приједлог директора Судске полиције, обавезно водећи рачуна о равноправности службених језика и писама у Републици Српској.

Члан 19.

(1) **Полицијски** службеници Судске полиције у обављању послова у оквиру својих надлежности и овлаштења могу употријебити средства принуде само онда кад је то неопходно за заштиту људских живота, одбијање напада, савладавање отпора, заштиту имовине и спречавање бијега, и то:

а) физичку снагу,  
б) службену палицу,  
в) средства за везивање,  
г) хемијска средства,  
д) ватрено оружје и

ђ) специјалне врсте оружја (електромагнетно-електроничко несмртоносно и

кинетичко несмртоносно оружје).

(2) Прије употребе средстава принуде **полицијски** службеник Судске полиције издаје упозорење, осим ако би то могло угрозити безбједност службеника Судске полиције или другог лица или би то било очито непримјерено или бесмислено у датим околностима.

Члан 20.

Физичка снага, службена палица и хемијска средства не користе се према дјеци, старијим лицима, онеспособљеним лицима, укључујући лица која су видно болесна, као ни према женама које су очито трудне, осим ако та лица директно угрожавају живот **полицијског** службеника Судске полиције или лица која се обезбјеђују.

Члан 21.

1. **Полицијски** службеник Судске полиције може употријебити ватрено оружје ако су већ употријебљена средства принуде била неефикасна или ако се употребом других средстава принуде не би постигао законит циљ.

(2) **Полицијски** службеник Судске полиције може употријебити ватрено оружје, ако другачије не може:

а) заштитити животе које је дужан штитити,

б) одбити непосредни напад којим се угрожава његов живот или живот судија и других радника суда, као и других лица које је дужан штитити и

в) спријечити бјекство осумњиченог, оптуженог или осуђеног којег обезбјеђује, доводи или спроводи, ако нарочите околности оправдавају бојазан да ће то лице употребом ватреног оружја, оруђа или другог погодног средства угрозити нечији живот.

(3) **Полицијски** службеник Судске полиције оставиће довољно времена да се поступи по његовом упозорењу, осим ако би тиме настао ризик за њега самог или ризик наношења озбиљних или смртоносних повреда другим лицима, а околности налажу потребу за тренутном акцијом.

(4) **Полицијски** службеник Судске полиције може испалити метака упозорења ако би се тиме постигао ефекат одвраћања или одбијања директног напада на **полицијског** службеника Судске полиције и друго лице у циљу заштите живота.

Члан 23.

**Полицијском** службенику Судске полиције није дозвољено да употребљава ватрено оружје према возилу у покрету, осим ако се то возило користи као средство за напад према **полицијском** службенику Судске полиције или другим лицима или ако се из возила употребљава или намјерава употријебити ватрено оружје према **полицијским** службеницима Судске полиције или другим лицима.

Члан 24.

(1) **Полицијски** службеник Судске полиције који обавља послове у саставу групе употребљава ватрено оружје само по наређењу руководиоца групе, изузев у случајевима прописаним у члану 21. став 2. овог закона.

(2) Наређење за употребу оружја из става 1. овог члана може се издати само у случају и под условима предвиђеним овим законом.

Члан 25.

(1) **Полицијски** службеник Судске полиције који је у току вршења дужности употријебио средства принуде мора поднијети писани извјештај о употреби средстава принуде прије краја смјене у току које је дошло до употребе средстава принуде, а примјерак извјештаја, путем начелника окружног центра Судске полиције послати у управу Судске полиције у Врховном суду, у року од 24 сата од завршетка смјене.

(2) Ако **полицијски** службеник Судске полиције није у могућности поднијети извјештај о употреби средстава принуде, извјештај подноси његов претпостављени старјешина.

(3) У року од 48 сати од пријема извјештаја начелник окружног центра Судске полиције своје мишљење о оправданости употребе средстава принуде доставља директору Судске полиције.

(4) О законитости и правилности употребе средстава принуде од стране **полицијског** службеника Судске полиције одлучује директор Судске полиције у року од три дана од дана пријема извјештаја и о томе одмах обавјештава предсједника Врховног суда у циљу евентуалног предузимања потребних мјера у складу са Законом.

(5) О употреби средстава за везивање лица која су претходно лишена слободе од стране неког другог полицијског органа, а која се том приликом спроводе или доводе по налогу суда не подноси се извјештај о употреби средстава принуде, него се та радња као мјера обезбјеђења лица наводи у редовном извјештају из налога за службу.

(6) О употреби ватреног и специјалног оружја, поред подношења извјештаја, **полицијског** службеник Судске полиције дужан је одмах обавијестити непосредног руководиоца, а непосредни руководилац директора Судске полиције и предсједника Врховног суда.

(7) Правилник о употреби ватреног оружја и осталих средстава принуде од стране службеника Судске полиције доноси предсједник Врховног суда, на приједлог директора Судске полиције.

Члан 26.

(1) При непосредном лишењу слободе осумњиченог или оптуженог који се принудно доводи или осуђеног који се спроводи у установу за извршење **кривичних** **и прекршајних** санкција, **полицијски** службеник Судске полиције може ући без посебне дозволе у туђи стан и друге просторије и по потреби прегледати просторије и без присуства свједока да би се пронашло тражено лице, ако има сазнања да се то лице склонило у тај стан или просторију.

(2) У случају из става 1. овог члана не саставља се записник, него се власнику стана или просторије односно кориснику одмах издаје потврда у којој се назначава разлог и вријеме улажења у те просторије.

Члан 27.

**Полицијски** службеници Судске полиције обавезни су послове из своје надлежности и овлаштења обављати и у случају када извршење тих послова доводи у опасност њихов живот.

Члан 28.

(1) Лице које на захтјев **полицијског** службеника Судске полиције пружа помоћ или самоиницијативно судјелује у савлађивању лица која пружају отпор или хватању лица која су побјегла и том приликом буду озлијеђена, разболе се или трајније буду спријечени за рад, имају права у складу са одредбама Закона о пензијско-инвалидском осигурању које регулишу обавезно осигурање лица док се налазе у одређеним околностима.

(2) Ако лице из става 1. овог члана приликом пружања помоћи **полицијским** службеницима Судске полиције изгуби живот, Судска полиција сноси трошкове сахране тог лица.

(3) У случају из става 2. овог члана породици или лицу коју је издржавало погинуло лице припада једнократна новчана помоћ, која не може бити мања од укупне плате коју је погинуло лице остварило за посљедњих шест мјесеци, а ако погинуло лице није било у радном односу, висину новчане помоћи одређује предсједник Врховног суда.

(4) Лице из ст. 1. и 3. овог члана има право на накнаду штете у складу са Законом о облигационим односима.

Члан 29.

(1) **Полицијски** службеник Судске полиције дужан је чувати све повјерљиве податке и материјале до којих дође, осим када вршење послова и задатака или законске одредбе захтијевају другачије.

(2) Правила о руковању подацима који су одређени као тајни, а које користи Судска полиција доноси предсједник Врховног суда, на приједлог директора Судске полиције.

(3) Правилима из става 2. овог члана одређује се поступак за одређивање тајности, степена тајности и приступ тајним подацима.

(4) Предсједник Врховног суда може, из оправданих разлога или на захтјев овлаштеног органа, ослободити садашњег или бившег **полицијског** службеника Судске полиције обавезе чувања службене тајне.

(5) **Полицијски** службеник Судске полиције дужан је чувати податке из става 1. овог члана и након престанка радног односа.

1. Посебне дужности **полицијског** службеника Судске полиције и намјештеника

Члан 30.

(1) **Полицијски** службеник Судске полиције при обављању својих дужности руководи се јавним интересом у складу са важећим законским прописима.

(2) **Полицијски** службеник Судске полиције је непристрасан и мора избјегавати активности или понашања која су неспојива са дужностима прописаним овим законом.

(3) **Полицијски** службеник Судске полиције увијек се суздржава од јавног испољавања политичких увјерења.

(4) **Полицијски** службеник Судске полиције у вези са својим надлежностима и овлаштењима не може тражити и није дозвољено да прихвата за себе или своје сроднике било какву накнаду, корист, услугу или било какву добит.

(5) **Полицијски** службеник Судске полиције у току и ван службе дужан је дјеловати на начин који одговара интересу и угледу Судске полиције.

(6) **Полицијски** службеник Судске полиције придржава се и свих других дужности прописаних овим законом и подзаконским актима.

Члан 31.

(1) **Полицијски** службеник Судске полиције не може обављати послове и задатке, вршити функцију или обављати дјелатност које су неспојиве са службеним дужностима, а посебно:

а) не може бити носилац било какве јавне функције,

б) не може обављати никакву додатну активност уз накнаду, а која је у вези са обављањем службених задатака или обавеза,  
в) не може бити члан политичке странке нити слиједити упуте политичких странака, нити у униформи присуствовати скуповима политичких странака или другим политичким скуповима, осим уколико је на дужности и

г) не може давати јавне изјаве нити на други начин коментарисати рад Судске полиције без одобрења предсједника Врховног суда или директора Судске полиције.

(2) **Полицијском** службенику Судске полиције престаје радни однос када као кандидат за изборну јавну дужност буде именован на положај унутар било којег органа власти у Републици Српској или у Босни и Херцеговини.

Члан 32.

**Полицијски** службеник Судске полиције има право:

а) на стални радни однос до тренутка док се не стекну услови за пензионисање, ако није друкчије прописано овим законом,

б) на годишњи одмор, у складу са Законом о раду и овим законом,

в) на награду за посебно обављене послове прописане овим законом, општим колективним уговором и општим прописима о раду,

г) на плату и накнаде, у складу са законом и другим одговарајућим прописима,

д) на напредовање у служби и професионални развој кроз обуку и на други начин,

ђ) оснивати и учлањивати се у синдикат или професионално удружење, у складу са законом,

е) на поштено и правично поступање, без обзира на: пол, расу, национално или друштвено поријекло, вјероисповијест, ентитетско држављанство, мјесто становања, политичко или друго увјерење, рођење, доб, имовински, брачни или други статус, и

ж) да надређени и подређени поступају с њим уз поштовање људског достојанства.

Члан 33.

(1) **Полицијски** службеник Судске полиције не може бити отпуштен са посла због привремене неспособности за рад, усљед болести или повреде на раду.

(2) Повреда која настане на путу према послу или са посла, сматра се повредом на раду.

(3) На остваривање права **полицијског** службеника Судске полиције из члана 32. овог закона неће утицати привремена неспособност за рад усљед болести или повреде на раду.

Члан 34.

(1) Ако се против **полицијских** службеника Судске полиције покрене кривични, прекршајни или парнични поступак због употребе силе или других радњи током извршења задатака, Судска полиција **полицијском** службенику осигурава правну помоћ, осим ако је **полицијски** службеник дјеловао изван оквира својих овлаштења или их је злоупотријебио.

(2) Правна помоћ се осигурава **полицијском** службенику Судске полиције као оштећеном у поступку за накнаду штете, или његовој породици, уколико је штета нанесена у извршењу или у вези са извршењем задатака Судске полиције.

(3) Под условима из ст. 1. и 2. овога члана Судска полиција осигурава правну помоћ и након престанка радног односа, осим у случају да **полицијски** службеник Судске полиције има право на помоћ по неком другом основу.

(4) Судска полиција правну помоћ осигурава и грађанину који је помогао **полицијском** службенику Судске полиције, ако је против грађанина покренут кривични поступак због дјеловања које је у вези са пруженом помоћи.

Члан 37.

(1) Лице које се прима у радни однос као **полицијски** службеник у Судској полицији, поред општих услова прописаних овим законом, посебних услова из члана 36. став 2. овог закона, треба да испуњава и посебне здравствене и психофизичке услове према нормама предвиђеним за полицијске службенике Министарства унутрашњих послова.

(2) Здравствену и психофизичку способност лица из став 1. овог члана оцјењује одговарајућа здравствена установа коју одреди предсједник Врховног суда.

Члан 38.

(1) О пријему у радни однос **полицијског** службеника Судске полиције и намјештеника одлучује предсједник Врховног суда или директор Судске полиције, ако га за то овласти предсједник Врховног суда, а на приједлог комисије за пријем у радни однос.

(2) Комисију из става 1. овог члана именује предсједник Врховног суда.

(3) Комисија из става 1. овог члана обавља разговор са кандидатима, рангира их на основу способности и стручности, те сачињава ранг-листу кандидата, коју доставља предсједнику Врховног суда **или директору Судске полиције**.

(4) Рјешење о пријему у радни однос доноси предсједник Врховног суда или **директор Судске полиције, на основу овлашћења из става 1. овог члана**.

Члан 39.

**Приликом запошљавања у својству полицијског службеника Судске полиције лице, поред општих услова прописаних чланом 36. овог закона мора испуњавати и сљедеће услове:**

**а) да има између 18 и 30 година за чин судски полицајац до чина виши наредник Судске полиције, а за чин млађи инспектор Судске полиције до 35 година и**

**б) да има најмање IV степен стручне спреме за чин судски полицајац до виши наредник Судске полиције, а најмање високу стручну спрему, односно завршен први циклус студија са остварених 180 ECTS бодова за чин млађи инспектор Судске полиције до чина виши инспектор Судске полиције и најмање високу стручну спрему, односно завршен први циклус студија са остварених 240 ECTS бодова за чин самостални инспектор Судске полиције до чина главни инспектор Судске полиције.**

Члан 40.

(1) За приправника у Судској полицији може се примити лице које испуњава опште услове прописане у члану 36. став 1. и посебне здравствене и психофизичке услове из члана 37. овог закона, а које није старије од 25 година.

(2) Приправнички стаж за лица са средњом стручном спремом траје шест мјесеци, а за лица са високом стручном спремом 12 мјесеци.

(3) Стручни испит за приправника Судске полиције полаже се у складу са Правилником о програму и начину полагања стручног испита за **полицијске** службенике Судске полиције, који доноси предсједник Врховног суда.

(4) Стручни испит приправник Судске полиције полаже пред комисијом коју именује предсједник Врховног суда.

(5) Приправник за вријеме приправничког рада не може носити ватрено оружје.

Члан 41.

(1) Приправнику који након завршеног приправничког стажа не положи стручни испит за **полицијског** службеника Судске полиције престаје радни однос у Судској полицији.

(2) Приправник који положи стручни испит за **полицијског** службеника Судске полиције прима се у радни однос на неодређено вријеме Судској полицији.

Члан 43.

(1) Основну обуку кандидата за приправнике Судске полиције врши надлежна установа за полицијско образовање у Републици Српској.

(2) Основна обука кандидата за приправнике Судске полиције врши се кроз два нивоа:

а) први ниво обуке за приправнике са средњом стручном спремом и

б) други ниво обуке за приправнике са високом стручном спремом.

(3) Пријем кандидата за полазнике основне обуке за приправнике Судске полиције врши се на основу јавног конкурса који расписује предсједник Врховног суда.

(4) Услове за пријем, поступак селекције и начин избора кандидата прописује предсједник Врховног суда посебним правилником.

(5) Планове и програме основне обуке првог и другог нивоа доноси предсједник Врховног суда.

(6) Кандидати који буду изабрани за похађање основне обуке за приправнике Судске полиције потписују уговор о међусобним правима и обавезама са Судском полицијом, а након успјешно завршене основне обуке заснивају радни однос у својству приправника, на одређено вријеме, у одређеном степену стручне спреме.

**Члан 43а.**

**(1) Приликом пријема кандидата за приправника у Судској полицији лице, поред општих услова за приправника прописаних чланом 40. став 1. овог закона мора испуњавати и сљедеће услове:**

**а) да има најмање средњу стручну спрему за приправнички стаж са средњом стручном спремом, односно најмање високу стручну спрему за приправнички стаж са високом стручном спремом и**

**б) положен возачки испит, односно да је стекло право управљања возилом Б категорије.**

**(2) Поступак пријема кандидата за приправника у Судској полицији спроводи комисија за пријем кандидата за приправника, коју именује предсједник Врховног суда или директор Судске полиције, уколико га за то овласти предсједник Врховног суда.**

**(3) Комисију за пријем кандидата за приправника чине три полицијска службеника Судске полиције са чином самостални инспектор Судске полиције и више.**

**(4) Комисији за пријем кандидата за приправника предсједава полицијски службеник са највишим чином, а одлуке се доносе већином гласова свих чланова.**

**(5) Комисија за пријем кандидата за приправника обавља разговор/интервју са кандидатима, врши провјере физичке способности кандидата, рангира кандидате и сачињену ранг-листу доставља предсједнику Врховног суда или директору Судске полиције, у складу са Правилником из члана 43. овог закона.**

**(6) Предсједник Врховног суда или директор Судске полиције, по овлаштењу предсједника Врховног суда, доноси одлуку о избору кандидата, са којима ће бити потписан уговор из члана 43. став 6. овог закона.**

**(7) За вријеме приправничког стажа приправник у Судској полицији оспособљава се за обављање послова и задатака Судске полиције кроз обуку и практичан рад у основним организационим јединицама Судске полиције.**

**(8) Начин обављања приправничког стажа, права, обавезе и одговорности приправника у вези са обављањем приправничког стажа у Судској полицији прописују се Правилником о начину обављања приправничког стажа у Судској полицији Републике Српске, који доноси предсједник Врховног суда.**

Члан 44.

(1) Стручно усавршавање **полицијских** службеника Судске полиције и намјештеника врши се кроз:

а) стручно усавршавање на радном мјесту, у организационим јединицама Судске полиције, које спроводи Управа Судске полиције и друге организационе јединице Судске полиције на основу плана стручног усавршавања који доноси Управа Судске полиције и

б) специјалистичку обуку, која се спроводи кроз курсеве, семинаре, савјетовања и друге видове обуке, у земљи или иностранству.

(2) **Полицијски** службеници Судске полиције и намјештеници дужни су да се стално стручно усавршавају и учествују у свим видовима обуке за које буду одређени.

(3) Трошкове обуке сноси Судска полиција, односно организатор обуке, уколико се обука изводи у склопу пословно-техничке или међународне сарадње са другим домаћим или међународним организацијама.

Члан 46.

(1) **Полицијски** службеници Судске полиције у правима из радног односа, здравственог, пензијског и инвалидског осигурања, као и другим правима по основу рада изједначавају се са правима која имају полицијски службеници Министарства унутрашњих послова.

(2) У погледу остваривања права **полицијских** службеника Судске полиције из става 1. овог члана предсједник Врховног суда има сва овлашћења која има министар унутрашњих послова према полицијским службеницима Министарства унутрашњих послова.

(3) Средства за плате запослених у Судској полицији обезбјеђују се у складу са Законом о платама запослених у институцијама правосуђа Републике Српске.

Члан 47.

(1) Просјечно радно вријеме **полицијских** службеника Судске полиције је 40 сати седмично, што укључује одмор у току радног дана прописан важећим законима.

(2) Радно вријеме је осам сати дневно.

(3) Руководилац у Судској полицији може одредити друкчије радно вријеме у сљедећим случајевима:

а) када је потребно одржати континуитет рада и  
 б) када се одређени задаци морају извршити у одређеним роковима или у планираном периоду.

Члан 48.

(1) Посебним условима се сматрају:

а) рад по ванредном распореду,  
 б) рад у двократној смјени,  
 в) рад у смјенама,  
 г) рад суботом, недјељом, празницима и осталим слободним данима,  
 д) рад ноћу и  
 ђ) рад на појединим локацијама.

(2) **Полицијски** службеник Судске полиције обавезан је радити у посебним условима у случају када су такви услови неопходно потребни за извршење задатака Судске полиције.

(3) Други начини рада у посебним условима могу бити одређени ако то захтијева безбједносна ситуација или ако је то једини начин за обављање одређених задатака који не могу бити одгођени или се морају завршити у одређеном року.

(4) Директор Судске полиције утврђује разлоге због којих се други начин рада у посебним условима из става 3. овог члана може одредити, а може овластити и друге припаднике Судске полиције који раде на руководним радним мјестима да то утврде.

(5) За послове из ст. 1. и 3. овога члана **полицијски** службеници Судске полиције имају право на новчану накнаду или слободне дане, у складу са Законом о платама запослених у институцијама правосуђа Републике Српске.

Члан 49.

(1) Ако интереси вршења послова Судске полиције захтијевају **полицијски** службеници Судске полиције и намјештеници су обавезни посао обављати и дуже од пуног радног времена.

(2) Прековремени рад из става 1. овог члана може трајати до четири часа дневно и не више од 20 часова седмично, односно 150 часова у току једне календарске године, о чему се доноси посебно рјешење.

Члан 50.

(1) **Полицијском** службенику Судске полиције и намјештеници имају право на годишњи одмор у трајању од најмање 20 радних дана, који се увећала по основу радног стажа и другим осовима у складу са колективним уговором.

(2) **Полицијском** службенику Судске полиције може се одгодити, односно прекинути годишњи одмор када то захтијева потреба извршења неодложних и важних службених послова.

(3) Одлуку о одлагању, односно прекидању годишњег одмора доноси директор Судске полиције на приједлог начелника окружног центра Судске полиције.

(4) **Полицијски** службеници Судске полиције имају право на накнаду оправданих трошкова проузрокованих одгодом или прекидом годишњег одмора.

Члан 51.

Због посебних услова рада и природе послова, за сваких 12 мјесеци ефективног стажа, **полицијском** службенику Судске полиције рачуна се 16 мјесеци.

Члан 53.

(1) Упражњено руководно радно мјесто у Судској полицији може се попунити из реда запослених - напредовањем у служби.

**(2) Основ за попуњавање упражњеног руководног радног мјеста напредовањем у служби полицијских службеника Судске полиције и намјештеника је постојање слободног радног мјеста, оцјена рада и испуњеност услова предвиђених за то радно мјесто, који су прописани Правилником о унутрашњој организацији и систематизацији радних мјеста у Судској полицији.**

(3) Рјешење о попуњавању упражњеног руководног радног мјеста напредовањем у служби доноси предсједник Врховног суда на приједлог директора Судске полиције.

Члан 55.

Постављање и распоређивање **полицијских** службеника Судске полиције врши се на основу правилника о унутрашњој организацији и систематизацији радних мјеста у Судској полицији.

Члан 56.

(1) **Полицијски** службеник Судске полиције може бити премјештен на друго радно мјесто истог чина унутар Судске полиције, а такав премјештај може укључивати и премјештај на другу локацију изван тренутног радног мјеста.

(2) Интерни премјештај врши директор Судске полиције уз сагласност предсједника Врховног суда.

Члан 57.

(1) Ако интереси Судске полиције захтијевају **полицијски** службеник Судске полиције и намјештеник може бити привремено упућен на рад у други окружни центар Судске полиције, најдуже три мјесеца, а по свом пристанку најдуже шест мјесеци у једној календарској години.

(2) **Полицијском** службенику Судске полиције и намјештенику може се на његову молбу омогућити премјештај на рад у други окружни центар Судске полиције.

(3) Рјешење о привременом упућивању из става 1. овог члана, односно премјештање из става 2. овог члана доноси предсједник Врховног суда или директор Судске полиције по овлашћењу предсједника Врховног суда.

Члан 58.

(1) Предсједник Врховног суда или директор Судске полиције, ако га на то овласти предсједник Врховног суда, може распоредити **полицијског** службеника Судске полиције, уз његову сагласност, на радно мјесто за које је прописан нижи чин од онога који службеник има.

(2) Предсједник Врховног суда или директор Судске полиције, ако га за то овласти предсједник Врховног суда, може распоредити **полицијског** службеника на радно мјесто за које је прописан нижи чин од онога који **полицијски** службеник има без његове сагласности у сљедећим случајевима:

а) у случају да потребе Судске полиције налажу обављање хитних послова и задатака у ограниченом периоду или  
 б) када је пријеко потребно пружити помоћ **полицијском** службенику који обавља друге послове и задатке или привремено замијенити одсутнога службеника.

VI ДИСЦИПЛИНСКА И МАТЕРИЈАЛНА ОДГОВОРНОСТ **ПОЛИЦИЈСКИХ** СЛУЖБЕНИКА СУДСКЕ ПОЛИЦИЈЕ И НАМЈЕШТЕНИКА

Члан 59.

(1) **Полицијски** службеник Судске полиције је дисциплински одговоран за повреде радне дужности прописане овим законом.

(2) Кривична одговорност за кривично дјело не искључује дисциплинску одговорност **полицијског** службеника Судске полиције, уколико је чињење кривичног дјела уједно и повреда радне дужности.

(3) Ослобођење од кривичне одговорности не подразумијева истовремено и ослобођење од дисциплинске одговорности.

Члан 60.

(1) **Полицијски** службеник Судске полиције одговоран је за материјалну штету коју је на раду или у вези са радом, намјерно или из крајње непажње, проузроковао Судској полицији, правосуђу, правном или физичком лицу.

(2) Постојање материјалне штете, њену висину, околности под којима је наступила, ко је штету проузроковао и начин њене накнаде утврђује посебна комисија коју именује предсједник Врховног суда.

Члан 62.

Теже повреде радних дужности су:

а) самовољно напуштање радног мјеста и обезбјеђења одређених објеката, просторија, личности, повјереног задатка, организационе јединице или мјеста одређеног за приправност,  
 б) непредузимање или недовољно предузимање мјера и радњи у оквиру својих обавеза потребних за безбједност судија, тужилаца и других радника правосуђа, безбједност суда, лица, повјерених ствари, службених аката или имовине,  
 в) непредузимање или недовољно предузимање мјера или непружање помоћи у оквиру својих овлаштења другом **полицијском** службенику Судске полиције или другом овлаштеном лицу које тражи помоћ или другом државном органу, а та помоћ је неопходна за обављање њихових службених дужности,  
 г) прикривање чињеница у погледу времена, обима и начина извршења службених радњи или употребе средстава принуде од стране другог **полицијског** службеника Судске полиције, када је он извршењем те радње или употребом средстава принуде починио тежу повреду радне дужности,  
 д) свака радња или пропуштање радње која онемогућава, омета или отежава извршење службених послова или задатака,  
 ђ) понашање које штети угледу Судске полиције или правосуђу Републике Српске,  
 е) недостојно понашање за вријеме дужности или у вези са дужношћу у Судској полицији,  
 ж) проузроковање нарушавања јавног реда и мира, нарочито дрским понашањем, тучом на јавном мјесту или другом радњом којом се нарушава јавни ред и мир и углед Судске полиције, без обзира на вријеме и мјесто чињења,  
 з) избјегавање обавеза у вези са стручним оспособљавањем или усавршавањем,  
 и) избјегавање љекарских прегледа ради утврђивања психофизичке способности за рад,  
 ј) одбијање извршења службеног посла или несавјесно извршавање наређења руководиоца издатих у вршењу или поводом вршења службеног посла,  
 к) обављање дјелатности и послова који нису у складу са интересима Судске полиције,  
 л) испољавање политичких увјерења или учествовање у политичким активностима које нису у складу са службом, било за вријеме или изван дужности,  
 љ) несавјесно поступање са повјереним средствима рада (губљење или оштећење повјерених средстава),  
 м) одавање службене или друге тајне утврђене законом или другим општим актом,  
 н) прикривање чињеница о извршеној тежој повреди радних обавеза и дужности запослених и не предузимање мјера од стране непосредног руководиоца,  
 њ) учестало понављање лакших повреда радних обавеза и дужности (четири или више лакших повреда у календарској години),  
 о) неоправдано изостајање са посла више од једног дана у мјесецу или неоправдано изостајање са посла три дана узастопно или укупно пет дана у току календарске године,  
 п) неовлаштена употреба средстава за рад предвиђених за извршавање радних дужности,  
 р) онемогућавање грађана или правних лица у остваривању својих права на подношењу захтјева, жалби, приговора, представки или других законом предвиђених права, или пропуштање да се на такве права одговори у законски предвиђеном року,  
 с) спречавање, избјегавање и ометање или на други начин одгађање провођења унутрашњег или дисциплинског поступка,  
 т) лажно свједочење или прикривање чињеница у дисциплинском поступку,  
 ћ) пропуштање рокова одређених за покретање и вођење дисциплинског поступка, прекидање дисциплинског поступка усљед чега наступа застара, од стране надлежних дисциплинских органа,  
 у) долазак на посао у алкохолисаном стању, довођење у такво стање у току радног времена или кориштење наркотика или опијата за вријеме радног времена,  
 ф) одсуствовање са посла злоупотребом кориштења боловања,  
 х) употреба силе или ватреног оружја у супротности са овим законом,  
 ц) злоупотреба службеног положаја у вези са надлежностима и овлаштењима,  
 ч) незаконито располагање средствима или противправно прибављање личне или материјалне користи за себе или другога у вези са обављањем послова,  
 џ) дискриминација грађана на основу расе, боје коже, пола, језика, вјерске припадности, политичког увјерења, националне припадности, социјалног поријекла, материјалног стања или било која друга дискриминација и  
 ш) понашање које је супротно одредбама Кодекса **полицијских** службеника Судске полиције.

Члан 63.

(1) За лакше повреде радне дужности могу се изрећи сљедеће дисциплинске мјере:

а) писмена опомена,

б) јавна опомена и

в) новчана казна у износу од 10% од мјесечне плате **полицијског** службеника Судске полиције исплаћене у мјесецу када је та казна изречена.

(2) За теже повреде радне дужности могу се изрећи сљедеће дисциплинске мјере:

а) новчана казна у висини од 20%, односно највише до 30% од укупне мјесечне плате **полицијског** службеника Судске полиције и намјештеника од једног до три мјесеца у току календарске године,

б) распоред на друге послове и задатке у оквиру истог или другог окружног центра Судске полиције,

в) обустављање унапређења у виши чин у периоду од једне до три године и

г) престанак радног односа.

(3) Мјера распореда на друго радно мјесто изриче се у трајању од шест мјесеци до двије године, с тим да **полицијски** службеник Судске полиције и намјештеник може бити распоређен на радно мјесто за које је прописана иста или непосредно нижа стручна спрема.

Члан 64.

Детаљније одредбе о покретању и вођењу поступка за утврђивање повреде радних дужности и друга питања од значаја за заштиту радне дисциплине прописује предсједник Врховног суда правилником о дисциплинској и материјалној одговорности **полицијских** службеника Судске полиције.

Члан 65.

**(1) Дисциплински поступак због лакше повреде радне дужности покреће се наредбом за спровођење унутрашњег поступка, коју доноси предсједник Врховног суда или директор Судске полиције, а на основу иницијативе за покретање дисциплинског поступка, коју може поднијети сваки полицијски службеник Судске полиције или намјештеник по сазнању за учињену повреду радне дужности.**

**(2) Дисциплински поступак због теже повреде радне дужности покреће се захтјевом за покретање дисциплинског поступка, који подноси предсједник Врховног суда или директор Судске полиције, а на основу иницијативе за покретање дисциплинског поступка.**

**(3) Предсједник Врховног суда или директор Судске полиције ће закључком одбацити иницијативу за покретање дисциплинског поступка у сљедећим случајевима:**

**а) ако оцијени да је недопуштена, неблаговремена или поднесена од неовлашћеног лица,**

**б) ако радња описана у иницијативи за покретање дисциплинског поступка не представља повреду радне дужности,**

**в) ако је наступила застара за покретање дисциплинског поступка и**

**г) ако је полицијском службенику Судске полиције или намјештенику престао радни однос у Судској полицији.**

Члан 67.

(1) **Полицијски** службеник Судске полиције мора бити привремено удаљен са послова и задатака које врши ако је потврђена оптужница за кривично дјело учињено у вршењу његових послова и задатака или ако му је одређен притвор.

(2) **Полицијски** службеник Судске полиције може бити привремено удаљен са послова и задатака које врши ако је против њега покренут кривични поступак или дисциплински поступак због учињене теже повреде радне дужности и ако се, узимајући у обзир природу кривичног дјела или природу теже повреде радне дужности, може основано вјеровати да би његово присуство штетило интересима службе да и даље остане на радном мјесту на које је распоређен.

(3) Удаљење **полицијског** службеника Судске полиције из Судске полиције може трајати до окончања кривичног или дисциплинског поступка.

(4) Током удаљења **полицијском** службенику Судске полиције се одузима службено оружје, средства принуде, службена значка и лигитимација и забрањује ношење униформе.

(5) О удаљењу **полицијског** службеника Судске полиције одлучује директор Судске полиције доношењем рјешења о удаљењу.

(6) Против рјешења о удаљењу **полицијског** службеник Судске полиције може поднијети приговор предсједнику Врховног суда, у року од осам дана од дана уручења рјешења.

(7) Приговор не одлаже извршење рјешења, а рјешење по приговору мора се донијети у року од 15 дана.

Члан 68.

(1) За вријеме док траје удаљење из Судске полиције **полицијски** службеник Судске полиције има право на накнаду у висини од 55% од плате коју би остварио да је био на раду.

(2) **Полицијски** службеник Судске полиције има право на пуну накнаду своје плате и друга права по основу рада, ако се утврди да није одговоран за тежу повреду радне дужности, нити за извршење кривичног дјела.

Члан 69.

(1) **Полицијском** службенику Судске полиције престаје радни однос:

а) у случају смрти,

б) истеком времена на које је заснован,

в) испуњавањем законом прописаних услова који се односе на године стажа осигурања и старосну доб за пензионисање у складу са Законом о пензијско-инвалидском осигурању

г) када припадник Судске полиције својевољно да отказ,

д) у случају губитка радне способности - даном правоснажности рјешења надлежног органа,

ђ) у случају незадовољавајућег пробног рада,

е) због двије узастопне негативне оцјене о раду годишње,

ж) ако правоснажном пресудом буде осуђен на безусловну казну затвора од најмање шест мјесеци,

з) ако у законском року не положи стручни испит,

и) ако одбије премјештај или распоређивање, када није потребна његова сагласност или из неоправданог разлога не ступи на радно мјесто на које је премјештен или распоређен и

ј) ако је приликом заснивања радног односа прећутао или дао нетачне податке који су били од значаја за заснивање радног односа.

(2) О престанку радног односа доноси се рјешење.

(3) На рјешење које доноси предсједник Врховног суда **полицијском** службеник Судске полиције нема право жалбе, али може покренути спор пред надлежним судом.

Члан 71.

(1) Физичка и правна лица могу да подносу притужбе на рад и у вези са радом **полицијског** службеника Судске полиције, које морају бити потписане од стране подносиоца притужбе.

(2) По притужбама поступа инспекторат Судске полиције уз знање и сагласност директора Судске полиције.

(3) Поступање по притужбама утврђује се правилима које доноси предсједник Врховног суда.

VIII ЧИНОВИ, УНАПРЕЂЕЊЕ И ОЦЈЕНА РАДА  **ПОЛИЦИЈСКИХ** СЛУЖБЕНИКА СУДСКЕ ПОЛИЦИЈЕ

Члан 72.

(1) Чинови за **полицијског** службеника Судске полиције су:

а) судски полицајац,

б) виши полицајац Судске полиције,

в) наредник Судске полиције,

г) виши наредник Судске полиције,

д) млађи инспектор Судске полиције,

ђ) инспектор Судске полиције,

е) виши инспектор Судске полиције,

ж) самостални инспектор Судске полиције,

з) главни инспектор Судске полиције**,**

и) генерални инспектор Судске полиције **и**

**ј) главни генерални инспектор судске полиције**.

(2) Начин утврђивања и усклађивања чинова, услови и начин стицања чина, произвођење и унапређење у чин, ванредно унапређење, губитак чина, као и изглед чинова и посебних ознака Судске полиције прописују се Уредбом о чиновима и ознакама у Судској полицији Републике Српске, коју доноси Влада Републике Српске.

Члан 73.

(1) Рад **полицијског** службеника Судске полиције оцјењује се једном годишње ради утврђивања услова за напредовање у служби.

(2) **Полицијски службеници** Судске полиције оцјењују се према утврђеним критеријумима сљедећом оцјеном:

а) не задовољава,

б) задовољава,

в) добар,

г) врлодобар и

д) одличан.

(3) Правилник о поступку и критеријумима за оцјену рада **полицијских** службеника Судске полиције доноси предсједник Врховног суда.

Члан 74.

(1) У року од шест мјесеци од ступања на снагу овог закона Влада Републике Српске донијеће уредбу о чиновима и ознакама у Судској полицији Републике Српске (члан 72. став 2).

(2) Предсједник Врховног суда у року од шест мјесеци од ступања на снагу овог закона донијеће:

а) правилник о унутрашњој организацији и систематизацији радних мјеста у Судској полицији Републике Српске (члан 10),

б) правила о примјени овлашћења Судске полиције Републике Српске (члан 14. став 2),

в) правилник о изгледу униформе Судске полиције Републике Српске и начину обављања послова у цивилној одјећи или посебној службеној униформи са опремом (члан 17. став 4),

г) правилник о изгледу значке и службене легитимације Судске полиције Републике Српске (члан 18. став 3),

д) правилник о употреби ватреног оружја и осталих средстава принуде од стране службеника Судске полиције Републике Српске (члан 25. став 7),

ђ) правила о руковању подацима који су одређени као тајни у Судској полицији Републике Српске (члан 29. став 2),

е) правилник о програму и начину полагања стручног испита за **полицијске** службенике Судске полиције Републике Српске (члан 40. став 3),

ж) правилник о дисциплинској и материјалној одговорности **полицијских** службеника Судске полиције Републике Српске (члан 64),

з) правила о поступању по притужбама на рад Судске полиције Републике Српске (члан 71. став 3),

и) правилник о поступку и критеријумима за оцјену рада **полицијских** службеника Судске полиције Републике Српске (члан 73. став 3),

ј) правила  о раду Интервентне јединице Судске полиције Републике Српске),

к) инструкцију о пружању асистенције судским извршитељима од стране Судске полиције Републике Српске,

л) правила о ознакама судске полиције Републике Српске**,**

љ) Правилник о условима за пријем, поступку селекције и начин избора кандидата за полазнике основне обуке за приправнике Судске полиције (члан 43. став 4) **и**

**м) Правилник о начину обављања приправничког стажа у Судској полицији Републике Српске (члан 43а. став 8)**.